+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 1                                                           |
|                                                                       |
| การประกอบธุรกิจสายธุรกิจสื่อสารโทรคมนาคมไร้สายในประเทศ                       |
+-----------------------------------------------------------------------+

การประกอบธุรกิจสายธุรกิจสื่อสารโทรคมนาคมไร้สายในประเทศ

ดำเนินการโดยบริษัท แอดวานซ์ อินโฟร์ เซอร์วิส จำกัด (มหาชน) (เอไอเอส) และบริษัทย่อย
มีรายละเอียดดังนี้

ในปี 2552 รายได้ของเอไอเอสสามารถแบ่งได้เป็น 2 ประเภทหลักๆ ได้แก่

  (1) รายได้จากการให้บริการ: โดยมี เอไอเอส และ ดีพีซี เป็นผู้ให้บริการ
  ประกอบด้วยรายได้จากการให้บริการลูกค้าระบบชำระรายเดือน (Postpaid subscription
  service), บริการสำหรับลูกค้าระบบเติมเงิน (Prepaid subscription service),
  บริการสื่อสารด้วยข้อมูล (Non-voice service), บริการสำหรับลูกค้านิติบุคคล (Corporate
  Business Service), บริการความสัมพันธ์กับลูกค้า (Customer Relation
  Management), และรายได้จากการบันทึกค่าเชื่อมโยงโครงข่าย (IC)
  โดยรายได้จากการให้บริการดังกล่าวคิดเป็นสัดส่วนประมาณร้อยละ 94 ของรายได้รวม

  (2) รายได้จากการขาย: คือรายได้จากการจำหน่ายเครื่องโทรศัพท์เคลื่อนที่ ซิมการ์ด
  และอุปกรณ์ต่างๆ ที่เกี่ยวข้อง โดยรายได้ในส่วนนี้คิดเป็นสัดส่วนประมาณร้อยละ 6
  ของรายได้รวม

1. ลักษณะผลิตภัณฑ์หรือบริการ

ผลิตภัณฑ์และบริการหลักที่เอไอเอสให้แก่ลูกค้าคือบริการโทรศัพท์เคลื่อนที่ทั้งในระบบเติมเงินและระบบชำระค่าบริการ
รายเดือน โดยมีสัดส่วนลูกค้าในระบบเติมเงินร้อยละ 90 ของฐานลูกค้าทั้งหมด
และมีสัดส่วนลูกค้าในระบบชำระค่าบริการรายเดือนร้อยละ 10
ในขณะที่สัดส่วนรายได้หลักมาจากลูกค้าระบบเติมเงินร้อยละ 66.6
และจากลูกค้าในระบบชำระค่าบริการรายเดือนอีกร้อยละ 25.2

+---------------------------+------------------------------------------+
| สัดส่วนลูกค้า ณ สิ้นปี 2552      | ณ สิ้นปี 2552 เอไอเอสให้บริการลูกค้าทั่วประเทศ    |
|                           | 28.77 ล้านราย                             |
| []                        |                                          |
|                           |   ----------------                       |
|                           | ----- ----------- ---------------------- |
|                           |                                          |
|                           |         จำนวนลูกค้า   รายได้ต่อเลขหมายต่อเดือน |
|                           |                                          |
|                           |           (ล้านคน)     (บาท) รวม Net IC * |
|                           |                                          |
|                           |   ลูกค้าระบบเติมเงิน        25.86       198  |
|                           |                                          |
|                           |   ลูกค้าระบบชำระรายเดือน   2.91        619  |
|                           |                                          |
|                           |   รวม                   28.77       240  |
|                           |   ----------------                       |
|                           | ----- ----------- ---------------------- |
|                           |                                          |
|                           | * ข้อมูล ณ ไตรมาส 4/2552                   |
|                           |                                          |
|                           | สัดส่วนรายได้ร้อยละ 66.6 จากลูกค้าระบบเติมเงิน   |
|                           |                                          |
|                           |   ---------------------- --------------  |
|                           |                          สัดส่วนรายได้      |
|                           |                          (ร้อยละ)         |
|                           |                                          |
|                           |   ลูกค้าระบบเติมเงิน         66.6            |
|                           |                                          |
|                           |   ลูกค้าระบบชำระรายเดือน    25.2            |
|                           |                                          |
|                           |   อื่นๆ                    8.5             |
|                           |                                          |
|                           |   รวม                    100.0           |
|                           |   ---------------------- --------------  |
+---------------------------+------------------------------------------+

เพื่อให้ครอบคลุมความต้องการ และไลฟ์สไตล์ที่หลากหลายของลูกค้า
เอไอเอสได้นำเสนอสินค้าและบริการผ่านแบรนด์ (Product Brand) ซึ่งมี 4 บริการหลัก ได้แก่

1) GSM advance สำหรับกลุ่มคนทำงาน

2) GSM 1800 สำหรับกลุ่มลูกค้าที่ต้องการใช้บริการแบบพื้นฐาน

3) One-2-Call! สำหรับกลุ่มลูกค้าวัยรุ่น

4) สวัสดี สำหรับกลุ่มลูกค้าต่างจังหวัด

นอกจากนี้ ยังมีบริการครบวงจรสำหรับลูกค้าประเภทนิติบุคคลภายใต้แบรนด์เอไอเอส สมาร์ทโซลูชั่น
(AIS Smart Solution) และสำหรับบริการด้านข้อมูล (Non-Voice) ภายใต้แบรนด์
โมบายไลฟ์ (mobileLIFE) เอไอเอสยังเป็นผู้ให้บริการระบบสนับสนุนการใช้งานโทรศัพท์
BlackBerry (BB Service) รายแรกในประเทศไทย
จากเดิมที่เน้นทำตลาดเฉพาะในกลุ่มลูกค้าองค์กรได้ขยายไปสู่ลูกค้าทั่วไปซึ่งได้รับความนิยมและกระแสตอบรับอย่างดี

เพื่อให้ลูกค้าได้รับความพึงพอใจสูงสุด ทุกผลิตภัณฑ์และบริการของ เอไอเอส ได้ยึดมั่นอยู่บนพื้นฐาน
5 แกนหลัก ดังนี้

1) เครือข่ายคุณภาพ

2) บริการที่ไว้วางใจได้ตลอด 24 ชั่วโมงผ่านทุกช่องทาง

3) นวัตกรรมใหม่ใช้ง่ายก่อนใคร

4) สิทธิพิเศษที่มากกว่า

5) การตอบแทนสังคม

GSM advance

ในปี 2552 GSM advance ยังคงความเป็นแบรนด์อันดับ 1 ในตลาดโพสต์เพดอย่างต่อเนื่อง
โดยนอกจากจะมีส่วนแบ่งทางการตลาดเป็นอันดับ 1 แล้ว
ยังได้รับการโหวตให้เป็นแบรนด์ที่ลูกค้าชื่นชอบมากที่สุด (Most Admired Brand)
ในหมวดสื่อสารและโทรคมนาคมโดยนิตยสารแบรนด์เอจ (BrandAge) ต่อเนื่องเป็นปีที่ 2 อีกด้วย

GSM advance ได้พัฒนาแบรนด์เพื่อให้สอดคล้องกับการดำเนินชีวิตและความต้องการของลูกค้า
ซึ่งเปลี่ยนแปลงไปตามยุคสมัยทั้งในแง่ของภาพลักษณ์ (Emotional) และประโยชน์การใช้งาน
(Functional) โดยกลุ่มเป้าหมายหลัก คือ คนทำงาน นักธุรกิจ
เจ้าของกิจการที่มีความคิดทันสมัยและชื่นชอบเทคโนโลยี
รวมทั้งขยายตลาดไปสู่กลุ่มลูกค้าที่มีอายุน้อยลงในวัยเริ่มทำงาน ภายใต้แนวคิด “Smart Life จาก
GSM advance: เลือกสิ่งที่ใช่ ใช้ชีวิตที่ชอบ”
สะท้อนให้เห็นถึงบุคลิกคนรุ่นใหม่ในปัจจุบันที่มีความคิดสร้างสรรค์ ไม่เพียงเรื่องเทคโนโลยี
แต่ฉลาดที่จะสร้างสรรค์รูปแบบในการใช้ชีวิตใหม่ๆ (Creative) เปี่ยมด้วยความกระตือรือร้น
(Enthusiastic) เป็นผู้นำกระแส (Trend Setter) และพร้อมเปิดใจรับสิ่งใหม่ๆ (Open)
ด้วยโปรโมชั่นแนวใหม่ Mix & Match
ที่ให้อิสระลูกค้าเลือกผสมผสานรูปแบบค่าโทรที่ตรงกับการพฤติกรรมการใช้งานได้ตามต้องการ

GSM advance ทำการจัดจำหน่ายในเชิงรุกแบบขายตรง (Direct Sale) ผ่านจุดบริการเคลื่อนที่
(GSM Van) รวมทั้งให้พนักงานของเอไอเอสเข้ามามีบทบาทในการทำตลาด
เพื่อเพิ่มประสิทธิภาพในการเข้าถึงลูกค้ามากยิ่งขึ้น และจัดตั้งสมาร์ทช็อป (Smart Shop)
ในศูนย์การค้า และบริเวณที่มีร้านของผู้แทนขายรายย่อย (Sub Dealer)
เพื่ออำนวยความสะดวกในการขายซิม เป็นศูนย์กลางในการกระจายซิม
ตลอดจนสนับสนุนการขายตรงแก่ลูกค้าที่ต้องการจดทะเบียน GSM advance อีกด้วย นอกจากนี้
ยังได้นำเสนอบริการออนไลน์แบบใหม่ภายใต้ชื่อ GSM eService ที่ให้ลูกค้าสามารถเข้าใช้บริการ
เช่น เปลี่ยนโปรโมชั่น เช็คยอดค่าโทรระหว่างบิลและย้อนหลัง จ่ายค่าบริการ ฯลฯ
ผ่านทางเว็บไซต์ ได้ด้วยตนเองตลอด 24 ชั่วโมง

ทั้งนี้ ได้ให้ความสำคัญกับการออกแบบโปรแกรมค่าโทร และการใช้งานข้อมูล
เพื่อตอบสนองการใช้ชีวิตของผู้บริโภคในยุคปัจจุบันเพื่อชีวิตประจำวันที่สมาร์ทยิ่งขึ้น ดังนี้

โปรแกรมสำหรับลูกค้าใหม่และปัจจุบัน

GSM smart Mix & Match โปรแกรมที่ให้ลูกค้าออกแบบได้เองตามรูปแบบการใช้ชีวิต
สามารถเลือกผสมได้มากกว่า 50 แบบ
ลูกค้าสามารถเลือกสิ่งที่ดีที่สุดสำหรับตัวเองได้โดยไม่ต้องจ่ายในสิ่งที่ไม่จำเป็นต้องใช้อีกต่อไป
ประกอบด้วย

smart basic
แพ็คเกจเริ่มต้นที่ให้ลูกค้าเลือกอัตราค่าโทรตามปริมาณความต้องการใช้งานอย่างง่าย ๆ
ในอัตราเดียวนาทีละ 1 บาท ทุกเครือข่ายตลอด 24 ชั่วโมง พร้อมรับค่าโทรฟรีสูงสุด 600
นาทีเป็นเวลา 6 เดือน ด้วยเหมาจ่ายเริ่มต้นที่ 200 บาท โทรได้ 200 นาที และสูงสุดที่ 600
บาท โทรได้ 600 นาที

smart topping แพ็คเกจค่าโทรและบริการเสริม
ที่ให้ลูกค้าเลือกใช้งานเพิ่มขึ้นตามความต้องการในแต่ละรูปแบบและช่วงเวลา เช่น

-   คุยฟรีกลางวัน – โทรไม่จำกัดในเครือข่ายเอไอเอส ช่วงเวลา ตี 5 - 5 โมงเย็น โดยจ่าย
    199 บาท ต่อเดือน

-   คุยฟรีกลางคืน – โทรไม่จำกัดในเครือข่ายเอไอเอส ช่วงเวลา 4 ทุ่ม - 8 โมงเช้า
    โดยจ่าย 100 บาท ต่อเดือน

-   คุยฟรีวีกเอนด์ – โทรไม่จำกัดในเครือข่ายเอไอเอส ช่วงเสาร์ - อาทิตย์ โดยจ่าย 100
    บาท ต่อเดือน

-   คนมีรัก คุยฟรี 20 ชั่วโมง – โทร 1 เบอร์คนพิเศษในเครือข่ายเอไอเอส ในช่วงเวลา 4
    ทุ่ม - 6 โมงเย็น โดยจ่าย 150 บาท ต่อเดือน

-   คนมีรัก 25 สตางค์ – โทร 1 เบอร์คนพิเศษในเครือข่ายเอไอเอส ด้วยอัตราพิเศษเพียง 25
    สตางค์ต่อนาที โดยจ่าย 150 บาท ต่อเดือน

-   แก็งค์ – โทร 3 เบอร์คนพิเศษในเครือข่ายเอไอเอส ด้วยอัตราพิเศษ 50 สตางค์ต่อนาที
    โดยจ่าย 100 บาท ต่อเดือน

-   SMS/MMS/GPRS – ส่ง SMS ได้ 50 ข้อความ หรือ MMS ได้ 12 ข้อความต่อเดือน หรือ
    GPRS 6 ชั่วโมง ต่อเดือน ด้วยเหมาจ่ายขั้นต่ำเพียง 50 บาท

โปรแกรมสำหรับลูกค้าที่ใช้งานด้านข้อมูล

GSM NET SIM – สำหรับผู้ที่ชื่นชอบชีวิตออนไลน์ ด้วยการใช้งาน EDGE/GPRS ในราคาต่ำสุดเพียง
99 บาท ได้ถึง 30 ชั่วโมง และสูงสุด 999 บาท ได้ไม่จำกัด

AIS BlackBerry – สำหรับคนรุ่นใหม่ที่ใช้งาน BlackBerry
เป็นสื่อกลางเชื่อมต่อการใช้ชีวิตให้ไม่ขาดตอนจากการสื่อสารบนมือถือ
ทั้งเรื่องงาน เครือข่ายทางสังคม และความบันเทิง โดยใช้ EDGE/GRPS ได้ไม่จำกัด
ในราคาเหมาจ่ายขั้นต่ำเพียง 650 บาทต่อเดือน และ EDGE/GPRS ฟรี 10 MB
สำหรับผู้ใช้งานน้อยในราคาเหมาจ่ายขั้นต่ำ 400 บาทต่อเดือน

GSM 1800

GSM 1800 มีกลุ่มเป้าหมายหลักคือ ผู้ที่ใช้บริการแบบพื้นฐานเน้นการโทรออกและรับสาย (Basic
Phone) ด้วยราคาที่ย่อมเยา เช่น

โปรแกรมสำหรับลูกค้าใหม่

บุฟเฟต์ 12 และ 18 ชั่วโมง – สามารถโทรได้นานในเครือข่ายเอไอเอส ช่วงเวลา ตี 5 –
5โมงเย็น ด้วยเหมาจ่ายขั้นต่ำที่ 125 บาท และ 5 ทุ่ม - 5 โมงเย็น ด้วยเหมาจ่ายขั้นต่ำที่ 250
บาท

โปรแกรมสำหรับลูกค้าปัจจุบัน

โทรถูกใจ - ที่ให้ความสะดวกสบายด้วยค่าโทรอัตราเดียวทั้งในและนอกเครือข่าย พร้อมทั้ง 4
ทางเลือกเหมาจ่ายขั้นต่ำที่ 300 บาท และสูงสุดที่ 1,200 บาท

One-2-Call!

One-2-Call! มีกลุ่มเป้าหมายหลักคือวัยรุ่นและคนรุ่นใหม่ ที่มีสไตล์เป็นของตัวเอง กล้าคิด กล้าทำ
กล้าแสดงออก ประกอบด้วยกลุ่มวัยรุ่นไปถึงกลุ่มพรีทีน (Preteen) ซึ่งเป็นกลุ่มเด็กประถม
และมัธยมต้นที่เริ่มใช้งานมือถือ ภายใต้แนวความคิด “อิสระ” (Freedom)
สนับสนุนเยาวชนให้กล้าคิดกล้าฝันเพื่อค้นหาสิ่งที่เหมาะกับตนเองและกล้าลงมือทำ
โดยได้จัดกิจกรรมต่างๆ ทั้งในด้าน กีฬา ภาพยนตร์และดนตรี เช่น

One-2-Call! iD Showcase 2 ภายใต้แนวคิด “Creative Economy”
ที่ให้วัยรุ่นเข้าร่วมแสดงและจำหน่ายผลงานไอเดียสร้างสรรค์ต่างๆ
และการสร้างเสริมความรู้ผ่านกิจกรรม

One-2-Call! Freedom Zheza Zim School Tour
ให้นักเรียนได้เรียนรู้วิธีคิดอย่างเป็นระบบและเสริมสร้างจินตนาการ
พร้อมทั้งร่วมมือกับสถาบันกวดวิชา Enconcept ในโครงการ One-2-Call! Enjoy English
ฟิตกับครูพี่แนน จัดกิจกรรมติววิชาภาษาอังกฤษ ให้แก่เด็กนักเรียนระดับมัธยมต้นและปลายทั่วประเทศ

ทั้งนี้ ได้นำเสนอโปรแกรมค่าโทรตามกลุ่มลูกค้า
ประกอบด้วยลูกค้าทั่วไปและเฉพาะกลุ่มรวมถึงสิทธิประโยชน์ต่าง ๆ
เพื่อตอบโจทย์พฤติกรรมการใช้งานของแต่ละกลุ่มลูกค้า ดังนี้

โปรแกรมสำหรับลูกค้าใหม่

-   บู๊ลิ้ม – โปรแกรมค่าโทรที่ให้ส่วนลดสูงถึงร้อยละ 50 แก่ลูกค้า โดยเมื่อใช้งานครบ 5 บาท
    จะสามารถโทรอัตราพิเศษในเครือข่ายเพียง 50 สตางค์ ต่อนาที จากราคาปกติ 1
    บาทต่อนาที และโทรนอกเครือข่าย 75 สตางค์ต่อนาที จากราคาปกติ 1.50 บาท ต่อนาที
    รวมทั้งส่ง SMS ครั้งละ 1 บาท จากราคาปกติครั้งละ 2 บาท

  นอกจากนี้
  ยังเพิ่มทางเลือกให้ลูกค้าใหม่สามารถเปลี่ยนโปรโมชั่นให้เหมาะกับพฤติกรรมการใช้งานด้วยตนเองผ่าน
  *776 เพื่อให้ลูกค้าได้รับความพึงพอใจสูงสุดและยังเป็นการบริหารซิมอย่างมีประสิทธิภาพด้วย

โปรแกรมสำหรับลูกค้าปัจจุบัน

ลูกค้าที่ใช้งานทุกเครือข่าย

-   ฮีโร่ – ตอบโจทย์ความต้องการของลูกค้าที่มีการใช้งานเฉลี่ยไม่เกินครั้งละ 5 นาที
    ด้วยค่าโทรสุดคุ้มเพียง 3 บาท โทรได้นานถึง 5 นาที และค่าโทรอัตราเดียว 1 บาท ต่อนาที
    สำหรับการใช้งานตั้งแต่นาทีที่ 5 เป็นต้นไป สำหรับการโทรทุกเครือข่าย

-   คุยนานได้อีก –
    ให้ลูกค้าไม่ต้องสับสนกับค่าโทรที่แตกต่างระหว่างในและนอกเครือข่ายด้วยค่าโทรนาทีละ 3
    บาท สำหรับสองนาทีแรกและ 25 สตางค์ ตั้งแต่นาทีที่ 3 เป็นต้นไป

-   โทรสบาย – โปรแกรมที่ง่ายต่อการใช้งานด้วยค่าโทรอัตราเดียว นาทีละ 1.50 บาท
    ทุกเครือข่าย ตลอด 24 ชั่วโมง

ลูกค้าที่ใช้งานภายในเครือข่าย

-   งานเข้า – คุ้มค่ากับค่าโทรราคาประหยัดเพียง 1.50 บาท คุยได้นานถึง 1
    ชั่วโมงในเครือข่ายเอไอเอส ตั้งแต่ 5 ทุ่ม – 5 โมงเย็น ด้วยค่าบริการขั้นต่ำ 59 บาท
    ต่อเดือน

-   คุยไม่อั้นกลางวัน/กลางคืน – ให้ลูกค้าโทรในเครือข่ายในช่วงเวลา ตี 5 – 5 โมงเย็น หรือ
    4 ทุ่ม -10 โมงเช้า ได้ไม่จำกัดโดยไม่ต้องกังวลเรื่องค่าใช้จ่ายต่อนาที

ลูกค้าที่ใช้งานโทรหมายเลขพิเศษ

-   ถูกแล้วเพื่อน 2 เบอร์ / 5 เบอร์ – ให้ลูกค้าโทรในอัตราพิเศษเพียง 35 สตางค์ ต่อนาที
    สำหรับ 2 เบอร์คนสนิท หรือ 50 สตางค์ ต่อนาทีสำหรับ 5 เบอร์คนสนิทได้ไม่จำกัดตลอด 24
    ชั่วโมง เพื่อให้ติดต่อกับคนพิเศษได้ทุกเวลาที่ต้องการ

ลูกค้าที่ชอบบริการเสริม

-   BlackBerry Chat – เป็นรายแรกในประเทศสำหรับการใช้งาน BlackBerry
    ระบบเติมเงินในราคาที่คุ้มค่าและไม่มีสัญญาผูกมัดกับค่าบริการวันละ 30 บาท
    สามารถใช้งานได้ไม่จำกัดทั้งวัน หรือเหมาจ่ายขั้นต่ำ 300 บาท สามารถใช้งานได้ถึง 30 วัน

-   ชอบเล่นเน็ต – เชื่อมอินเตอร์เน็ตเข้าสู่โลกออนไลน์ได้อย่างต่อเนื่องกับโปรโมชั่น
    GPRS/EDGE 30 ชั่วโมง

-   ชอบ SMS – ให้ลูกค้าสามารถส่ง SMS ได้สูงถึง 500 ข้อความ ในราคาที่สุดประหยัดเพียง
    119 บาท ต่อเดือน

ลูกค้าเฉพาะกลุ่ม (Segment)

-   Teen Club SIM 2 – สำหรับนักเรียน
    นักศึกษาซึ่งมีงบประมาณจำกัดแต่ต้องการใช้งานในปริมาณมาก โดยสามารถโทรฟรีในกลุ่ม
    Teen Club 2 และเบอร์อื่นๆนอกกลุ่มเพียง 50 สตางค์ต่อนาที พร้อมสิทธิประโยชน์ทดลองใช้
    Calling Melody ฟรี

-   Freshy SIM - สำหรับนักเรียน นักศึกษา ที่ใช้งานรับสายเป็นส่วนใหญ่
    ด้วยโบนัสค่าโทรฟรีนาทีละ 50 สตางค์
    เมื่อรับสายจากเบอร์เครือข่ายอื่นและสามารถโทรออกในอัตราพิเศษในเครือข่ายเพียง 25
    สตางค์

-   Tourist SIM 2 – ให้ความสะดวกที่มากขึ้นสำหรับนักท่องเที่ยวต่างชาติด้วยเมนู
    One-2-Call! Service ที่ให้ข้อมูลที่จำเป็นได้แก่ การโทรต่างประเทศ เบอร์สถานทูต
    หมายเลขโทรศัพท์สำคัญ เป็นต้น พร้อมรับส่วนลดพิเศษจาก AIN 005
    เมื่อมีการใช้งานโทรระหว่างประเทศ

-   Deaf SIM 2 – เพื่อให้ผู้บกพร่องทางการได้ยิน โดยสามารถส่ง SMS ได้มากถึง 2,000
    ข้อความต่อเดือน พร้อมราคาพิเศษสุดเพียง 0.12 บาท สำหรับส่วนเกินโปรโมชั่น

-   Home Zone SIM – โปรแกรมค่าโทรแบบ Localized SIM สำหรับลูกค้าใน 10 จังหวัด
    ให้สามารถโทรภายในจังหวัดที่อาศัยอยู่ในราคาพิเศษเพียง 75 สตางค์ ทุกเครือข่าย ตลอด
    24 ชั่วโมง

นอกจากนี้ ยังได้นำเสนอแพ็คเกจ เหมา เหมา ซึ่งเป็นโปรโมชั่นเสริม (On-Top Promotion)
แบบเหมาจ่าย เพิ่มคุณค่าด้วยการตอบโจทย์ลูกค้าที่ต้องการใช้งานเพิ่มขึ้นในราคาที่ถูกลง
โดยมีให้เลือกถึง 11 รูปแบบ เช่น สำหรับผู้ที่ต้องการโทรออกด้วยเสียงเพิ่มขึ้น (Voice)
เริ่มต้นขั้นต่ำเพียง 20 บาท สามารถโทรออกได้ 25 นาที ผู้ที่ต้องการใช้งาน SMS เพิ่มขึ้น จ่าย
10 บาท สามารถส่งได้ 10 SMS ผู้ที่ใช้งานเป็นช่วงเวลา จ่ายเพียง 9 บาท สามารถโทรฟรี 3
นาทีแรก เป็นต้น

สวัสดี

สวัสดี มีกลุ่มเป้าหมายหลักได้แก่ กลุ่มคนทำงานหรือผู้ใหญ่ที่ใช้งานน้อย เน้นรับสาย
หรือต้องการควบคุมค่าใช้จ่าย ซึ่งกลุ่มลูกค้าจำนวนมากอยู่ในเขตภูมิภาค
โดยเอไอเอสทำการตลาดทั้งกับกลุ่มลูกค้าทั่วไป (Mass) และลูกค้าเฉพาะพื้นที่ (Localized
marketing)
โดยใช้ความได้เปรียบด้านเครือข่ายคุณภาพที่ครอบคลุมในทุกพื้นที่ทั่วประเทศควบคู่การสร้างภาพลักษณ์ด้านกระแสนิยมท้องถิ่นผ่านบทเพลงทุ่งที่สะท้อนสภาพสังคมและวัฒนธรรมไทยได้อย่างชัดเจนเพื่อสื่อสารไปสู่ลูกค้าเป้าหมายในพื้นที่ต่างจังหวัด
นอกจากนี้ ยังจัดคอนเสิร์ต “เอไอเอส สวัสดีลูกทุ่งทั่วไทย” ต่อเนื่องเป็นปีที่ 3
มอบความบันเทิงจากศิลปินลูกทุ่งชื่อดังและสิทธิพิเศษพร้อมของรางวัลมากมายจากกิจกรรมต่างๆ
และได้ผลิตรายการสดภายใต้ชื่อ สวัสดีลูกทุ่งทั่วไทย
ผ่านทางเคเบิลทีวีทั่วประเทศเพื่อให้แบรนด์สวัสดีได้ใกล้ชิดกับลูกค้าในต่างจังหวัดมากยิ่งขึ้น

ทั้งนี้ แม้ลูกค้าจะมีการใช้งานน้อย แต่เอไอเอส
ตระหนักดีว่าลูกค้ากลุ่มนี้ยังมีความต้องการที่แตกต่างกัน
จึงได้นำเสนอแพ็คเกจสำหรับความต้องการของลูกค้าแต่ละกลุ่มโดยเฉพาะ อาทิเช่น

-   ซิมสวัสดี น้าน นาน – โปรแกรมค่าโทรที่เน้นการรับสายโดยให้ลูกค้าสามารถใช้งานได้นานถึง
    1 ปี สำหรับทุกมูลค่าการเติมเงิน กับค่าโทร 2.50 บาท ทุกเครือข่าย

-   ซิมสวัสดี สบ๊าย สบาย – โปรแกรมค่าโทรที่ช่วยควบคุมค่าใช้จ่ายโดยให้ลูกค้าเติมเงินเพียง
    50 บาท สามารถใช้ได้นานถึง 30 วัน พร้อมรับค่าโทรพิเศษนาทีละ 2 บาท
    ทุกเครือข่ายตลอด 24 ชั่วโมง

-   สวัสดีสบายมาก – โปรแกรมค่าโทรสำหรับลูกค้าภาคตะวันออกเฉียงเหนือ และในอีก 15
    จังหวัด ด้วยค่าโทรพิเศษเพียง 1 บาท ต่อนาที ทุกเครือข่ายตลอด 24 ชั่วโมง

AIS Smart Solution

เอไอเอส สมาร์ท โซลูชั่น
ในฐานะที่เป็นผู้นำในการให้บริการโซลูชั่นทางด้านการสื่อสารโทรคมนาคมแก่กลุ่มลูกค้านิติบุคคล
ทั้งกลุ่มธุรกิจขนาดใหญ่ (Key account) และกลุ่มธุรกิจขนาดกลางถึงขนาดย่อม (SME)
เน้นสนับสนุนการเพิ่มศักยภาพในการทำธุรกิจ
และพัฒนาขีดความสามารถในการแข่งขันของลูกค้านิติบุคคล โดยมีการพัฒนาสินค้าและบริการใหม่ๆ
ทางด้านการสื่อสารโทรคมนาคมอย่างต่อเนื่องเพื่อตอบสนองต่อความต้องการใช้งานของลูกค้าองค์กรโดยเฉพาะ
ซึ่งจะช่วยเพิ่มประสิทธิภาพในการดำเนินธุรกิจรวมถึงเป็นการยกระดับ Value Chain
ของลูกค้าองค์กรให้เหนือกว่าคู่แข่ง และมอบสิทธิพิเศษและแคมเปญต่างๆ ตลอดทั้งปี
โดยบริการเอไอเอส สมาร์ท โซลูชั่น อาทิเช่น

-   Smart Messaging พัฒนามาจาก Mobile Paging
    โดยเพิ่มความสามารถในการสื่อสารผ่าน SMS แบบสองทาง
    ทั้งนี้สามารถนำไปประยุกต์ใช้ได้หลากหลายเช่น การทำแบบสอบถาม, การทำโปรโมชั่น ณ
    จุดขาย, การโหวต หรือการทำ CRM แคมเปญ เป็นต้น

-   Smart SIM เป็นโซลูชั่นที่ช่วยสนับสนุนการสื่อสารภายในองค์กร และเพิ่มประสิทธิภาพในการ
    Update ข้อมูลข่าวสารต่างๆ ผ่านทาง SMS Application
    ซึ่งได้ถูกออกแบบมาให้เหมาะสมในการใช้งานของแต่ละองค์กร
    โดยได้รางวัลชนะเลิศด้านซอฟ์ทแวร์ดีเด่นแห่งชาติหรือ Thailand ICT Award ประจำปี
    2552

-   BlackBerry (Hosted Version) ต่อยอดมาจากบริการ BlackBerry Pushmail
    โดยที่ลูกค้าองค์กรสามารถใช้ BlackBerry Pushmail ได้โดยไม่ต้องลงทุน Mail Server
    ซึ่งเหมาะสำหรับลูกค้าธุรกิจขนาดกลางถึงขนาดย่อม (SME) ที่มีจำนวนการใช้งานไม่เยอะมาก
    และยังไม่พร้อมในด้านของเงินลงทุน แต่ก็ยังสามารถใช้ BlackBerry Pushmail
    ได้อย่างเต็มประสิทธิภาพ

-   AIS VoIP
    สำหรับลูกค้าองค์กรที่ต้องการติดต่อสื่อสารทั้งในและนอกประเทศผ่านโครงข่ายอินเตอร์เน็ต
    (IP Network) ด้วยสัญญาณคุณภาพสูง
    และยังช่วยลดค่าใช้จ่ายในการติดต่อสื่อสารโดยรวมขององค์กรได้อย่างมีประสิทธิภาพ

นอกจากนี้ เอไอเอส สมาร์ท โซลูชั่นได้สร้างความสัมพันธ์กับลูกค้าองค์กรอย่างสม่ำเสมอ เช่น

-   สิทธิพิเศษสำหรับลูกค้าองค์กร: ในปี 2552 ได้มีการมอบสิทธิพิเศษเฉพาะลูกค้าองค์กรของ
    เอไอเอส เช่น
    บริการโทรศัพท์มือถือสำหรับลูกค้าที่เดินทางไปต่างประเทศโดยไม่เสียค่าใช้จ่าย, บริการ SIM
    Delivery ในกรณีที่ทำ SIM Card สูญหาย รวมถึงการให้ Serenade CEO
    สำหรับผู้บริหารระดับสูงของแต่ละองค์กร นอกจากนี้ ทาง เอไอเอส สมาร์ท
    โซลูชั่นยังได้ร่วมมือกับวิสาหกิจขนาดกลาง และขนาดย่อม (สสว),
    สภาอุตสาหกรรมและสภาหอการค้าไทย ในการจัดสัมมนาเชิงวิชาการ (SME Forum)
    เพื่อให้ความรู้ในการดำเนินธุรกิจและการประยุกต์ใช้เทคโนโลยีให้เกิดความสามารถในการแข่งขันที่ยั่งยืนสำหรับผู้ประกอบการ
    SME ทั่วประเทศ

-   กิจกรรมระหว่างองค์กร: เป็นการจัดกิจกรรมระหว่างกันในระดับองค์กร
    เพื่อให้ได้รับประโยชน์สูงสุดในการดำเนินธุรกิจ ร่วมกันในฐานะพันธมิตรทางธุรกิจ
    กระชับความสัมพันธ์ระหว่างลูกค้าองค์กรกับผู้บริโภคทั่วไป เช่น
    การจัดรับประทานอาหารร่วมกันระหว่างผู้บริหารระดับสูงของแต่ละองค์กร, สัมมนาเทคโนโลยี
    3G เพื่อให้ความรู้กับลูกค้าองค์กร, การทำ Workshop กับ Swarovski เป็นต้น

AIS Super 3G

เอไอเอสให้บริการ 3G บนเทคโนโลยี HSPA บนคลื่นความถี่ 900 เมกะเฮิรตซ์
เป็นรายแรกของประเทศไทยเพื่อตอบสนองความต้องการของลูกค้า
แสดงให้เห็นถึงความพร้อมและมุ่งมั่นอย่างเต็มที่เพื่อการเป็นผู้นำด้านเทคโนโลยีระบบ 3G
ซึ่งจะช่วยเพิ่มประสิทธิภาพในการใช้งานของลูกค้าที่เติบโตอย่างต่อเนื่องทั้งผู้ใช้งานโมบายอินเตอร์เน็ต
และผู้ใช้งานอินเตอร์เน็ตผ่านแอร์การ์ดสำหรับคอมพิวเตอร์พกพา ภายใต้แนวคิด ชีวิตไร้ขีดจำกัด
AIS Super 3G ซึ่งสามารถรองรับการใช้งานรับ-ส่งข้อมูลด้วยความเร็วสูงขนาด 7200 กิโลบิท
ต่อวินาที แตกต่างจาก GPRS หรือ EDGE ปัจจุบันที่ให้ความเร็วเพียง 160 กิโลบิท ต่อวินาที
โดยได้เปิดให้บริการในหลายหลายพื้นที่เพื่อเรียนรู้ถึงการพัฒนาเครือข่ายในหลากหลายพื้นที่
และทราบถึงพฤติกรรมของลูกค้า ได้แก่ เชียงใหม่ ซึ่งมีลักษณะผู้บริโภคเป็นคนเมือง
และมีลักษณะทางภูมิศาสตร์เป็นภูเขา ชลบุรี ที่มีลักษณะเป็นเขตอุตสาหกรรม และหัวหิน
ที่มีลักษณะเป็นเมืองท่องเที่ยว ที่มีนักท่องเที่ยว นักธุรกิจ และมีผู้ประกอบการท้องถิ่นเป็นจำนวนมาก

การบริหารความสัมพันธ์ลูกค้า และประสบการณ์ลูกค้า

(Customer Relationship and Customer Experience Management)

การครองใจลูกค้าในระยะยาว คือ
หัวใจสำคัญของการดำเนินธุรกิจให้ประสบความสำเร็จอย่างมั่นคงและยั่งยืนสิ่งที่ เอไอเอส
ยึดมั่นเป็นแนวทางในการดำเนินงานตลอดหลายปีที่ผ่านมา คือ
การส่งมอบประสบการณ์การใช้งานที่มีคุณภาพ และดีที่สุดในทุกๆ ด้าน
ให้แก่ลูกค้าแต่ละกลุ่มอย่างสอดคล้องตามรูปแบบการดำเนินชีวิต และลักษณะความต้องการ
ผ่านเครือข่ายที่มีคุณภาพ สินค้าและบริการที่ล้ำสมัยใช้งานง่าย งานบริการที่เป็นเลิศ
โปรแกรมสิทธิพิเศษต่าง ๆ รวมถึงโครงการเพื่อสังคม สะท้อนผ่านเอกลักษณ์ของบริการต่างๆ
ซึ่งท้ายที่สุด
จะส่งผลให้ลูกค้าเกิดความรู้สึกผูกพันในสินค้าและบริการภายใต้บริการต่างๆของเอไอเอส
(Customer Engagement) อย่างลึกซึ้ง

นวัตกรรมรูปแบบใหม่ของงานบริการ

ในปี 2552 นี้ เอไอเอสได้สร้างสรรค์นวัตกรรมการให้บริการ
และสร้างประสบการณ์เพื่อตอบรับกับวิถีการดำเนินชีวิตใหม่ ๆ ให้ตรงใจลูกค้ายิ่งขึ้นหลายบริการ
อาทิเช่น

-   AIS Call Center สายตรงบันเทิง *888
    สร้างประสบการณ์แปลกใหม่ให้ลูกค้าที่ชื่นชอบการดาวน์โหลด Entertainment Content
    โทรเข้าสายพิเศษหมายเลขใหม่ (*888) ต่อตรงถึง CJ (Call Center Jockey)
    ที่ช่วยส่งเพลงและความบันเทิงให้ลูกค้าตลอด 24 ชม.
    ซึ่งนอกจากจะช่วยลดปริมาณสายจากเดิมที่เคยโทรเข้า AIS Call Center 1175
    เพื่อดาวน์โหลดเพลงแล้ว บริการนี้ยังได้รับการตอบรับจากลูกค้าสูงขึ้น
    ด้วยสถิติการโหลดเพลงกับ CJ มากกว่าร้อยละ 50 จากช่องทางการขายทั้งหมด
    โดยมียอดขายสูงถึง 1.5 ล้านโหลดต่อเดือน

-   บริการสั่งด้วยเสียง 1185 ครั้งแรกในประเทศไทยที่นำเทคโนโลยีอัจฉริยะ (Speech
    Recognition) มาผสมผสานกับงานบริการของ AIS Call Center
    ให้ลูกค้าสั่งบริการด้วยเสียงโดยโต้ตอบกับ Virtual Staff
    โดยปัจจุบันเปิดให้บริการด้านโปรโมชั่น ดาวน์โหลด และสิทธิพิเศษ
    ที่สอดคล้องกับไลฟ์สไตล์คนรุ่นใหม่ที่นิยมการใช้บริการแบบบริการด้วยตนเอง
    (Self-Service) เน้นความสะดวกรวดเร็วได้อย่างลงตัว
    ได้รับความนิยมจากลูกค้าเข้าใช้บริการกว่า 1.3 แสนคน ต่อเดือน

-   GSM e-Service บริการออนไลน์รูปโฉมใหม่ ตอบสนองกลุ่มคนรุ่นใหม่ที่คุ้นเคยกับสื่อออนไลน์
    ให้ลูกค้าจัดการทุกเรื่องมือถือง่ายๆ ด้วยตัวเอง ทั้งการเปลี่ยนแพ็คเกจ เช็คยอดค่าโทร
    เช็ครายละเอียดการใช้งาน เช็คสิทธิพิเศษ ฯลฯ
    และเป็นครั้งแรกของผู้ให้บริการโทรศัพท์มือถือในเมืองไทย ที่แสดงรายละเอียดในรูปแบบกราฟ
    พร้อมแนะนำโปรโมชั่นที่เหมาะกับการใช้งานแต่ละคนได้ทันที
    ทั้งยังชำระค่าบริการออนไลน์ได้ตลอด 24 ชม. ด้วยมาตรฐานความปลอดภัยจากวีซ่า
    นอกจากนี้ ยังได้พัฒนาบริการ e-Statement
    ให้ลูกค้าเข้าดูใบแจ้งค่าใช้บริการอย่างเต็มรูปแบบจากระบบ e-Service
    เพื่อลดปริมาณกระดาษและช่วยลดโลกร้อน พร้อมส่ง SMS และอีเมล์แจ้งยอดชำระให้ทราบทันที
    ทุกรอบบิล ส่งผลให้บริการ eService
    ในระบบใหม่มีจำนวนผู้เข้าใช้บริการเพิ่มขึ้นจากเดิมสูงถึงกว่าร้อยละ 128

ดูแลประสบการณ์ลูกค้าอย่างครบวงจร ตลอดช่วงเวลาการเป็นลูกค้า

-   เอไอเอสเน้นการสร้างความสัมพันธ์กับลูกค้าด้วยการออกแบบ
    ประสบการณ์เพื่อสร้างความรู้สึกในเชิงบวก (Positive Customer Experience)
    ให้แก่ลูกค้าในทุกๆ จุดที่ลูกค้าสัมผัสกับ เอไอเอส
    โดยลงรายละเอียดเชิงลึกตั้งแต่วันแรกที่ใช้งานผ่าน Customer Lifecycle เพื่อให้มั่นใจว่า
    ทุกความต้องการของลูกค้าแต่ละกลุ่ม ในแต่ละช่วงเวลา จะมีบริการของ เอไอเอส
    ที่ตอบสนองความต้องการไว้แล้วอย่างพร้อมสรรพตั้งแต่วันแรก อาทิเช่น
    การดูแลโปรโมชั่นที่ดีที่สุดให้ในช่วง 6 เดือนแรก
    การจัดโปรโมชั่นที่เหมาะสมให้อย่างต่อเนื่องเมื่อโปรโมชั่นใกล้หมด
    การจัดมือถือทดแทนกรณีมือถือหาย การดูแลและแจ้งเตือนเมื่อมียอดใช้งานสูงผิดปกติ
    หรือการส่งมอบสิทธิพิเศษให้ในวันเกิด เป็นต้น

-   ในปีนี้เอไอเอสได้ตอกย้ำภาพลักษณ์ของการเป็นผู้นำทางด้านเทคโนโลยี
    ด้วยการเป็นผู้ให้บริการรายแรกที่เปิดตัวและจำหน่ายโทรศัพท์มือถือ BlackBerry Bold และ
    BlackBerry Storm ในประเทศไทย พร้อมกับเป็นผู้นำทางด้านการให้บริการลูกค้าที่แตกต่าง
    พร้อมเข้าสู่ตลาดบริการ 3G ในอนาคตอันใกล้ ด้วยการเป็นผู้ให้บริการมือถือที่
    ดูแลประสบการณ์ลูกค้าอย่างครบวงจรตลอดช่วงอายุการใช้งานโทรศัพท์ BlackBerry
    ตั้งแต่การแนะนำโปรโมชั่นที่เหมาะสม บริการตั้งค่าเครื่อง การเชื่อมต่ออุปกรณ์
    การติดตั้งซอฟท์แวร์ลิขสิทธิ์ ทั้งในรูปแบบทำด้วยตนเอง (Self-Service)
    และโดยพนักงานผู้ชำนาญการ นอกจากนี้
    เพื่อส่งเสริมให้ลูกค้าได้เรียนรู้การใช้งานโทรศัพท์มือถือ BlackBerry
    อย่างสนุกคุ้มค่าเต็มประสิทธิภาพ เอไอเอส ได้เปิด Online Community สำหรับ AIS
    BlackBerry โดยเฉพาะผ่านเครือข่ายทางสังคมที่ได้รับความนิยมมากขึ้นในปัจจุบันอย่างเช่น
    Facebook และจัด Workshop เพื่อให้ความรู้แก่ลูกค้า BlackBerry ของเอไอเอส
    ฟรีอีกด้วย พร้อมกันนี้ พนักงานใน เอไอเอส ช็อป ทั่วประเทศ
    ยังได้รับการพัฒนาความรู้และทักษะการให้ความช่วยเหลือดูแลลูกค้าเกี่ยวกับสมาร์ทโฟนรุ่นต่างๆ
    เพิ่มมากขึ้น และยังได้จัดให้มี AIS BlackBerry Ambassador ประจำที่ Serenade Club
    เพื่อให้คำแนะนำเกี่ยวกับการใช้งาน คุณสมบัติ โปรโมชั่น โปรแกรมเสริมต่างๆ แก่ลูกค้า
    BlackBerry อีกด้วย

ยกระดับงานบริการร้านเทเลวิซ

-   เพื่อยกระดับคุณภาพบริการของร้านเทเลวิซอย่างต่อเนื่อง เอไอเอส ส่งเสริมการฝึกอบรม
    พัฒนาระบบต่างๆ และวัดผลร้านเทเลวิซใน 4 ด้านคือ การปฏิบัติงานจริง
    ผลการทดสอบความรู้ ผลสำรวจความพึงพอใจของลูกค้าที่ร้าน
    และจำนวนข้อร้องเรียนและคำชม โดยร้านที่ผ่านเกณฑ์จะได้รับ ธงสัญลักษณ์รับรองคุณภาพ
    ซึ่งในปี 2552 นี้ มีร้านที่ได้รับธงแล้ว 268 สาขา จากร้านเทเลวิซ (Standard Telewiz)
    332 สาขา โดยร้านจะต้องรักษามาตรฐานเพื่อรักษาธงนี้ไว้ ทั้งนี้ จากการสำรวจลูกค้ากว่า 7
    หมื่นคน ลูกค้าร้อยละ 99 พึงพอใจมากกับบริการของเทเลวิซ
    และพบว่าลูกค้าพึงพอใจในการบริการที่รวดเร็วขึ้นในทุกบริการเฉลี่ยร้อยละ 30

สิทธิพิเศษที่มากกว่า เพื่อลูกค้าเอไอเอส

ความสำเร็จอีกด้านหนึ่งของเอไอเอสคือ การดูแลลูกค้าให้ได้รับ สิทธิพิเศษ (Privileges)
ที่มากกว่า ง่ายต่อการใช้งาน ใช้ได้จริงในชีวิตประจำวัน และครอบคลุมทั่วประเทศ ภายใต้แบรนด์
"เอไอเอส พลัส" โดยในปีนี้ ได้ขยายแกนรูปแบบการดำเนินชีวิตจาก Shopping, Dining, และ
Entertainment ให้ครอบคลุมมายังแกน Transportation ซึ่งรวมถึงการเดินทางท่องเที่ยว
พร้อมด้วยพันธมิตรทางธุรกิจที่หลากหลายและครอบคลุมทั่วประเทศผ่านทุกแกนมากยิ่งขึ้น

-   ความพิเศษในทุกวันของลูกค้าเอไอเอส: เอไอเอส
    ได้ออกแบบประสบการณ์สิทธิพิเศษผ่านรูปแบบการใช้ชีวิตประจำวันจริงของลูกค้า (Customer
    Privilege Lifecycle)
    เพื่อให้ความพิเศษเหล่านั้นเป็นสิ่งที่ผูกพันอยู่กับชีวิตประจำวันของลูกค้าจริง เช่น เริ่มตั้งแต่เช้า
    ลูกค้าเดินทางไปทำงานหรือไปเรียน จะเดินทางด้วยรถไฟฟ้า เรือด่วน
    หรือขับรถยนต์แวะเติมน้ำมัน ก็จะได้รับส่วนลดจากการเป็นลูกค้าเอไอเอส
    ช่วงพักทานอาหารกลางวัน หรือสังสรรค์ช่วงเย็น ก็มีร้านอาหารกว่า 1,000
    ร้านทั่วประเทศที่ให้ส่วนลดมากมาย แม้ในช่วงวันหยุดสุดสัปดาห์
    ลูกค้าต้องการพักผ่อนก็สามารถไปดูหนังได้ในราคาเพียง 60 บาท
    ช้อปปิ้งตามร้านค้าที่เข้าร่วมรายการ หรือไปเที่ยวสวนสัตว์ดุสิต
    เดินทางออกนอกเมืองไปชมอุทยานประวัติศาสตร์ 14 แห่งทั่วประเทศ
    ก็ได้รับส่วนลดจากการเป็นลูกค้าเอไอเอส ทั้งสิ้น

-   เอไอเอส อุ่นใจ ได้แต้ม (Reward Program): เอไอเอส
    ยังได้จัดโครงการพิเศษตอบแทนการใช้งาน
    เพิ่มมูลค่าให้ลูกค้ารับแต้มสะสมจากการใช้งานในชีวิตประจำวัน
    พร้อมแต้มพิเศษสำหรับลูกค้าที่อยู่นาน เพื่อแลกเป็นค่าโทร หรือลุ้นรางวัลใหญ่ทุกเดือน เช่น
    รถยนต์ฮอนด้าแจ๊ส และทองคำมูลค่า 1 ล้านบาท ซึ่งได้รับการตอบรับจากลูกค้าเป็นจำนวนมาก

-   สิทธิพิเศษเฉพาะลูกค้า Serenade: ลูกค้า Serenade
    จะได้รับความพิเศษด้วยมูลค่าที่มากกว่า และเป็นเอกสิทธิ์เฉพาะ โดยได้จัดงาน "Serenade
    the Glorious Memory 5 ปีกับที่สุดของความใส่ใจ" เพื่อขอบคุณลูกค้าในโอกาสที่
    Serenade ครบรอบ 5 ปี พร้อมส่งความพิเศษให้อย่างต่อเนื่อง เช่น
    ขยายสาขาบริการเครื่องดื่มฟรีที่สนามบินเพิ่มอีก 2 แห่งรวมเป็น 10 แห่ง
    ขยายบริการสำรองที่จอดรถไปยังศูนย์ช้อปปิ้งรูปแบบใหม่ เช่น ลาวิลล่า เจ อเวนิว นอกเหนือ
    จากศูนย์การประชุมแห่งชาติสิริกิติ์และศูนย์แสดงสินค้าเมืองทองธานี
    ซึ่งได้รับการตอบรับและเป็นที่พึงพอใจของลูกค้าอย่างมาก
    รวมทั้งสร้างความแปลกใหม่ให้ลูกค้าเซเรเนด ด้วยการสร้างสรรค์เมนูพิเศษโดย อิ๊ก บรรณ
    บริบูรณ์ เชฟชื่อดังเพื่อเสิร์ฟที่แบล็กแคนยอนในโครงการ Serenade Menu by IK
    พร้อมมอบส่วนลดค่าอาหารสำหรับลูกค้าเซเรเนดอีกด้วย

เอไอเอสเชื่อมั่นว่า ความเข้าใจและการเข้าถึงลูกค้าอย่างลึกซึ้ง
ตลอดจนการมุ่งมั่นในการส่งมอบประสบการณ์ที่ดีที่สุดให้แก่ลูกค้า ช่วยให้ลูกค้าเกิดความเชื่อมั่น
และภูมิใจในแบรนด์เอไอเอส ซึ่งจะพัฒนาไปสู่ความผูกพันของลูกค้าที่มีต่อ เอไอเอส

2. การตลาดและการแข่งขันในปี 2552 และแนวโน้มปี 2553

  []

  * ตัวเลขประมาณการ

สภาวะเศรษฐกิจขาลงในปี 2552 ส่งผลให้การแข่งขันในตลาดคมนาคมมีการแข่งขันลดลง

ในปี 2552
เศรษฐกิจทั่วโลกรวมทั้งเศรษฐกิจของประเทศไทยอยู่ในภาวะที่หดตัวจากปัญหาเศรษฐกิจของประเทศสหรัฐอเมริกา
ผู้บริโภคมีความระมัดระวังในการใช้จ่ายมากขึ้น องค์กรหน่วยงานธุรกิจต่างๆ
ประหยัดค่าใช้จ่ายให้สอดคล้องตามสภาวะเศรษฐกิจที่เกิดขึ้น
ปัจจัยหลักข้างต้นส่งผลให้มูลค่าตลาดให้บริการโทรศัพท์เคลื่อนที่แทบจะไม่เติบโตจากปีก่อน
ผู้ให้บริการโทรศัพท์เคลื่อนที่ต่างปรับตัวกับสถานการณ์โดยพยายามรักษาฐานรายได้จากการให้บริการด้านเสียงซึ่งค่อนข้างอิ่มตัว
และนำเสนอบริการด้านข้อมูลซึ่งถือเป็นโอกาสทางธุรกิจใหม่ที่กำลังขยายตัวในอนาคต
โดยมูลค่าตลาดให้บริการด้านข้อมูลมีมูลค่าเพิ่มขึ้นจากปี 2551 ประมาณร้อยละ 20
ซึ่งถือเป็นตลาดใหม่ที่จะมาเสริมบริการด้านเสียงซึ่งเป็นธุรกิจหลักในอนาคต

ภาวะความไม่แน่นอนทางเศรษฐกิจดังกล่าวส่งผลให้ผู้ให้บริการโทรศัพท์เคลื่อนที่ต่างระมัดระวังการใช้จ่ายเช่นกัน
โดยเฉพาะทางด้านการตลาดและการลงทุนในเครือข่ายปัจจุบัน
รวมทั้งการเตรียมตัวของผู้ให้บริการต่อการออกใบอนุญาต 3G บนคลื่นความถี่ 2100 เมกกะเฮิรตซ์
จากคณะกรรมการกิจการโทรคมนาคมแห่งชาติ (กทช.)
จึงส่งผลให้มีการแข่งขันลดลงในธุรกิจโทรศัพท์เคลื่อนที่ในระบบปัจจุบัน
และเตรียมความพร้อมในการเข้าประมูลรับใบอนุญาตและลงทุนในเครือข่ายใหม่

เอไอเอสกำหนดตลาดลูกค้าใหม่ซึ่งประกอบไปด้วย 1) ผู้ที่ใช้งานโทรศัพท์เคลื่อนที่มากกว่า 1 เบอร์
(Multiple SIM User) ซึ่งส่วนใหญ่จะอยู่ในเขตเมืองโดยมีซิมหลักไว้สำหรับโทรราคาถูก
และซิมรองไว้สำหรับการรับสายซึ่งเป็นผลจากกลยุทธ์ด้านราคาในอดีต
และโปรโมชั่นค่าโทรพิเศษในเครือข่าย 2) ตลาดวัยรุ่นโดยเริ่มขยายไปสู่กลุ่มอายุที่น้อยลงคือ
วัยพรีทีน (Pre Teen) ซึ่งยังมีสัดส่วนการใช้มือถือค่อนข้างน้อย 3) ตลาดส่วนภูมิภาค (Emerging
market) ที่ใช้งานรับสายเป็นส่วนใหญ่ โดยเอไอเอส
ไม่เพียงแต่นำเสนอโปรแกรมค่าโทรที่ตอบสนองกับความต้องการของลูกค้าทั่วไป (Mass)
แต่ยังสร้างความแตกต่างจากผู้ให้บริการรายอื่นด้วยการเสนอโปรแกรมค่าโทรตามพฤติกรรมการใช้งานของแต่ละกลุ่มลูกค้าเป้าหมาย
เช่น นักเรียน นักศึกษา ลูกค้าต่างจังหวัด นักท่องเที่ยว เป็นต้น
และได้จัดหลากหลายกิจกรรมเพื่อสร้างประสบการณ์ที่ดีที่มีต่อแบรนด์
รวมถึงยังลงทุนด้านเครือข่ายอย่างต่อเนื่องเพื่อรักษาจุดแข็งด้านเครือข่ายที่มีคุณภาพและคลอบคลุมในทุกพื้นที่ทั่วไทย

อุปกรณ์สมาร์ทโฟนและสังคมออนไลน์สนับสนุนการเติบโตของรายได้บริการด้านข้อมูล

กระแสความนิยมของโทรศัพท์สมาร์ทโฟน (Smart phone)
และการใช้งานด้านข้อมูลผ่านโทรศัพท์เคลื่อนที่เติบโต และได้ความนิยมอย่างชัดเจนในปี 2552
เริ่มจากกระแสของโทรศัพท์ BlackBerry
ซึ่งเอไอเอสได้นำเสนอบริการเป็นเจ้าแรกในประเทศไทย
และขยายฐานลูกค้าออกในวงกว้างจากเดิมที่เน้นบริการ BlackBerry กับกลุ่มลูกค้าองค์กร
มาสู่ลูกค้าทั่วไปในวงกว้าง เครือข่ายทางสังคม (Social Networking) อย่างเช่น Facebook
และ Twitter ที่มีจำนวนผู้ใช้งานเพิ่มขึ้นอย่างต่อเนื่อง
และต่างที่จะหันมาเชื่อมต่อเครือข่ายทางสังคมดังกล่าวผ่านอุปกรณ์มือถือโดยเฉพาะสมาร์ทโฟนที่ออกสู่ตลาดหลากหลายรุ่น
ในราคาที่เป็นเจ้าของได้ง่ายขึ้น

ปรากฏการณ์ที่เกิดขึ้นในประเทศไทยและเริ่มเห็นชัดเจนมากยิ่งขึ้นคือ
การใช้งานอินเตอร์เน็ตผ่านอุปกรณ์มือถือไม่ว่าจะเป็นสมาร์ทโฟนหรืออุปกรณ์เชื่อมต่ออินเตอร์เน็ตผ่านโน๊ตบุ๊คด้วยสัญญาณโทรศัพท์เคลื่อนที่ที่เรียกว่า
Air Card ได้รับความนิยมมากขึ้น
อาจเป็นด้วยเหตุผลที่ช่องทางเชื่อมต่ออินเตอร์เน็ตความเร็วสูงทางโทรศัพท์พื้นฐานมีจำกัด
รวมถึงอรรถประโยชน์ที่สามารถใช้งานอินเตอร์เน็ตได้เหมือนโทรศัพท์เคลื่อนที่
ที่ทำให้การใช้งานอินเตอร์เน็ตผ่านอุปกรณ์ดังกล่าวได้รับความนิยมเพิ่มขึ้น
และอีกปัจจัยหนึ่งที่สนับสนุนในเรื่องการใช้งานอินเตอร์เน็ตแบบเคลื่อนที่คือราคาของอุปกรณ์คอมพิวเตอร์อย่างเน็ตบุ๊คหรือคอมพิวเตอร์โน้ตบุ๊ค
ได้ส่งเสริมให้การใช้บริการด้านข้อมูลเพิ่มขึ้นเช่นกัน

ในปี 2553 แนวโน้มดังกล่าวยังคงมีอยู่อย่างต่อเนื่อง
และผู้ให้บริการโทรศัพท์เคลื่อนที่และพันธมิตรทางธุรกิจต่างๆ
จะพยายามสร้างสรรค์นวัตกรรมในการให้บริการที่เกี่ยวข้องกับกระแสดังกล่าวมากขึ้น
และเมื่อผนวกกับการจัดสรรใบอนุญาตประกอบกิจการในโทรศัพท์มือถือยุค 3G
ที่คาดว่าจะมีขึ้นในอนาคต จะช่วยกระตุ้นให้การใช้บริการด้านข้อมูลเพิ่มมากขึ้น
จากความเร็วการรับส่งข้อมูลที่สูงกว่าเดิม

เอไอเอสมีความพร้อมสำหรับบริการ 3G บนคลื่น 2100 เมกกะเฮิรตซ์

ผู้ให้บริการโทรศัพท์เคลื่อนที่ปัจจุบันในประเทศไทยต่างนำเสนอเทคโนโลยี HSPA
บนคลื่นความถี่เดิมที่ให้บริการเช่น 900 เมกกะเฮิรตซ์ของเอไอเอส
เพื่อเตรียมพร้อมรับการให้บริการ 3G บนคลื่นความถี่ 2100 เมกกะเฮิรตซ์
ซึ่งสามารถนำเสนอสินค้า และบริการใหม่เพื่อตอบสนองความต้องการของผู้บริโภคที่ซับซ้อนได้ดียิ่งขึ้น
โดยได้มีการเปิดทดลองใช้บริการ
โมบายอินเตอร์เน็ตหรืออินเตอร์เน็ตเคลื่อนที่ซึ่งให้ลูกค้าสามารถใช้งานอินเตอร์เน็ตความเร็วสูง
เอไอเอสในฐานะผู้นำทางด้านนวัตกรรมใหม่จึงเป็นรายแรกที่เปิดให้บริการดังกล่าวโดยมีพื้นที่คลอบคลุมในหลายพื้นที่นอกเหนือไปจากกรุงเทพฯ
ได้แก่ เชียงใหม่ ชลบุรี และหัวหิน โดยนำเสนอบริการใหม่ๆ บนเทคโนโลยี 3G เช่น
โทรศัพท์เห็นหน้าคู่สนทนา (Video call)
รวมถึงได้เรียนรู้พฤติกรรมการใช้งานของผู้บริโภคในพื้นที่ต่างๆ
เพื่อสร้างสรรค์บริการและกิจกรรมส่งเสริมการขายต่างๆ
ที่ตอบสนองความต้องการของผู้บริโภคได้มากที่สุด

บริการคงเลขหมาย (Mobile Number Portability: MNP) สร้างสภาวะการแข่งขันใหม่

ในปี 2552 กทช. ได้ประกาศให้ผู้ให้บริการโทรศัพท์เคลื่อนที่เปิดให้บริการคงสิทธิเลขหมาย
หรือให้ผู้ใช้บริการโทรศัพท์เคลื่อนที่สามารถใช้หมายเลขโทรศัพท์เคลื่อนที่เดิมแต่สามารถเปลี่ยนผู้ให้บริการโทรศัพท์เคลื่อนที่ได้เป็นครั้งแรกในประเทศไทย
ซึ่งผู้ให้บริการจำเป็นต้องมีการลงทุนเพิ่มเติมร่วมกันเพื่อสร้างระบบการเชื่อมต่อให้สามารถมีการโอนย้ายเลขหมายระหว่างค่ายได้
โดยคาดว่าจะต้องใช้ระยะเวลาในการเตรียมระบบประมาณ 1 ปี
ก่อนจะสามารถเปิดให้บริการกับผู้บริโภคได้
ผู้ให้บริการโทรศัพท์เคลื่อนที่ย่อมต้องมีการปรับตัวกับสิ่งแวดล้อมใหม่ที่จะเกิดขึ้น
การดูแลรักษาความสัมพันธ์กับลูกค้า (Customer Relation)
จะเป็นเครื่องมือสำคัญที่ลดความเสี่ยงอันอาจเกิดขึ้น
การสร้างสรรค์บริการที่ตอบสนองความต้องการลูกค้าได้มากที่สุด ดีที่สุดจะช่วยให้รักษาฐานลูกค้าเดิม
และเป็นโอกาสในการที่จะสร้างลูกค้ารายใหม่ด้วย

แนวโน้มเศรษฐกิจที่ดีขึ้นในปี 2553 และการจัดสรรใบอนุญาต 3G

ตัวเลขการเจริญเติบโตทางเศรษฐกิจที่ดีขึ้นในช่วงปลายปี 2552 ทำให้คาดการณ์ว่าเศรษฐกิจในปี
2553 ของประเทศไทยจะฟื้นตัวอย่างต่อเนื่อง
โดยคาดว่าธุรกิจโทรคมนาคมน่าจะมีการเติบโตอยู่ประมาณร้อยละ 3
ซึ่งใกล้เคียงกับการคาดการณ์อัตราการเติบโตของเศรษฐกิจ
บริการทางเสียงซึ่งเป็นรายได้หลักคิดเป็นสัดส่วนกว่าร้อยละ 80
คาดว่ายังอยู่ในระดับทรงตัวและมีการแข่งขันด้านราคาน้อย
แต่หากมีการเปลี่ยนแปลงอัตราค่าเชื่อมต่อโครงข่าย (interconnection rate)
อาจส่งผลกระทบต่อระดับราคาบ้าง รายได้ที่มาจากแต่บริการเสริมต่างๆ เช่น บริการด้านข้อมูล
โดยเฉพาะรายได้จาก โมบายอินเตอร์เน็ต
หรือการเชื่อมต่ออินเตอร์เน็ตผ่านมือถือจะยังคงมีการเติบโตสูงประมาณร้อยละ 20 นอกจากนี้
บริการโรมมิ่งระหว่างประเทศจะมีทิศทางปรับตัวดีขึ้นต่อเนื่องจากแนวโน้มจำนวนนักท่องเที่ยวที่เพิ่มสูงขึ้น
ส่วนรายได้จากการโทรออกต่างประเทศนั้นคาดว่าจะมีการใช้งานเพิ่มขึ้นเช่นกัน
แต่จะได้รับผลกระทบจากการแข่งขันด้านราคาที่คาดว่าจะมีมากขึ้น ซึ่งเริ่มเห็นสัญญาณตั้งแต่ปลายปี
2552 ไปแล้ว จากสภาวะการฟื้นตัวของเศรษฐกิจที่ยังเปราะบาง คาดว่า
ผู้บริการโทรศัพท์เคลื่อนที่จะยังคงดำเนินนโยบายอย่างระมัดระวังในการดำเนินธุรกิจโดยยังเน้นการควบคุมต้นทุนและการลงทุนใหม่ๆ
อยู่ ซึ่งคาดว่าเม็ดเงินลงทุนในโครงข่ายโทรคมนาคมของอุตสาหกรรมน่าจะอยู่ในระดับใกล้เคียงกับปี
2552 หากไม่มีการออกใบอนุญาต 3G จากทางภาครัฐ

การจัดสรรใบอนุญาตประกอบกิจการในโทรศัพท์มือถือ 3G
ถือเป็นโอกาสสำคัญทางธุรกิจที่จะช่วยยกระดับทางเทคโนโลยีของอุตสาหกรรมโทรคมนาคมไทยให้ก้าวทัดเทียมนานาชาติ
และที่สำคัญมีส่วนช่วยในการเติบโตทางเศรษฐกิจและสังคมโดยเฉพาะในปัจจุบันประเทศไทยยังคงมีโครงสร้างพื้นฐานโทรคมนาคมสำหรับการเชื่อมต่ออินเตอร์เน็ตในระดับต่ำและไม่เพียงพอ
ดังนั้น
การลงทุนในเทคโนโลยีใหม่จึงมีความสำคัญที่จะช่วยผลักดันให้ประชากรจำนวนมากสามารถเข้าถึงอินเตอร์เน็ตได้เพิ่มขึ้น
รวมถึงสร้างให้เกิดการใช้งานสูงขึ้นในวงกว้าง 3G
เป็นเทคโนโลยีไร้สายที่จะลดช่องว่างระหว่างกลุ่มประชากรในเมืองและต่างจังหวัดหรือพื้นที่ที่มีการพัฒนาไม่ทัดเทียมกันให้สามารถเข้าถึงข้อมูลข่าวสารได้กว้างและทัดเทียมกันมากขึ้น
โดยเป็นเทคโนโลยีที่สามารถลงทุนขยายได้อย่างรวดเร็วและมีประสิทธิภาพในเชิงต้นทุน จึงถือว่า
3G มีโอกาสสำคัญในการพัฒนาและสร้างผลประโยชน์ในเชิงเศรษฐกิจและสังคมในระยะยาว

การแสดงความรับผิดชอบต่อสังคม (Corporate social responsibility)

เอไอเอสมีความตั้งใจที่จะดำเนินธุรกิจอย่างมืออาชีพโดยยึดมั่นในหลักธรรมาภิบาล มีจริยธรรม
คุณธรรม ปฏิบัติตามกฎระเบียบข้อบังคับและหน้าที่ที่ต้องปฏิบัติ
และดำรงตนเป็นบริษัทที่เป็นแบบอย่างที่ดีของสังคมด้วยความมุ่งหมายให้
เอไอเอสเจริญเติบโตแบบมีรากฐานและมั่นคงในทุกด้าน
ควบคู่ไปกับการสร้างสังคมไทยเพื่อการเติบโตอย่างยั่งยืน
ดังนั้นเอไอเอสจึงมุ่งมั่นดำเนินการในทุกส่วนงานอยู่บนพื้นฐานของความรับผิดชอบต่อสังคม
(Corporate Social Responsibility) และได้กำหนดเป็นนโยบายหลักอีกด้านหนึ่ง
พร้อมทั้งนำมาเป็นแนวทางในการบริหารจัดการภายใต้กิจกรรมต่างๆ
ทั้งที่อาศัยปัจจัยหลักของการดำเนินธุรกิจ นับตั้งแต่การดำเนินงานอย่างโปร่งใส ตรวจสอบได้
การดูแลรับผิดชอบในกระบวนการดำเนินธุรกิจ (CSR in Process)
ด้วยการดูแลพนักงานซึ่งเป็นทรัพยากรที่มีคุณค่ายิ่งในการขับเคลื่อนองค์กรให้มีความเป็นอยู่ที่ดี
มีสวัสดิการที่ดี มีความสามารถสูงขึ้น การมุ่งพัฒนาและขยายเครือข่ายให้ครอบคลุมพื้นที่ใช้งานต่างๆ
ทั่วประเทศอย่างเป็นมิตรต่อสิ่งแวดล้อม
การนำเทคโนโลยีการสื่อสารโทรคมนาคมมาพัฒนาบริการให้เกิดประโยชน์ต่อผู้บริโภคและสังคมโดยรวม
ตลอดจนดำเนินกิจกรรมทางสังคมที่มิได้เกี่ยวข้องกับกิจกรรมทางธุรกิจ (CSR after Process)
โดยมีโครงการสานรักสนับสนุนสถาบันครอบครัว การเป็นแบบอย่างที่ดีของสังคม
การให้โอกาสและช่วยเหลือสังคม การสร้างอาชีพที่มั่นคงให้แก่ผู้พิการ
การดูแลชุมชนให้มีคุณภาพชีวิตที่ดี
รวมถึงการปลูกจิตสำนึกให้พนักงานมีส่วนร่วมในการรับผิดชอบและดูแลสังคมอย่างเต็มใจ

เอไอเอสมีความมุ่งหวังว่า นโยบายการรับผิดชอบต่อสังคม
และการดูแลผู้มีส่วนได้ส่วนเสียขององค์กร สังคม รวมถึงสิ่งแวดล้อม ภายใต้กิจกรรมต่างๆ
ที่เอไอเอสได้ดำเนินการมาอย่างต่อเนื่องดังที่จะกล่าวต่อไปนั้น จะสนับสนุนให้คนในสังคมมีความสุข
มีคุณภาพชีวิตที่ดี มีความเข้มแข็ง และสามารถขับเคลื่อนสังคมไทยให้เติบโตต่อไปอย่างยั่งยืน

พนักงาน

พนักงานนับเป็นบุคลากรที่มีความสำคัญของเอไอเอสดังนั้นเอไอเอสจึงมุ่งดูแลพนักงานให้มีความเป็นอยู่ที่ดี
นอกเหนือจากผลตอบแทนทางด้านเงินเดือนและโบนัสที่เป็นธรรมแล้ว
เอไอเอสยังจัดสวัสดิการที่ดีเพื่อให้พนักงานมีความเป็นอยู่ที่ดีและมีความปลอดภัย เช่น
การรักษาพยาบาลเมื่อเจ็บป่วย ณ ห้องพยาบาลและสถานพยาบาลภายนอก

การจัดให้มีแพทย์เฉพาะทางและนักกายภาพบำบัดประจำห้องพยาบาลทุกวัน
การจัดให้มีสถานที่เฉพาะสำหรับหญิงให้ นมบุตรเพื่อการปั๊มน้ำนมและฝากน้ำนม
การจัดให้มีกิจกรรมแอโรบิคเพื่อสุขภาพแก่พนักงาน การจัดให้มีการตรวจสุขภาพประจำปีให้พนักงาน
ปีละ 1 ครั้ง การประกันชีวิต-อุบัติเหตุ
การให้ความช่วยเหลือพนักงานที่ประสบอันตราย/เจ็บป่วยเนื่องจากการปฏิบัติงานให้เอไอเอสกองทุนสำรองเลี้ยงชีพ
เงินช่วยเหลือสมรส เงินช่วยเหลืองานศพของพนักงานหรือสมาชิกของครอบครัวพนักงานเสียชีวิต
เงินช่วยเหลือกรณีพนักงานประสบภัยพิบัติ
เงินช่วยเหลือค่าใช้จ่ายในการเดินทาง/ปฏิบัติงานให้เอไอเอสทั้งภายในประเทศและต่างประเทศ
เงินซื้อของเยี่ยมพนักงานผู้ป่วยเมื่อพนักงานพักรักษาตัวที่โรงพยาบาลหรือที่บ้าน
สวัสดิการพนักงานเกี่ยวกับโทรศัพท์เคลื่อนที่ เช่น ซื้อโทรศัพท์เคลื่อนที่ ซิมการ์ดในราคาพิเศษ
มีแพ็คเกจโปรโมชั่นพิเศษเฉพาะพนักงาน การจัดให้มีสหกรณ์ออมทรัพย์สำหรับพนักงาน
การจัดให้มีห้องสมุด ห้องสปา ห้องคาราโอเกะเพื่อผ่อนคลายและบำรุงสุขภาพจิตให้ดีอยู่เสมอ
รวมถึงการตั้งคณะกรรมการการจัดการด้านอาชีวอนามัยและความปลอดภัยในด้านต่างๆ เช่น
แผนการป้องกันอัคคีภัย แผนการรับมือสถานการณ์ฉุกเฉิน แผนป้องกันโรคระบาด เช่น ไข้หวัดใหญ่
2009 เป็นต้น

นอกจากการมุ่งดูแลพนักงานให้มีความเป็นอยู่ที่ดี มีสวัสดิการที่ดี
และมีความปลอดภัยในชีวิตและทรัพย์สินแล้ว
เอไอเอสยังได้มุ่งเน้นพัฒนาบุคลากรให้มีแนวคิดและการปฏิบัติที่เน้นกลยุทธ์เชิงรุก มีแรงบันดาลใจ
มีความคิดสร้างสรรค์ พัฒนาความสามารถในเชิงการบริหาร เน้นทักษะในการจัดการ วางแผนงาน
ความคิดเชิงกลยุทธ์ การแก้ไขปัญหาและการตัดสินใจ และความเป็นผู้นำ ฯลฯ
โดยฝ่ายพัฒนาบุคลากรได้พัฒนาหลักสูตรการอบรมให้แก่บุคลากรในวิชาชีพต่างๆ และระดับต่างๆ
รวมทั้งส่งเสริมให้ผู้บริหารและพนักงานทุกระดับเรียนรู้อย่างเต็มที่ มีการถ่ายทอดความรู้
การสอนงาน (Coaching) โดยมีรูปแบบการฝึกอบรมในเชิงวิชาการ และการสัมมนาเชิงปฏิบัติการ
พร้อมกันนี้เอไอเอสยังได้บริหารจัดการข้อมูลความรู้ทั้งที่เกี่ยวข้องกับงานและความรู้เพิ่มเติมด้านต่างๆ
(Knowledge Management) บนสื่ออิเล็กทรอนิกส์ภายในองค์กร เช่น โครงการ Nokhook
ให้เป็นช่องทางแห่งการเรียนรู้เพื่อเพิ่มพูนทักษะและพัฒนาตนเอง
รวมถึงการเปิดโอกาสให้พนักงานของเอไอเอสทุกคนได้แสดงความคิดสร้างสรรค์ด้วยการนำเสนอไอเดียใหม่ๆ
เพื่อนำมาพัฒนาบริการจริงให้แก่ลูกค้า เช่น โครงการยูเรก้า (Ureka)
และการสร้างวิทยากรภายใน (Trainer)
ด้วยการเปิดโอกาสให้พนักงานของเอไอเอสได้ฝึกฝนตนเองขึ้นมาทำหน้าที่เป็นวิทยากรให้ความรู้ในด้านวิชาชีพและความเชี่ยวชาญเพื่อถ่ายทอดให้แก่พนักงานรุ่นต่อๆ
ไปของเอไอเอสซึ่งมีการปฏิบัติเช่นนี้สืบเนื่องกันมาจนกลายเป็นส่วนหนึ่งในวัฒนธรรมองค์กร

ลูกค้า

ตลอดระยะเวลาของการดำเนินงาน
เอไอเอสมุ่งให้บริการที่ดีด้วยเครือข่ายที่มีคุณภาพและครอบคลุมทุกพื้นที่การใช้งาน
เพื่อให้ผู้ใช้บริการได้รับความสะดวกในการติดต่อสื่อสารอย่างมีประสิทธิภาพ
ขณะเดียวกันเอไอเอสได้สรรหาบริการที่ดีและนวัตกรรมใหม่ๆ
อันเป็นประโยชน์ต่อการดำเนินชีวิตประจำวันของผู้ใช้บริการ
เพื่อสามารถตอบสนองทุกความต้องการของผู้ใช้บริการอย่างคุ้มค่าและเป็นธรรม
ด้วยการลงทุนพัฒนาเครือข่ายอย่างต่อเนื่อง โดยการขยายสถานีฐานเพิ่มขึ้นไปยังพื้นที่ใหม่ๆ เช่น
ชุมชนเกิดใหม่ เส้นทางถนนที่เพิ่งตัดใหม่
รวมถึงการติดตั้งเสาสัญญาณในพื้นที่โครงการหลวงในภาคเหนือ
ซึ่งโดยส่วนใหญ่เป็นเส้นทางคดเคี้ยวบนเทือกเขาสูง
เพื่อให้เกษตรกรชาวเขาสามารถติดต่อสื่อสารได้อย่างสะดวกสบาย
อันจะส่งผลต่อการจำหน่ายผลิตภัณฑ์ของโครงการเป็นไปอย่างมีประสิทธิภาพ
หรือการนำเทคโนโลยีการสื่อสารข้อมูลมาใช้ในการสื่อสารข้อมูลด้านธรรมะผ่านบริการ
“ธรรมะมือถือ” แก่ผู้ใช้บริการโดยไม่เสียค่าใช้จ่าย
เพื่อช่วยยกระดับจิตใจของผู้ใช้บริการและส่งเสริมให้เกิดการนำธรรมะไปปฏิบัติในชีวิตประจำวัน
อันจะทำให้สังคมผาสุก

สำหรับกลุ่มลูกค้าองค์กร เอไอเอสได้มีการร่วมพัฒนาบริการใหม่ๆ
เพื่อเพิ่มศักยภาพในการแข่งขันทางธุรกิจของลูกค้า เช่น
การพัฒนาโซลูชั่นที่ช่วยลดค่าใช้จ่ายในการลงทุนตู้สาขาโทรศัพท์ของกลุ่มลูกค้าเอสเอ็มอีซึ่งอาจจะมีเงินลงทุนเริ่มต้นจำกัดให้สามารถดำเนินธุรกิจด้วยค่าใช้จ่ายที่ต่ำลงได้อย่างมีประสิทธิภาพ
เป็นต้น

สิ่งแวดล้อม

นอกเหนือจากการขยายและพัฒนาคุณภาพเครือข่ายให้กว้างขวาง
ครอบคลุมพื้นที่การใช้งานของประชากรทั่วประเทศแล้ว
เอไอเอสยังได้คำนึงถึงการรักษาสิ่งแวดล้อมเพื่อช่วยลดปัญหาโลกร้อนด้วยการพัฒนาเครือข่ายให้มีคุณภาพอย่างเป็นมิตรต่อสิ่งแวดล้อม
โดยได้ตั้งทีมศึกษาการนำพลังงานสะอาดหรือพลังงานทดแทนจากธรรมชาติมาประยุกต์ใช้ในการสร้างกระแสไฟฟ้าเพื่อการทำงานของสถานีฐานโทรศัพท์เคลื่อนที่ในรูปแบบต่างๆให้สอดคล้องและเหมาะสมกับในแต่ละพื้นที่ที่สถานีฐานโทรศัพท์เคลื่อนที่ตั้งอยู่
เพื่อเป็นการลดการใช้พลังงานไฟฟ้าที่เกินความจำเป็น
โดยไม่ส่งผลกระทบต่อประสิทธิภาพการทำงานของสถานีฐานแต่อย่างใด
ซึ่งรูปแบบของการนำพลังงานธรรมชาติมาใช้ทดแทนพลังงานไฟฟ้ามีความหลากหลาย เช่น
พลังงานจากแสงอาทิตย์
การการติดตั้งโซล่าเซลล์อันเป็นการนำหลักการเปลี่ยนพลังงานจากแสงอาทิตย์มาใช้เป็นกระแสไฟฟ้าเพื่อจ่ายไฟให้กับอุปกรณ์สื่อสารที่ติดตั้งภายในสถานีฐาน
ซึ่งปัจจุบันเอไอเอสได้นำพลังงานดังกล่าวมาใช้แล้วมากกว่า 11 สถานีฐาน พลังงานจากแรงลม
การติดตั้งกังหันลม เพื่อผลิตกระแสไฟฟ้าที่เชื่อมเข้ากับระบบไฟฟ้าหลักจากการไฟฟ้าส่วนภูมิภาค
โดยเริ่มแล้วที่จังหวัดสมุทรสงคราม และพื้นที่ภาคตะวันออกชายฝั่งทะเล เช่น สถานีฐานพลังงานลม
(Wind mill cell site) ที่จังหวัดชลบุรี พลังงานจากน้ำมันไบโอดีเซล
การนำน้ำมันไบโอดีเซลมาใช้เป็นเชื้อเพลิงสำหรับเครื่องกำเนิดไฟฟ้า(Generator)
ที่ติดตั้งในสถานีฐานชุมสายพลังงานต่ำ โดยดำเนินการติดตั้งผนังประหยัดพลังงาน (Insulated
Wall) เพื่อเป็นการรักษาอุณหภูมิในชุมสายได้นานกว่าเดิม
โดยไม่จำเป็นต้องใช้เครื่องปรับอากาศขนาดใหญ่ อีกต่อไป
รวมถึงมีการปรับเปลี่ยนการใช้เครื่องปรับอากาศมาเป็นการใช้พัดลมคุณภาพสูงในบางพื้นที่ซึ่งสามารถระบายความร้อนและรักษาการทำงานของอุปกรณ์เครือข่ายได้อย่างมีประสิทธิภาพ

นอกจากนี้ เพื่อเป็นการรักษาสิ่งแวดล้อมและลดปริมาณการใช้กระดาษให้กับโลกของเรา
เอไอเอสได้มีการนำเทคโนโลยีสารสนเทศเข้ามาใช้กับใบแจ้งเงินเดือน (Online Payslip)
สำหรับพนักงานกว่า 8,000 คน โดยยกเลิกการพิมพ์ใบแจ้งเงินเดือนด้วยกระดาษ ตั้งแต่ปี 2551
รวมถึงการออกใบแจ้งค่าใช้บริการ (Billing Invoice)
สำหรับพนักงานและลูกค้าที่ใช้บริการโทรศัพท์เคลื่อนที่แบบ Postpaid
ซึ่งต้องมีการรับใบแจ้งค่าใช้บริการเป็นประจำทุกเดือน โดยตั้งแต่ปี 2551
เอไอเอสได้เพิ่มทางเลือกสำหรับลูกค้าในการรับแจ้งค่าใช้บริการทางอีเมล์ หรือที่เรียกว่า “GSM
e-Statement” เพื่อเป็นการปลูกจิตสำนึกในการร่วมกันลดภาวะโลกร้อนได้อีกทางหนึ่ง

นอกจากนี้ เอไอเอสยังได้นำเทคโนโลยี GPRS
บนระบบเครือข่ายโทรศัพท์เคลื่อนที่เป็นสื่อสัญญาณเชื่อมโยงการส่งข้อมูลสภาพภูมิอากาศอัตโนมัติทุก
10 นาที
ไปแสดงผลบนระบบเครือข่ายอินเตอร์เน็ตของสถาบันสารสนเทศทรัพยากรน้ำและการเกษตร
กระทรวงวิทยาศาสตร์และเทคโนโลยี เพื่อให้หน่วยงานต่างๆ
ทั้งภาครัฐและเอกชนนำข้อมูลดังกล่าวไปใช้ประโยชน์ในการวางแผนการจัดการทรัพยากรน้ำได้อย่างมีประสิทธิภาพ

สังคม

เอไอเอสได้ทำประโยชน์เพื่อสังคมด้วยกิจกรรมที่มิได้เกี่ยวข้องกับกิจกรรมทางธุรกิจของเอไอเอสไว้บน
4 แนวทางคือ

-   การสนับสนุนสถาบันครอบครัว

-   การเป็นแบบอย่างที่ดีของสังคม

-   การเปิดโอกาสและช่วยเหลือสังคมในด้านต่างๆ

-   การปลูกจิตสำนึกให้พนักงานช่วยเหลือสังคม

โครงการสานรัก สนับสนุนสถาบันครอบครัว

โครงการที่จัดขึ้นเพื่อสนับสนุนและส่งเสริมความสัมพันธ์ที่ดีของสมาชิกในครอบครัว ภายใต้โครงการ
“สานรัก สนับสนุนสถาบันครอบครัว” ด้วยความเชื่อมั่นว่า “ครอบครัว”
เป็นจุดเริ่มต้นของการพัฒนาไปสู่สังคมที่ดี
หากครอบครัวไทยแข็งแรงย่อมส่งผลให้ประเทศชาติแข็งแรงไปด้วย

โดยเอไอเอส
ได้จัดทำภาพยนตร์โฆษณาเพื่อเป็นสื่อกลางในการจุดประกายความคิดให้คนในสังคมไทยตระหนักถึงความรัก
ความอบอุ่นของสมาชิกในครอบครัวมาอย่างต่อเนื่องตลอดระยะเวลา 10 ปี ล่าสุดในปี 2552
ได้นำเสนอชุด “ครอบครัวช่วยกัน คือพลังฝ่าฟันวิกฤติ” ซึ่งเป็นเรื่องราวชีวิตจริงของนายสิทธิศักดิ์
พรหมจันทร์ (บิว) หนึ่งในเยาวชนคนเก่งหัวใจแกร่งที่ครอบครัวประสบปัญหาจากวิกฤติต้มยำกุ้งเมื่อปี
2542
แต่ทุกคนในครอบครัวก็ช่วยกันฟันฝ่าและต่อสู้วิกฤติด้วยการช่วยกันทำน้ำเต้าหู้ขายเพื่อหารายได้เสริม

ขณะเดียวกัน ยังจัดกิจกรรม “เอไอเอส แฟมิลี่ วอล์ค แรลลี่ เพื่อมูลนิธิอานันทมหิดล”และ
“เอไอเอส แฟมิลี่ แรลลี่ เพื่อสายใจไทย” ชิงถ้วยพระราชทานสมเด็จพระเทพรัตนราชสุดาฯ
สยามบรมราชกุมารี ซึ่งทั้งสองกิจกรรมนี้ เอไอเอสสานต่อการดำเนินงานอย่างต่อเนื่อง
มาเป็นระยะเวลา 10 ปี และ 17 ปี ตามลำดับ
และจะยังคงสานต่อกิจกรรมดังกล่าวอย่างต่อเนื่องตลอดไป
เพราะจากวัตถุประสงค์และเป้าหมายของการดำเนินกิจกรรมดังกล่าวก็เพื่อสานความสัมพันธ์แก่กันของคนในครอบครัว
เปิดโอกาสให้ทุกคน พ่อ แม่ ลูก ปู่ ย่า ตา ยาย
ได้มีโอกาสสานความสัมพันธ์ภายในครอบครัวผ่านกิจกรรมต่างๆ
นอกจากจะได้รับความสุขสนุกสนานสร้างรากฐานที่แข็งแกร่งให้กับครอบครัวแล้ว ยังได้ร่วมกันทำบุญ
เนื่องจากรายได้จากดำเนินงานดังกล่าว เอไอเอส
ได้นำขึ้นทูลเกล้าถวายสมเด็จพระเทพรัตนราชสุดาฯ สยามบรมราชกุมารี
เพื่อมูลนิธิสายใจไทยและมูลนิธิอานันทมหิดล

นอกจากนี้ ยังดำเนินการจัดทำจุลสารสำหรับครอบครัว เป็นการนำเสนอเรื่องราว ข้อมูลต่างๆ
ที่เป็นการสอดแทรกสาระความรู้ทางวิชาการ เกี่ยวกับ
กลยุทธ์การสร้างบรรยากาศแห่งความรักภายในครอบครัว
รวมถึงเทคนิคการเลี้ยงลูกด้วยวิธีการสมัยใหม่ เพื่อให้ความรู้แก่สมาชิกภายในครอบครัว
โดยเฉพาะคุณพ่อคุณแม่ เพื่อเป็นการเตรียมความพร้อม
สู่การสร้างครอบครัวที่สมบูรณ์แบบต่อไปในอนาคต

การเป็นแบบอย่างที่ดีของสังคม

การผลิตสารคดีชีวิตออกอากาศผ่านสถานีโทรทัศน์ภายใต้ชื่อรายการ “สานรัก คนเก่งหัวใจแกร่ง”

เพื่อเชิดชูและสนับสนุนเยาวชนที่ดี มีความกตัญญู ต่อสู้ชีวิต ช่วยเหลือครอบครัว และใฝ่ศึกษา
ให้เป็นแบบอย่างที่ดีของสังคม พร้อมทั้งให้การสนับสนุนเงินช่วยเหลือครอบครัว
และให้ทุนการศึกษาแก่เด็กและเยาวชนให้ได้เรียนจนจบการศึกษาระดับปริญญาตรี
ซึ่งปัจจุบันมีเยาวชนที่อยู่ในโครงการและกำลังศึกษาอยู่ทุกระดับชั้นมากกว่า 400 คน
โดยมีเยาวชนในโครงการที่สำเร็จการศึกษาระดับปริญญาตรีแล้ว จำนวน 39 คน

สานรัก คนเก่งหัวใจแกร่งสัญจร กิจกรรมนี้เป็นการต่อยอดจากรายการ “สานรัก
คนเก่งหัวใจแกร่ง” โดยนำเยาวชนจากโครงการสานรัก คนเก่งหัวใจแกร่ง ไปพบปะพูดคุย
แลกเปลี่ยนแนวคิดการต่อสู้ชีวิตแก่นักเรียนและเยาวชนในที่ต่างๆ อาทิ
สถานพินิจและคุ้มครองเด็กและเยาวชน สถาบันการศึกษา สถานสงเคราะห์
ซึ่งผลจากการจัดกิจกรรมดังกล่าว ได้รับผลตอบรับที่ดี สามารถกล่อมเกลาจิตใจ
สร้างแรงบันดาลใจให้เยาวชนเหล่านี้ประพฤติปฏิบัติตัวในทางที่ถูกที่ควร

ซีดีสานรัก คนเก่งหัวใจแกร่ง เป็นอีกหนึ่งโครงการที่ต่อยอดจากรายการ “สานรัก
คนเก่งหัวใจแกร่ง” เป็นการนำสารคดีชีวิตที่ออกอากาศทางโทรทัศน์แล้ว
ไปดำเนินการจัดทำบันทึกลง VCD สำหรับเผยแพร่แจกจ่ายให้แก่ประชาชนผู้สนใจ
พร้อมทั้งได้นำไปมอบให้แก่หน่วยงานต่างๆ ไม่ว่าจะเป็นกระทรวงศึกษาธิการ กระทรวงวัฒนธรรม
สำนักงานพระพุทธศาสนา อัครสังฆมณฑล สถานพินิจและคุ้มครองเด็กและเยาวชน
สำนักงานเขตพื้นที่การศึกษาทั่วประเทศ เพื่อใช้เป็นสื่อการเรียนการสอนด้านจริยธรรมคุณธรรม
จนถึงปัจจุบันนี้ได้ดำเนินการจัดทำและส่งมอบ VCD ดังกล่าวไปแล้วกว่า 2 แสนแผ่น

การเปิดโอกาสและช่วยเหลือสังคมในด้านต่างๆ

โครงการ “ถังน้ำใจ เอไอเอส เพื่อไทยไม่ขาดน้ำ” เป็นการริเริ่มโครงการติดต่อกันมาเป็นปีที่ 4
เริ่มตั้งแต่ปี 2549 ในโอกาสที่พระบาทสมเด็จพระเจ้าอยู่หัว ทรงครองสิริราชสมบัติครบ 60 ปี
และเพื่อเป็นการสนองแนวพระราชดำริ โครงการนี้จึงเกิดขึ้น
โดยจัดทำถังกับเก็บน้ำชนิดพิเศษที่ทำจากวัสดุเอลิเซอร์ แข็งแรง ทนทาน ไม่เป็นสนิม ไม่มีตะไคร่น้ำ
เพื่อใช้เก็บกักน้ำไว้ใช้ยามขาดแคลนน้ำ
เพื่อนำไปมอบให้แก่ประชาชนในพื้นที่ขาดแคลนน้ำและประสบปัญหาภัยแล้ง ซึ่งมอบไปแล้วจำนวน
10,000 ถัง สามารถบรรเทาความเดือดร้อนให้ประชาชนได้มากกว่า 800,000 ครัวเรือน

นอกจากนี้ เจ้าหน้าที่เอไอเอสยังคิดค้นวิธีการจัดทำบ่อบำบัดน้ำใช้แล้ว
โดยนำไปถ่ายทอดให้แก่ชุมชนที่นำถังเก็บน้ำไปติดตั้ง
เพื่อปลูกจิตสำนึกให้ชาวบ้านในชุมชนรู้จักใช้น้ำอย่างคุ้มค่า
อีกทั้งเป็นแหล่งเรียนรู้ที่ชาวบ้านในชุมชนสามารถนำไปประยุกต์ใช้ในครัวเรือนของตนเอง

โครงการบรรเทาทุกข์แก่พี่น้องไทยที่ประสบภัยหนาวและภัยน้ำท่วม
กิจกรรมนี้เอไอเอสได้จัดขบวนคาราวานมอบผ้าห่มให้แก่ผู้ประสบภัยหนาว
และมอบถุงยังชีพให้แก่ผู้ประสบภัยน้ำท่วมโดยตลอดอย่างต่อเนื่องเป็นประจำทุกปี

“เอไอเอส สร้างอาชีพ Call Center แด่ผู้พิการ”
เอไอเอสมุ่งมั่นและตั้งใจที่จะให้โอกาสแก่ผู้พิการทั้งทางสายตาและทางการได้ยิน(หูหนวก)
ได้มีอาชีพที่มั่นคง มีความภาคภูมิใจในการใช้ชีวิตอยู่ร่วมกับคนในสังคมได้อย่างมีความสุข
สามารถเลี้ยงชีพตนเองและครอบครัว ไม่เป็นภาระของสังคม
ด้วยการรับผู้พิการทางสายตาและพิการทางการได้ยิน (หูหนวก) เป็นพนักงาน AIS Call Center
และนำศักยภาพทางด้านไอทีของบุคลากรเหล่านี้มาปฏิบัติงาน
ผนวกกับการที่เอไอเอสพัฒนาเทคโนโลยีทางด้านไอทีมาสนับสนุนการปฏิบัติงานของบุคลากรเหล่านี้
พร้อมทั้งได้จัดสิทธิประโยชน์ และสวัสดิการต่างๆ ให้เช่นเดียวกับพนักงานปกติของเอไอเอส

กองทุน เอไอเอส เพื่อผู้สูงอายุ ในมูลนิธิราชประชานุเคราะห์ ในพระบรมราชูปถัมภ์
เอไอเอสได้มอบเงินจำนวน 5 ล้านบาท ติดต่อกันเป็นระยะเวลา 8 ปี
และคงดำเนินการต่อเนื่องต่อไป เพื่อสมทบทุนในกองทุนเพื่อผู้สูงอายุ ในมูลนิธิราชประชานุเคราะห์
ในพระบรมราชูปถัมภ์ ที่ผ่านมาจนถึงปัจจุบันมอบเงินไปแล้วเป็นจำนวน 40 ล้านบาท

เอไอเอส แนะแนวว่าที่บัณฑิต ก้าวสู่การทำงานที่สดใส
กิจกรรมนี้เป็นการเปิดโอกาสให้นิสิตนักศึกษาที่กำลังศึกษาอยู่ในชั้นปีที่ 4 จากสถาบันการศึกษาต่างๆ
ร่วมรับฟังความรู้การเตรียมความพร้อมในการสมัครงาน
และพัฒนาตนเองเพื่อเข้าสู่โลกแห่งการทำงานจริง
โดยในปีนี้เอไอเอสได้ขยายโอกาสไปยังกลุ่มคนทั่วไปที่สนใจโดยนำเสนอโครงการผ่านทางเว็บไซต์
www.sarnrak.net
พร้อมทั้งให้ความรู้เกี่ยวกับแนวทางการประกอบอาชีพอิสระในภาวะวิกฤติเศรษฐกิจเช่นนี้ด้วย

“ศูนย์พัฒนาเด็กเล็ก เอไอเอส -สานรัก” เอไอเอสมีเป้าหมายเพื่อแบ่งเบาภาระให้กับพ่อ แม่
ผู้ปกครอง โดยเฉพาะพื้นที่ชนบทห่างไกลเมือง ที่ต้องการทำงานหาเงินเลี้ยงชีพและครอบครัว
แต่มีลูกเล็กที่ต้องดูแล โดยศูนย์ฯ นี้จะเปิดรับเด็กเล็กที่มีอายุระหว่าง 3-6 ปี
จัดให้เป็นแหล่งศึกษาเพื่อเด็กก่อนวัยเรียน ซึ่งเอไอเอสจะสร้างและส่งมอบศูนย์ฯ
เหล่านี้ให้องค์การบริหารส่วนตำบล (อบต.) ในพื้นที่นั้นๆ ดูแล ซึ่งดำเนินการจัดสร้างแล้วที่
บ้านท่างาม จังหวัดกาฬสินธุ์ บ้านหาดใหญ่ จังหวัดพิษณุโลก บ้านแม่สาว จังหวัดเชียงใหม่
และล่าสุดปี 2552 นี้ ได้เปิดศูนย์ฯเพิ่มเติมอีกที่ บ้านจักราช จังหวัดนครราชสีมา

เอไอเอส ยิ้มหวานวันเด็ก
เป็นการจัดกิจกรรมวันเด็กให้กับเยาวชนที่บกพร่องทางร่างกายและปัญญาเพื่อเปิดโอกาสให้เยาวชนกลุ่มนี้ได้ร่วมแสดงออกและสนุกกับกิจกรรมต่างๆ
เช่นเดียวกับเด็กปกติทั่วไปในวันเด็ก

ลานกีฬา เอไอเอส
จัดทำขึ้นเพื่อให้เยาวชนและประชาชนได้มีโอกาสใช้สถานที่แห่งนี้ในการออกกำลังกายและเล่นกีฬากลางแจ้ง
เพื่อสุขภาพและอนามัยที่ดีของประชาชน อีกทั้งเป็นการใช้เวลาว่างให้เกิดประโยชน์
ช่วยลดปัญหายาเสพติด โดยจัดทำในพื้นที่สาธารณะตามแหล่งชุมชนต่างๆ รวม 6 แห่งทั้งในกรุงเทพฯ
และต่างจังหวัด

เอไอเอส จัดหาอุปกรณ์สนับสนุนการปฏิบัติงานตำรวจจราจร
เป็นการดำเนินการร่วมกับสำนักงานตำรวจแห่งชาติ
ด้วยเล็งเห็นถึงความสำคัญของอุปกรณ์ในการปฏิบัติงานที่ส่งผลให้การปฏิบัติงานจราจรมีประสิทธิภาพมากขึ้น
โดยได้จัดทำตู้ควบคุมสัญญาณไฟจราจรตามจุดแยกต่างๆ 96 แห่ง ทั่วประเทศ

ห้องสมุดเคลื่อนที่สานรักในพื้นที่ชายแดนภาคใต้
โดยได้มอบห้องสมุดเคลื่อนที่ให้แก่ศูนย์พัฒนาเด็กเล็กและโรงเรียนประถมศึกษาต่างๆ
ในเขตพื้นที่จังหวัดชายแดนภาคใต้ ได้แก่ จังหวัดสงขลา ยะลา ปัตตานี นราธิวาส และ สตูล รวม
200 แห่งเพื่อเปิดโอกาสในการศึกษาและสร้างเสริมพัฒนาการด้านสติปัญญาให้แก่เด็กๆ

การปลูกจิตสำนึกให้พนักงานช่วยเหลือสังคม

เอไอเอสมีโครงการปลูกจิตสำนึกให้ผู้บริหารและพนักงานจำนวนกว่า 8,000
คนทั่วประเทศมีส่วนร่วมในการเป็นพลเมืองดีและช่วยเหลือสังคม
ผ่านการดำเนินกิจกรรมในรูปแบบต่างๆ โดยมุ่งเน้นให้มีใจเอื้อเฟื้อเผื่อแผ่ เป็นผู้ให้
และทำประโยชน์เพื่อชุมชนและสังคม เช่น

การส่งเสริมและพัฒนาศักยภาพทางการศึกษาให้แก่นักเรียนในโรงเรียนชนบทที่ขาดแคลน
ด้วยการจัดกิจกรรม “สานรัก ชวนน้องมาเป็นนักอ่าน”

กิจกรรม “ชวนพี่สอนหนังสือเพื่อน้อง”
ซึ่งพนักงานขอเป็นครูอาสาช่วยสอนหนังสือและสอนการบ้านน้องๆ ในสถานสงเคราะห์

กิจกรรม “มอบแสงสว่าง มอบทานทางปัญญา”
กลุ่มเพื่อนพนักงานได้ผลัดเปลี่ยนกันไปสอนการบ้านและอ่านหนังสือให้เด็กๆ ที่โรงเรียนสอนคนตาบอด
กรุงเทพ ซึ่งกิจกรรมมอบแสงสว่าง มอบทานทางปัญญานี้ เป็นการต่อยอดจากโครงการเอไอเอส
สร้างอาชีพ Call Center แด่ผู้พิการทางสายตา

กิจกรรม “ค่ายอาสาพัฒนาโรงเรียนในถิ่นทุรกันดาร” เพื่อช่วยกันซ่อมแซมอาคารเรียน โรงอาหาร
ห้องสมุด สนามเด็กเล่น ปลูกพืชผักสวนครัว รวมทั้งได้จัดซื้อหนังสือใหม่
และรวบรวมหนังสือเก่าที่เป็นประโยชน์บริจาคให้แก่ห้องสมุดตามโรงเรียนต่างๆ ที่ขาดแคลน

กิจกรรม “ปลูกป่า” การนำเพื่อนพนักงานไปปลูกป่าที่วัดพระพุทธบาทเขาลูกช้าง อำเภอท่ายาง
จังหวัดเพชรบุรี ทั้งนี้เพื่อช่วยกันอนุรักษ์ทรัพยากรธรรมชาติ ป่าไม้ แหล่งน้ำ
และสิ่งแวดล้อมร่วมกับชุมชนต่างๆ

AIS Sport Charity
เป็นกิจกรรมที่พนักงานเอไอเอสนำอุปกรณ์การเรียนและกีฬาไปมอบให้แก่น้องๆ
ในโรงเรียนที่ขาดแคลนในพื้นที่ทุรกันดาร รวมทั้งจัดแข่งกีฬาสามัคคีสัมพันธ์

การจัดกิจกรรมจิตอาสาเป็นการทำงานจากใจของพนักงานในองค์กรที่มุ่งมั่นตั้งใจเพื่อตอบแทนและช่วยเหลือสังคม
ซึ่งได้รับการสนับสนุนจากองค์กร โดยพนักงานสามารถไปทำกิจกรรมอาสาสมัครต่างๆ
ได้ในเวลาทำงานโดยไม่ถือเป็นวันลา
เพื่อต้องการส่งเสริมให้เกิดเป็นสังคมจิตอาสาและการอยู่ร่วมกันในสังคมอย่างเป็นสุข

3. การจำหน่ายและช่องทางการจัดจำหน่าย

เอไอเอส มีช่องทางการจัดจำหน่ายที่หลากหลายโดยประมาณร้อยละ 80 ถึง 90
ดำเนินการผ่านตัวแทนจำหน่าย ที่เหลือจะเป็นการขายตรงซึ่งพอสรุปโดยสังเขปได้ดังนี้

(1) การจำหน่ายผ่านตัวแทนจำหน่าย

เอไอเอส มีหลักเกณฑ์ในการแต่งตั้งตัวแทนจำหน่ายโดยพิจารณาจากทำเลที่ตั้ง ผลงานที่ผ่านมา
รวมทั้งสถานะทางการเงิน
ทำให้เชื่อมั่นได้ว่าตัวแทนจำหน่ายนั้นมีศักยภาพเพียงพอในการดำเนินธุรกิจ
และสามารถดูแลลูกค้าได้อย่างต่อเนื่อง โดยเฉพาะอย่างยิ่งในพื้นที่ต่างจังหวัด
ตัวแทนจำหน่ายที่ได้รับการแต่งตั้งจะต้องเป็นผู้ที่มีความคุ้นเคยในพื้นที่และเป็น
นักธุรกิจรายใหญ่ของพื้นที่ ปัจจุบันตัวแทนจำหน่ายของเอไอเอสแบ่งได้ ดังนี้

-   ตัวแทนจำหน่ายในระบบแฟรนไชส์ ภายใต้ชื่อ “เทเลวิซ”

  เอไอเอส มีตัวแทนจำหน่ายในระบบแฟรนไชส์ทั้งสิ้นกว่า 100 ราย เป็นร้านเทเลวิซกว่า 350
  แห่งทั่วประเทศ และร้านสาขาย่อย Telewiz Express กว่า 280 แห่ง
  โดยตัวแทนจำหน่ายสามารถใช้เครื่องหมายการค้าเพื่อจำหน่ายสินค้าและบริการโดยมีอายุสัญญา 1
  ปี โดยมีรายละเอียดโดยสังเขปคือ ตัวแทนจำหน่ายมีสิทธิในการจำหน่ายสินค้า
  ภายใต้เครื่องหมายการค้าของเอไอเอสสิทธิในการให้บริการรับจดทะเบียนเลขหมาย
  ให้บริการเกี่ยวกับงานทะเบียนต่างๆ และเป็นผู้ให้บริการรับชำระค่าบริการหรือค่าใช้จ่ายอื่นใด
  ทั้งนี้ เอไอเอส จะเป็นผู้กำหนดเงื่อนไข ควบคุมคุณภาพและมาตรฐานของการให้บริการ
  รวมถึงแนวทางในการดำเนินการของตัวแทนจำหน่าย เช่น การเลือกและพัฒนาสถานที่
  การโฆษณาและกิจกรรมส่งเสริมการขาย การให้บริการต่างๆ เพื่อให้ได้มาตรฐานตามที่เอไอเอส
  กำหนด โดยในการเข้าเป็นตัวแทนจำหน่ายในระบบแฟรนไชส์
  โดยตัวแทนจำหน่ายในระบบแฟรนไชส์นี้จะได้รับค่าตอบแทนจากการลงทะเบียนให้ลูกค้าเป็นสมาชิกใช้บริการโทรศัพท์เคลื่อนที่ในระบบดิจิตอล
  GSM advance, GSM1800 รวมถึงการสนับสนุนกิจกรรมทางการตลาด
  ในอัตราที่เอไอเอสกำหนด นอกเหนือจากรายได้จากการขายโดยทั่วไป

-   ตัวแทนจำหน่ายทั่วไป (Dealer)

  เอไอเอส มีตัวแทนจำหน่ายทั่วไป (dealer) กว่า 500 ราย ซึ่งมีหน้าร้านเป็นของตนเอง
  จำหน่ายสินค้าของเอไอเอส ได้แก่ เครื่องโทรศัพท์เคลื่อนที่ ชุด Starter Kit
  และบัตรเติมเงิน รวมทั้งอุปกรณ์เสริมต่างๆ
  และนอกเหนือจากรายได้จากการจำหน่ายสินค้าและบริการแล้ว ตัวแทนจำหน่าย
  จะได้รับค่าตอบแทนจากการลงทะเบียนให้ลูกค้าเป็นสมาชิกใช้บริการโทรศัพท์เคลื่อนที่ในระบบดิจิตอล
  GSM advance, GSM1800 รวมถึงการสนับสนุนกิจกรรมทางการตลาด ในอัตราที่เอไอเอส
  กำหนด

-   ตัวแทนจำหน่ายรายใหญ่ (Key Account and Modern Trade)

  เอไอเอส
  ได้จัดจำหน่ายสินค้าผ่านตัวแทนจำหน่ายรายใหญ่ซึ่งมีสาขาหรือร้านค้าของตนเองอยู่ทั่วประเทศ
  (Chain Store) ได้แก่ Jay Mart, Blisstel, IEC, SAMART i-Mobile และ TG
  นอกจากนี้ยังจำหน่ายผ่านร้านค้าปลีกสมัยใหม่ (Modern Trade) ได้แก่ เอก-ชัย ดิสทริบิวชั่น
  ซิสเทม (Tesco Lotus), เพาเวอร์บาย (Power Buy) เป็นต้น
  โดยกระจายอยู่ทั่วประเทศกว่า 50 ราย และเป็นสาขามากกว่า 2,400 แห่ง

-   ตัวแทนจำหน่ายสมาร์ทชอป (Smart Shop)

  เอไอเอส ได้จัดจำหน่ายสินค้าผ่านตัวแทนจำหน่ายขนาดกลางจำนวนกว่า 200 ราย
  ซึ่งมีทำเลที่ตั้งที่มีศักยภาพภายในพื้นที่ขายโซนโทรศัพท์มือถือและสินค้าไอที ในเขตพื้นที่ต่างๆ
  ทั่วประเทศ
  เพื่อตอบสนองความต้องการการใช้งานของลูกค้าและรองรับการให้บริการการจดทะเบียนระบบรายเดือนและการขายสินค้าปลีกต่อไปยังตัวแทนค้าปลีกทั่วไปในพื้นที่นั้นๆ

-   ตัวแทนจำหน่ายระบบ One-2-Call!

  เนื่องจาก One-2-Call! ได้ขยายตลาดไปสู่กลุ่มผู้บริโภคในทุกพื้นที่ทั่วประเทศ เอไอเอส
  จึงได้ปรับเปลี่ยนโครงสร้างการจัดจำหน่ายผลิตภัณฑ์ One-2-Call!
  เพื่อเพิ่มประสิทธิภาพในการเข้าถึงลูกค้า และเพิ่มพื้นที่การขายให้ครอบคลุมมากยิ่งขึ้น
  โดยแบ่งเป็น 2 กลุ่มย่อยได้แก่

-   ผู้แทนค้าส่งแอดวานซ์ (Advance Distribution Partnership หรือ ADP) ประมาณ
    100 ราย ที่ได้คัดเลือกจากตัวแทนแบบเทเลวิซ (Telewiz)
    และตัวแทนจำหน่ายทั่วไปที่มีศักยภาพในการกระจายสินค้า มีสถานะทางการเงินที่ดี
    เพื่อดูแลบริหารการจัดส่งสินค้าให้กับตัวแทนแอดวานซ์ค้าปลีกในเขตพื้นที่ของตนเองได้อย่างรวดเร็ว
    รวมทั้งสนับสนุนการทำกิจกรรมทางการตลาดในพื้นที่
    โดยผู้แทนค้าส่งแอดวานซ์จะได้รับค่าตอบแทนพิเศษในการบริหารจากเอไอเอส

-   ตัวแทนแอดวานซ์ค้าปลีก (Advanced Retail Shop หรือ ARS)
    เป็นด่านหน้าที่สำคัญเพราะเป็นผู้ที่จำหน่ายสินค้าให้กับลูกค้าโดยตรง ปัจจุบันมีมากกว่า 19,000
    ราย และมีแนวโน้มที่จะเพิ่มขึ้นอย่างต่อเนื่องตามการขยายตัวของชุมชน
    นอกจากผลกำไรจากการขายซิมการ์ด และบัตรเติมเงินตามปกติแล้ว
    ตัวแทนแอดวานซ์ค้าปลีกยังจะได้รับผลตอบแทนโดยตรงจากทางเอไอเอส
    เมื่อทำยอดขายได้ตามเป้าหมายอีกด้วย

  นอกจากนี้ เอไอเอส
  ยังได้จำหน่ายบัตรเติมเงินผ่านช่องทางการจำหน่ายรูปแบบใหม่เพื่ออำนวยความสะดวกให้กับลูกค้า
  โดยแต่งตั้งตัวแทนจำหน่ายผ่านช่องทางการจัดจำหน่ายในธุรกิจอื่นๆ
  ที่ไม่ได้เกี่ยวข้องกับการสื่อสารโดยตรง เช่น ร้านขายหนังสือ ร้านสะดวกซื้อ สถานีบริการน้ำมัน
  ร้านจำหน่ายซีดี-เทป ห้างสรรพสินค้า ซุปเปอร์สโตร์ ที่ทำการไปรษณีย์ และธนาคาร เป็นต้น
  รวมทั้งพัฒนาวิธีการเติมเงินผ่านช่องทางอิเล็กทรอนิกส์ต่างๆ เช่น ผ่านเครื่องเติมเงินอัตโนมัติ,
  ATM, Phone Banking, อินเตอร์เน็ต, M-Pay นอกจากนี้ เอไอเอส
  ยังได้เปิดบริการเติมเงินรูปแบบใหม่ผ่านตัวแทนเติมเงินออนไลน์ (Refill on mobile หรือ
  ROM) ซึ่งจะทำให้การเติมเงินของเอไอเอส สามารถเข้าถึงผู้บริโภคทุกกลุ่มได้ดียิ่งขึ้น

-   ตัวแทนจำหน่ายระบบ GSM 1800

  ดีพีซี มีการจำหน่ายผลิตภัณฑ์โทรศัพท์เคลื่อนที่ระบบ GSM 1800 ผ่านตัวแทนจำหน่ายกว่า 600
  ราย ซึ่งเป็นตัวแทนจำหน่ายรายเดียวกับ GSM advance ที่ได้กล่าวข้างต้น

(2) การขายตรง

เพื่อเพิ่มประสิทธิภาพช่องทางจัดจำหน่ายให้สามารถนำเสนอสินค้า
และบริการได้เข้าถึงกลุ่มลูกค้าโดยตรง เอไอเอส จึงเพิ่มช่องทางจัดจำหน่ายแบบการขายตรงขึ้น
โดยจัดตั้งทีมงาน AIS Direct Sales เพื่อรองรับการเติบโตและขยายตัวของตลาดในอนาคต

4. การจัดหาผลิตภัณฑ์หรือบริการ

ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่ ขึ้นอยู่กับความสามารถ
ในการดำเนินการจัดหาและติดตั้งอุปกรณ์ของเอไอเอสและบริษัทย่อย
เพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

จากการที่เอไอเอสได้รับอนุญาตให้สามารถดำเนินการให้บริการผ่านเครือข่ายร่วม (Network
Roaming) ได้ เอไอเอสและ ดีพีซี จึงได้ร่วมกันปรับแต่ง
และพัฒนาระบบเครือข่ายโทรศัพท์เคลื่อนที่ของทั้ง 2
บริษัทให้เสมือนเป็นเครือข่ายร่วมที่สามารถรองรับการใช้บริการได้ทั้งในระบบ GSM 900 MHz และ
GSM 1800 MHz (Dual-band Network) ได้อย่างราบรื่น โดยใช้ข้อดีของทั้งสองระบบ
และทั้งสองคลื่นความถี่ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล และคุณภาพ
ของการให้บริการต่อผู้ใช้บริการที่สูงยิ่งขึ้นไปอีก

แผนผังแสดงความสามารถในการรองรับลูกค้าของเครือข่าย GSM ของเอไอเอสและ DPC

  ---------------------------------- -------------- -------------- --------------
                                     ธันวาคม 2550    ธันวาคม 2551    ธันวาคม 2552

  ลูกค้า GSM Advance (ล้านคน)           2.203          2.534          2.835

  ลูกค้า GSM 1800 (ล้านคน)              0.082          0.078          0.078

  ลูกค้า One-2-Call! (ล้านคน)           21.819         24.698         25.858

  รวมจำนวนลูกค้า (ล้านคน)               24.105         27.31          28.77

  ความสามารถของระบบในการรองรับลูกค้า*   25.810         28.126         29.931
  (ล้านคน)                                                          

  จำนวนสถานีฐานสะสม                   12,500         14,452         15,388
  ---------------------------------- -------------- -------------- --------------

หน่วยล้านราย ยกเว้นจำนวนสถานีฐานสะสม

* ความสามารถของระบบในการรองรับลูกค้า ณ สิ้นปี 2552 คือค่าความสามารถของเครือข่ายร่วม

GSM 900 และ GSM 1800 MHz โดยประมาณการตามอัตราการใช้งานโดยเฉลี่ยของลูกค้าในปี
2552

เพื่อให้บริการเครือข่ายที่สูงด้วยคุณภาพ
เอไอเอสจึงต้องเพิ่มความสามารถของระบบในการรองรับการขยายตัวของลูกค้า
โดยการเพิ่มจำนวนสถานีฐานเพื่อรองรับการใช้งานที่มากขึ้น
และขยายพื้นที่การให้บริการที่ครอบคลุมมากขึ้น โดยเฉพาะในเขตชุนชนใหม่ที่เกิดขึ้น
เอไอเอสเลือกใช้อุปกรณ์เครือข่ายโดยสั่งซื้อโดยตรงจากผู้ผลิตอุปกรณ์โทรคมนาคมชั้นนำจากทั่วโลก
เช่น Nokia-Siemens, Ericsson, NEC, Nortel และ Huawei
เป็นยี่ห้อหลักของอุปกรณ์เครือข่าย
และคัดเลือกเทคโนโลยีและอุปกรณ์เครือข่ายที่เหมาะสมมาติดตั้งเพื่อบรรลุถึงคุณภาพและการใช้ประโยชน์สูงสุดของเครือข่าย

5. งานที่ยังไม่ได้ส่งมอบ

- ไม่มี –

6. ทรัพย์สินที่ใช้ในการประกอบธุรกิจ

6.1 สินทรัพย์ถาวรหลัก

ที่ดิน อาคารและส่วนปรับปรุงอาคาร และส่วนปรับปรุงอาคารเช่า ของเอไอเอสและบริษัทย่อยนั้น
จะเป็นของเอไอเอสเป็นหลัก เนื่องจากเอไอเอสมีสำนักงานสาขากระจายอยู่ทั่วประเทศ
ส่วนเครื่องตกแต่ง ติดตั้ง และเครื่องมืออุปกรณ์นั้นจะประกอบด้วยอุปกรณ์เครื่องมือช่าง
อุปกรณ์และโปรแกรมคอมพิวเตอร์ ตลอดจนอุปกรณ์ต่างๆ
ที่ใช้สำหรับบริการเสริมของโทรศัพท์เคลื่อนที่

สินทรัพย์ถาวรหลักของเอไอเอสและบริษัทย่อย ณ วันที่ 31 ธันวาคม 2552 ประกอบด้วย

หน่วย: ล้านบาท

+----------------------------+-----------------+----------------------+
|                            | ประมาณอายุการใช้  | ณ วันที่ 31 ธันวาคม 2552 |
|                            | (ปี)             |                      |
+----------------------------+-----------------+----------------------+
| สินทรัพย์ถ                    |                 |                      |
| าวรหลักของเอไอเอสและบริษัทย่อย |                 |                      |
+----------------------------+-----------------+----------------------+
| ที่ดิน                        | -               | 1.07                 |
+----------------------------+-----------------+----------------------+
| อาคารและส่วนปรับปรุงอาคาร     | 5 และ 20        | 483.86               |
+----------------------------+-----------------+----------------------+
| ส่วนปรับปรุงอาคารเช่า^(1/)     | 5 และ 10        | 920.51               |
+----------------------------+-----------------+----------------------+
| เครื่องตกแต่ง,                | 2 – 5           | 1,983.44             |
| ติดตั้งและเครื่องใช้สำนักงาน      |                 |                      |
+----------------------------+-----------------+----------------------+
| เครื่องมือและอุปกรณ์            | 3 และ 5         | 32,118.44            |
+----------------------------+-----------------+----------------------+
| โปรแกรมคอมพิวเตอร์           | 10              | 4,672.59             |
+----------------------------+-----------------+----------------------+
| ยานพาหนะ                   | 5               | 264.05               |
+----------------------------+-----------------+----------------------+
| สินทรัพย์ระหว่างก่อสร้างและติดตั้ง  | -               | 524.03               |
+----------------------------+-----------------+----------------------+
| อุปกรณ์สื่อสารเพื่อให้เช่า         | อายุสัญญาเช่า และ  | 17.48                |
|                            | 3               |                      |
+----------------------------+-----------------+----------------------+
| รวม ที่ดิน อาคาร และอุปกรณ์     |                 | 40,985.47            |
+----------------------------+-----------------+----------------------+
| หัก                         |                 | (31,355.74)          |
| ค่า                         |                 |                      |
| เสื่อมราคาและรายการตัดบัญชีสะสม |                 |                      |
+----------------------------+-----------------+----------------------+
| ที่ดิน อาคารและอุปกรณ์ – สุทธิ    |                 | 9,629.73             |
+----------------------------+-----------------+----------------------+

  ^(1/)
  ส่วนปรับปรุงอาคารเช่าเป็นค่าใช้จ่ายในการปรับปรุงตกแต่งสำนักงานบริการของเอไอเอส

สำหรับสินทรัพย์ถาวรหลักของเอไอเอสและบริษัทย่อย
ได้รวมสินทรัพย์ภายใต้สัญญาเช่าการเงินที่เอไอเอสและบริษัทย่อยเป็นผู้เช่าอยู่ในส่วนของ
เครื่องตกแต่ง ติดตั้งและเครื่องใช้สำนักงาน เครื่องมือและอุปกรณ์ และยานพาหนะ เป็นจำนวน
128.47 ล้านบาท ณ วันที่ 31 ธันวาคม 2552

นอกจากนี้เอไอเอสและบริษัทย่อยยังมีการเช่าพื้นที่อาคารสำนักงานเพื่อใช้ในการประกอบธุรกิจโดย
ณ สิ้นเดือนธันวาคม 2552 สัญญาเช่าหลักของเอไอเอสและบริษัทย่อยมีรายละเอียด ดังนี้

  1. เอไอเอสเช่าพื้นที่สำนักงานอาคารชินวัตรทาวเวอร์ 1 เลขที่ 414 ถนนพหลโยธิน พญาไท
  กรุงเทพฯ เนื้อที่ประมาณ 14,339 ตารางเมตร จากบริษัท เอสซี ออฟฟิซ ปาร์ค จำกัด
  โดยมีการทำสัญญาเช่าทุก 1 ปี สัญญาฉบับปัจจุบันมีระยะเวลาตั้งแต่ 1 มกราคม 2551 – 31
  ธันวาคม 2553 และต้องจ่ายค่าเช่าตอบแทนในอัตรา 6,318,896 บาทต่อเดือน
  สัญญาเช่าจะมีระยะเวลา 3 ปี ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา
  เว้นแต่มีการแจ้งยกเลิก 30 วันล่วงหน้าก่อนหมดอายุสัญญา ปัจจุบัน
  เอไอเอสมีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  2. เอไอเอสและบริษัทย่อย เช่าพื้นที่สำนักงานอาคารชินวัตรทาวเวอร์ 2 เลขที่ 1291/1
  ถนนพหลโยธิน พญาไท กรุงเทพฯ เนื้อที่ประมาณ 14,780 ตารางเมตร จากบริษัท เอสซี
  ออฟฟิซ ปาร์ค จำกัด โดยมีการทำสัญญาเช่าทุก 3 ปี สัญญาฉบับปัจจุบันมีระยะเวลาตั้งแต่ 1
  มกราคม 2551 – 31 ธันวาคม 2553 และต้องจ่ายค่าเช่าตอบแทนในอัตรา 6,640,880
  บาทต่อเดือน สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา เว้นแต่มีการแจ้งยกเลิก 30
  วันล่วงหน้าก่อนหมดอายุสัญญา
  ปัจจุบันเอไอเอสและบริษัทย่อยมีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  3. เอไอเอสและบริษัทย่อย เช่าพื้นที่สำนักงานอาคารชินวัตรทาวเวอร์ 3 เลขที่ 1010
  ถนนวิภาวดีรังสิต จตุจักร กรุงเทพฯ เนื้อที่ประมาณ 3,263 ตารางเมตร จากบริษัท เอสซี
  แอสเสท คอร์ปอเรชั่น จำกัด (มหาชน) โดยมีการทำสัญญาเช่าทุก 3 ปี
  สัญญาฉบับปัจจุบันจะหมดอายุ 30 เมษายน 2555 และต้องจ่ายค่าเช่าตอบแทนในอัตรา
  1,155,575 บาทต่อเดือน สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญาเว้นแต่มีการแจ้งยกเลิก 30
  วันล่วงหน้าก่อนหมดอายุสัญญา

  4. เอไอเอสและบริษัทย่อย เช่าพื้นที่สำนักงานอาคารอีเอสวีทาวเวอร์ เลขที่ 1,1293/9
  ถนนพหลโยธินซอย 9 พญาไท กรุงเทพฯ เนื้อที่ประมาณ 8,375 ตารางเมตร จากบริษัท อีเอสวี
  แอสเสท จำกัด สัญญาฉบับปัจจุบันจะหมดอายุ 28 กุมภาพันธ์ 2553
  และต้องจ่ายค่าเช่าตอบแทนในอัตรา 2,685,636 บาทต่อเดือน
  การต่อสัญญาเช่าจะต้องมีการแจ้งความประสงค์ไม่น้อยกว่า 6 เดือนก่อนหมดอายุสัญญา

  5. เอไอเอสและบริษัทย่อย เช่าพื้นที่สำนักงานพหลโยธิน เพลส เลขที่ 408 ถนนพหลโยธิน
  พญาไท กรุงเทพฯ เนื้อที่ประมาณ 16,553 ตารางเมตร จากบริษัท พหล 8 จำกัด บริษัท
  สยามเคหะพัฒนา จำกัด ห้างหุ้นส่วนสามัญยุทธนาและมณีรัตน์ บริษัทล็อคไทย-พร็อพเพอร์ตื้ส์ จำกัด
  บริษัทณัฐวุฒิและกานต์ จำกัด บริษัท อาทิตย์-จันทร์ จำกัด บริษัท พันธ์ทิพย์ เน็ตเวิร์ค จำกัด
  บริษัท ทีโอที จำกัด (มหาชน) บริษัท อยุธยา อลิอันซ์ ซี.พี.ประกันชีวิต จำกัด(มหาชน)
  นิติบุคคลอาคารชุดพหลโยธินเพลส คุณซานดรา ไทบัญชากิจ คุณชิรารักษ์ จำลองศุภลักษณ์
  และคุณเกวิน ไทยบัญชากิจ ซึ่งสัญญาเช่าทำแยกใน แต่ละชั้น สัญญาเช่าฉบับปัจจุบันจะหมดอายุ 30
  เมษายน 2555 และต้องจ่ายค่าเช่าตอบแทนในอัตรา 5,102,155 บาทต่อเดือน
  การต่อสัญญาเช่าจะต้องมีการแจ้งความประสงค์ไม่น้อยกว่า 30 และ 60 วันก่อนหมดอายุสัญญา
  ตามแต่ละสัญญาเช่า

  6. เอไอเอสและบริษัทย่อย เช่าพื้นที่สำนักงานอาคารพหลโยธิน เซ็นเตอร์ เลขที่ 404
  ถนนพหลโยธิน พญาไท กรุงเทพฯ เนื้อที่ประมาณ 4,669 ตารางเมตร จากบริษัท ทรีพัลส์ จำกัด
  โดยสัญญาเช่าฉบับปัจจุบันจะหมดอายุ 31 ธันวาคม 2554 และต้องจ่ายค่าเช่าตอบแทนในอัตรา
  1,035,420 บาทต่อเดือน การต่อสัญญาเช่าจะต้องมีการแจ้งความประสงค์ไม่น้อยกว่า 30 และ
  60 วันก่อนหมดอายุสัญญา ตามแต่ละสัญญาเช่า

  7. เอไอเอสเช่าพื้นที่อาคารสำนักงานบริการสาขา ในจังหวัดเชียงใหม่ สุราษฏร์ธานี
  นครสวรรค์ นครราชสีมา นครปฐม พิษณุโลก หาดใหญ่ ชลบุรี อยุธยา ระยอง ภูเก็ต อุดรธานี
  ขอนแก่น และกรุงเทพฯ เนื้อที่ประมาณ 18,775 ตารางเมตร โดยแยกทำสัญญาแยกแต่ละจังหวัด
  และต้องจ่ายค่าเช่าตอบแทนรวมทั้งสิ้นในอัตรา 9,771,083 บาทต่อเดือน

6.2 สัญญาร่วมการงาน

ต้นทุนโครงการภายใต้สัญญาร่วมการงานเป็นสินทรัพย์ที่ลงทุนโดยเอไอเอสและบริษัทย่อย
และโอนกรรมสิทธิ์ให้แก่หน่วยงานรัฐผู้เป็นเจ้าของสัญญาร่วมการงานนั้น
โดยเอไอเอสและบริษัทย่อยจะได้สิทธิในการใช้สินทรัพย์นั้นในการดำเนินกิจการตลอดอายุสัญญาร่วมการงานนั้น
สัญญาร่วมการงานของเอไอเอสและบริษัทย่อย
ประกอบไปด้วยสัญญาร่วมการงานที่ทำกับหน่วยงานของรัฐ
เพื่อให้สามารถดำเนินธุรกิจภายใต้สิทธิของหน่วยงานรัฐนั้นๆ

ต้นทุนโครงการภายใต้สัญญาร่วมการงาน ณ วันที่ 31 ธันวาคม 2552

+-------------------------+---------+------------+---------+----------+
| ประเภทสินทรัพย์            | ต้นทุน    | จำนวนปี     | จำนว    | มูล       |
|                         |         |            | นปีที่ตัดจำ | ค่าทางบัญชี |
|                         | (       | ตัดจำหน่าย   | หน่ายแล้ว |          |
|                         | ล้านบาท) |            |         | (ล้านบาท) |
+-------------------------+---------+------------+---------+----------+
| ต้นทุนโครงการของเอไอเอส   |         |            |         |          |
+-------------------------+---------+------------+---------+----------+
| อุปกรณ์เครือข่ายระบบดิจิตอล   | 103     | 10 ปี       | 1 – 10  | 3        |
| GSM                     | ,882.03 | ไม่เกินปี     |         | 4,316.27 |
|                         |         | 2558       |         |          |
+-------------------------+---------+------------+---------+----------+
| อุปกรณ์เครือข่ายระบบอนาลอก  | 13      | สิ้นสุด       | 1 – 10  | -        |
| NMT                     | ,735.31 | กันยายน     |         |          |
|                         |         | 2545       |         |          |
+-------------------------+---------+------------+---------+----------+
| อุปกรณ์เครือข่ายสื่อสัญญาณ     | 23      | 10 ปี       | 1 – 10  | 6,430.31 |
|                         | ,880.33 | ไม่เกินปี     |         |          |
|                         |         | 2558       |         |          |
+-------------------------+---------+------------+---------+----------+
| อื่นๆ                     | 32      | 10 ปี       | 1 – 10  | 1        |
|                         | ,473.34 | ไม่เกินปี     |         | 8,304.19 |
|                         |         | 2558       |         |          |
+-------------------------+---------+------------+---------+----------+
| ต้นทุนโครงการของ เอดีซี     |         |            |         |          |
+-------------------------+---------+------------+---------+----------+
| เครื่องมือและอุปกรณ์         | 1       | 10 ปี       | 1 – 10  | -        |
|                         | ,537.55 |            |         |          |
+-------------------------+---------+------------+---------+----------+
| รวม                     | 175     |            |         | 5        |
|                         | ,508.56 |            |         | 9,050.77 |
+-------------------------+---------+------------+---------+----------+
| ต้นทุนโครงการของ ดีพีซี      |         |            |         |          |
+-------------------------+---------+------------+---------+----------+
| อุปกรณ์เครือข่ายระบบดิจิตอล   | 13      | 10 ปี       | 1 - 9   | 2,496.54 |
| GSM                     | ,361.23 | ไม่เกินปี     |         |          |
| และอุปกรณ์เครือข่ายสื่อสัญญาณ  |         | 2556       |         |          |
+-------------------------+---------+------------+---------+----------+
| รวมต้นทุนโครง             | 188     |            |         | 6        |
| การของเอไอเอสและบริษัทย่อย | ,869.79 |            |         | 1,547.31 |
+-------------------------+---------+------------+---------+----------+

สัญญาร่วมการงานหลักๆ ของเอไอเอสและบริษัทย่อย สามารถสรุปได้ในส่วนที่ 1 หัวข้อ
“ข้อมูลอื่นที่เกี่ยวข้อง”

+---+-----------------------------------------------------------------+---+
|   |                                                                 |   |
+---+-----------------------------------------------------------------+---+
| [ |                                                                 |   |
| ] |                                                                 |   |
+---+-----------------------------------------------------------------+---+
|   | บริษัท ชิน คอร์ปอเรชั่น จำกัด (มหาชน)                                  |   |
|   |                                                                 |   |
|   | Shin Corporation Public Company Limited                         |   |
|   |                                                                 |   |
|   | เอกสารแนบ 2                                                     |   |
|   |                                                                 |   |
|   | การประกอบธุรกิจสายธุรกิจดาวเทียมและต่างประเทศ                         |   |
+---+-----------------------------------------------------------------+---+

การประกอบธุรกิจสายธุรกิจดาวเทียมและต่างประเทศ

1. บริการสื่อสารดาวเทียมและบริการที่เกี่ยวเนื่อง

1.1 บริการสื่อสารดาวเทียมและบริการที่เกี่ยวเนื่อง ดำเนินการโดยบมจ. ไทยคม
และบริษัทกลุ่มไอพีสตาร์

1.1.1 ลักษณะของบริการ

1.1.1.1 บริการให้เช่าช่องสัญญาณดาวเทียม (Conventional Satellite Transponder
Services)

ไทยคม ให้บริการเช่าทรานสพอนเดอร์ (Transponder) หรือช่องสัญญาณดาวเทียม
ซึ่งทำหน้าที่ในการรับสัญญาณจากสถานีภาคพื้นดิน (สถานีส่งสัญญาณ) ขยายสัญญาณให้มีกำลังแรงขึ้น
และส่งสัญญาณกลับมายังสถานีภาคพื้นดินอีกแห่งหนึ่ง (สถานีรับสัญญาณ) ณ ตำแหน่งใดๆ
ภายใต้พื้นที่ครอบคลุม (Footprint) ของดาวเทียม
ในความถี่ที่แตกต่างไปจากความถี่ที่ใช้ในการส่งสัญญาณ เพื่อให้ผู้ใช้บริการ อาทิ
ผู้ประกอบการโทรคมนาคม ผู้ให้บริการด้านการสื่อสาร และผู้ประกอบการช่องรายการโทรทัศน์
ได้รับประโยชน์จากพื้นที่ครอบคลุมบริเวณกว้างของดาวเทียม ทั้งในระดับประเทศและระดับภูมิภาค
เมื่อเปรียบเทียบกับการติดตั้งเครือข่ายโทรคมนาคมภาคพื้นดินจำนวนมากเพื่อขยายพื้นที่ครอบคลุมในการให้บริการ
เช่นเครือข่ายสายใยแก้วนำแสง หรือเครือข่ายสัญญาณคลื่นไมโครเวฟ เป็นต้น

-   ดาวเทียมแบบทั่วไป (Conventional Satellite)

  ในปี 2552 ไทยคม มีดาวเทียมแบบทั่วไปทั้งสิ้น 3 ดวง ได้แก่ ดาวเทียมไทยคม 1A ไทยคม 2
  และ ไทยคม 5 ให้บริการแก่ผู้ใช้จำนวนมากทั้งในและต่างประเทศ ทั้งนี้
  จากการที่ดาวเทียมไทยคม 1A มีอายุการใช้งานสิ้นสุดในปี 2552
  ไทยคมจึงได้ดำเนินการโอนย้ายผู้ใช้บริการจากดาวเทียมไทยคม 1A มายังดาวเทียมไทยคม 2
  และไทยคม 5 แล้วเสร็จในเดือน พฤษภาคม 2552 และได้ทำการปลดระวางดาวเทียมไทยคม
  1A เมื่อวันที่ 12 มกราคม 2553 โดยรายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียมไทยคม 1A ไทยคม 2 และไทยคม 5 (ที่มา: บริษัท ไทยคม จำกัด
(มหาชน))

+-----------------+----------------------+----------------------------+
| ย่านความถี่        | ไทยคม 1A และ ไทยคม 2 | ไทยคม 5                    |
+=================+======================+============================+
| C-Band Regional | ไทยคม 1A : 12        | 18 ช่องสัญญาณ                |
| Beam            | ช่องสัญญาณ             |                            |
|                 |                      |                            |
|                 | ไทยคม 2 : 10         |                            |
|                 | ช่องสัญญาณ             |                            |
+-----------------+----------------------+----------------------------+
| พื้นที่ครอบคลุม      | ประเทศไทย            | ประเทศไทย ภูมิภาคอินโดจีน      |
|                 | ภูมิภาคอินโดจีน          |                            |
|                 |                      | และภูมิภาคเอเชียใต้            |
|                 | และภูมิภาคเอเชียตะวันออก |                            |
+-----------------+----------------------+----------------------------+
| C-Band Global   | - ไม่มี -              | 7 ช่องสัญญาณ                 |
| Beam            |                      |                            |
+-----------------+----------------------+----------------------------+
| พื้นที่ครอบคลุม      |                      | ทวีป แอฟริกา ยุโรป เอเชีย      |
|                 |                      | และออสเตรเลีย               |
+-----------------+----------------------+----------------------------+
| Ku-Band Spot    | ไทยคม 1A: 3 ช่องสัญญาณ | 7 ช่องสัญญาณ                 |
| Beam            |                      |                            |
|                 | ไทยคม 2 : 3 ช่องสัญญาณ |                            |
+-----------------+----------------------+----------------------------+
| พื้นที่ครอบคลุม      | ประเทศไทย            | ประเทศไทย และภูมิภาคอินโดจีน   |
|                 | และภูมิภาคอินโดจีน       |                            |
+-----------------+----------------------+----------------------------+
| Ku-Band         | - ไม่มี -              | 4 ช่องสัญญาณ                 |
| Switchable Beam |                      |                            |
| (Spot or        |                      |                            |
| Steerable)      |                      |                            |
+-----------------+----------------------+----------------------------+
| พื้นที่ครอบคลุม      |                      | ประเทศไทย และภูมิภาคอินโดจีน   |
+-----------------+----------------------+----------------------------+
| Ku-Band         | - ไม่มี -              | 3 ช่องสัญญาณ                 |
| Steerable Beam  |                      |                            |
+-----------------+----------------------+----------------------------+
| พื้นที่ครอบคลุม      |                      | ประเทศไทย และภูมิภาคอินโดจีน   |
+-----------------+----------------------+----------------------------+
| ผู้ผลิต (ประเทศ)   | Hughes (สหรัฐอเมริกา)  | Aerospatiale (ฝรั่งเศส)      |
+-----------------+----------------------+----------------------------+
| รุ่น              | HS-376               | Spacebus 3000              |
+-----------------+----------------------+----------------------------+
| อายุการใช้งาน     | ประมาณ 15 ปี          | ประมาณ 14 ปี                |
+-----------------+----------------------+----------------------------+
| จัดส่งสู่วงโคจร     | 2536 และ 2537        | 2549                       |
|                 | ตามลำดับ              |                            |
+-----------------+----------------------+----------------------------+

จำนวนช่องสัญญาณและอัตราการใช้งานของช่องสัญญาณของดาวเทียมไทยคม 1A ไทยคม 2
และไทยคม 5

+-----------------------------+------------+------------+------------+
|                             | 2550       | 2551       | 2552       |
+-----------------------------+------------+------------+------------+
| จำนวนช่องสัญญาณ (ช่อง)*        | 44         | 44         | 35         |
|                             |            |            |            |
| C-Band                      | 18         | 18         | 16         |
|                             |            |            |            |
| Ku-Band                     |            |            |            |
+-----------------------------+------------+------------+------------+
| อัตราการใช้งาน (ร้อยละ)        | 66%        | 72%        | 79%        |
|                             |            |            |            |
| C-Band                      | 66%        | 67%        | 72%        |
|                             |            |            |            |
| Ku-Band                     |            |            |            |
+-----------------------------+------------+------------+------------+

  ที่มา: บริษัท ไทยคม จำกัด (มหาชน)

หมายเหตุ: ข้อมูลดังกล่าวเป็นข้อมูล ณ วันที่ 31 ธันวาคม

* ไม่นับรวมช่องสัญญาณ C-Band
ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1 ช่องสัญญาณ

และช่องสัญญาณสำรอง Ku-Band 1 ช่องสัญญาณ บนดาวเทียมไทยคม 2

** ไทยคม ได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อวันที่ 12
มกราคม 2553 โดยไทยคม ได้ดำเนินการ

โอนย้ายผู้ใช้บริการจากดาวเทียมไทยคม 1A มายังดาวเทียมไทยคม 2 และไทยคม 5
แล้วเสร็จไปในเดือน พฤษภาคม 2552

-   สถานีควบคุมดาวเทียม

  สถานีควบคุมดาวเทียมเป็นศูนย์ปฏิบัติการซึ่งทำหน้าที่ควบคุมการทำงานของดาวเทียม
  เช่นการตรวจวัดและรายงานผลค่าสัญญาณต่างๆ ของดาวเทียม การติดตามตำแหน่งของดาวเทียม
  การออกคำสั่งควบคุมการทำงานของดาวเทียม
  ตลอดจนทำหน้าที่ติดตามผลหลังจากการออกคำสั่งควบคุมการทำงานดังกล่าว
  โดยการส่งสัญญาณคำสั่งจากสถานีควบคุมภาคพื้นดิน นอกจากนี้
  สถานีควบคุมดาวเทียมไทยคมทำหน้าที่เฝ้าดูและควบคุมสภาวะต่างๆ ของดาวเทียม
  เช่นการทำงานโดยรวมของดาวเทียม ประสิทธิภาพของช่องสัญญาณดาวเทียม
  และระดับของสัญญาณรบกวน รวมทั้งทำหน้าที่ควบคุมการปฏิบัติภารกิจต่างๆ ของดาวเทียมอีกด้วย

1.1.1.2 บริการแพร่สัญญาณโทรทัศน์ผ่านดาวเทียม

บริการแพร่สัญญาณโทรทัศน์ผ่านดาวเทียมเป็นธุรกิจหลักของไทยคม โดยไทยคม
มุ่งเน้นให้บริการดาวเทียมไทยคมแก่ผู้ประกอบการชั้นนำหลายราย
เพื่อส่งสัญญาณช่องรายการโทรทัศน์ไปยังทวีปเอเซีย ออสเตรเลีย แอฟริกา และยุโรป
ทั้งประเภทบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
DTH)
บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) หรือบริการเครือข่ายโทรทัศน์ดิจิตอลทั่วโลก (Global Digital
Television) โดยอาศัยบริการเสริมต่างๆ ของสถานีบริการภาคพื้นดิน (Teleport and DTH
Center)

สถานีบริการภาคพื้นดิน (Teleport and DTH Center)

สถานีเทเลพอร์ต (Teleport หรือ Telecommunications Port)
เป็นสถานีศูนย์กลางที่ให้บริการเสริมต่างๆ ในด้านธุรกิจการแพร่สัญญาณโทรทัศน์และโทรคมนาคม
สถานีบริการภาคพื้นดินไทยคมเป็นสถานีเทเลพอร์ตที่ได้รับการรับรองมาตรฐาน ISO 9002 และ
9001:2000
มีการติดตั้งอุปกรณ์และสิ่งอำนวยความสะดวกครบครันเพื่อให้บริการด้านการแพร่สัญญาณโทรทัศน์ผ่านดาวเทียมแก่ผู้ประกอบการทั้งในและนอกประเทศ
ไทยคม ได้รวมบริการเทเลพอร์ตต่างๆ เช่น บริการเล่นเทปบันทึกรายการ
และบริการบีบอัดสัญญาณโทรทัศน์ในระบบดิจิตอลเข้ากับบริการให้เช่าช่องสัญญาณดาวเทียมเพื่อให้บริการแพร่สัญญาณโทรทัศน์แบบครบวงจรแก่ผู้ประกอบการ
โดยไทยคม ได้ร่วมมือกับบริษัท ซีเอส ล็อกซอินโฟ จำกัด (มหาชน)
ซึ่งเป็นผู้ให้บริการรับและส่งสัญญาณดาวเทียม

รูปแบบของบริการในธุรกิจการแพร่สัญญาณโทรทัศน์ผ่านดาวเทียม

-   บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home, DTH)

  ไทยคม นำเสนอรูปแบบการให้บริการบีบอัดสัญญาณโทรทัศน์ในระบบดิจิตอล
  และส่งสัญญาณโทรทัศน์ผ่านดาวเทียมตรงไปยังบ้านของผู้รับชมปลายทางโดยตรง
  ซึ่งการบีบอัดสัญญาณในระบบดิจิตอลจะช่วยให้ผู้ประกอบการสามารถลดต้นทุนในการให้บริการ
  ในขณะที่ผู้รับชมสามารถใช้จานรับสัญญาณดาวเทียมที่มีขนาดเล็กรับสัญญาณโทรทัศน์ที่ส่งตรงมาจากดาวเทียมในระบบ
  DTH ได้

-   บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
    (Channel Distribution)

  ไทยคม
  ให้บริการส่งช่องรายการโทรทัศน์แก่ผู้ประกอบการที่ประสงค์จะแพร่สัญญาณโทรทัศน์ของตนไปยังผู้ประกอบการเคเบิลทีวี
  หรือสถานีทวนสัญญาณภายใต้พื้นที่ครอบคลุมของดาวเทียมไทยคม
  รูปแบบการให้บริการนี้จึงเป็นทางเลือกที่สมบูรณ์แบบสำหรับผู้ประกอบการ
  ทำให้สามารถส่งช่องรายการโทรทัศน์ไปยังเครือข่ายเคเบิลทีวีในทวีปต่างๆ
  ที่เป็นตลาดสำคัญของตน
  โดยช่องรายการโทรทัศน์ในรูปแบบนี้สามารถเข้าถึงสมาชิกผู้ชมเคเบิลทีวีนับล้านครัวเรือนในทวีป
  เอเชีย ยุโรป แอฟริกา และออสเตรเลีย

-   บริการเครือข่ายโทรทัศน์ดิจิตอลทั่วโลก (Global Digital Television Network)

  บริการเครือข่ายโทรทัศน์ดิจิตอลทั่วโลกเป็นการควบรวมบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
  (Channel Distribution) ในย่านความถี่ C-band ของดาวเทียมไทยคม
  กับช่องสัญญาณดาวเทียมในย่านความถี่ Ku-band ของดาวเทียมพันธมิตร
  เพื่อให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
  DTH) ในภูมิภาคอื่นที่อยู่นอกพื้นที่ครอบคลุมของดาวเทียมไทยคม เช่น อเมริกาเหนือ ยุโรป
  และออสเตรเลีย
  บริการในรูปแบบนี้เป็นที่นิยมในกลุ่มผู้ประกอบการที่เป็นเจ้าของช่องรายการโทรทัศน์หรือสถานีโทรทัศน์
  ที่ประสงค์จะส่งสัญญาณออกอากาศรายการโทรทัศน์ของตนไปยังกลุ่มผู้ชมเชื้อชาติเดียวกันที่ย้ายถิ่นฐานไปอาศัยอยู่ในประเทศต่างๆ
  ทั่วโลก เพื่อผลประโยชน์ทางธุรกิจ การศึกษา หรือทางด้านศาสนา
  โดยที่ช่องรายการโทรทัศน์ในเครือข่ายโทรทัศน์ดิจิตอลทั่วโลกสามารถเข้าถึงผู้ชมปลายทางที่อาศัยอยู่ในกว่า
  150 ประเทศ ใน 6 ทวีปทั่วโลก คือ อเมริกาเหนือ อเมริกาใต้ ยุโรป แอฟริกา เอเชีย
  และออสเตรเลีย

-   บริการถ่ายทอดสดผ่านดาวเทียม (Satellite News Gathering)

  ไทยคม ให้บริการถ่ายทอดสดผ่านดาวเทียม ด้วยรถพร้อมอุปกรณ์ถ่ายสัญญาณดาวเทียมเคลื่อนที่
  โดยเฉพาะการรายงานข่าวนอกสถานที่ การถ่ายทอดสดการแข่งขันกีฬา หรือการแสดงดนตรี
  เป็นต้น

1.1.1.3 บริการระบบไอพีสตาร์ (IPSTAR System)

ไทยคม เริ่มดำเนินกิจกรรมทางการตลาดของบริการไอพีสตาร์ตั้งแต่ปี 2544
โดยในระยะแรกจะเป็นการให้บริการโดยใช้อุปกรณ์รับส่งสัญญาณปลายทางภาคพื้นดินไอพีสตาร์
กับดาวเทียมแบบทั่วไปของ THAICOM และดาวเทียมอื่นๆ
ซึ่งเป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่านช่องสัญญาณดาวเทียม ดังนั้น
บริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบัน
และยังมีส่วนช่วยลดต้นทุนการให้บริการ

หลังจากที่ไทยคม ประสบความสำเร็จในการจัดส่งดาวเทียมไทยคม 4 (ไอพีสตาร์)
ขึ้นสู่วงโคจรในวันที่ 11 สิงหาคม 2548 และผ่านการทดสอบในเดือนธันวาคม 2548 ไทยคม
ก็ได้เริ่มให้บริการระบบไอพีสตาร์โดยใช้ควบคู่กับอุปกรณ์ปลายทางภาคพื้นดินไอพีสตาร์
ซึ่งมีประสิทธิภาพในการรับส่งสัญญาณสูงกว่าดาวเทียมทั่วไปมาก เนื่องจากดาวเทียมไทยคม 4
(ไอพีสตาร์) ใช้เทคโนโลยีการกระจายคลื่นแบบรังผึ้ง
ที่ทำให้สามารถนำความถี่กลับมาใช้งานใหม่ได้อย่างมีประสิทธิภาพ
และช่วยเพิ่มขีดความสามารถในการรับส่งข้อมูลได้ถึง 45 Gbps ซึ่งสูงกว่าดาวเทียมทั่วไปถึง 20
เท่า หรือสามารถรองรับความต้องการใช้งานอินเตอร์เน็ตความเร็วสูงของผู้ใช้ได้จำนวนนับล้านคน
ทั้งในระดับผู้บริโภครายย่อยไปจนถึงระดับองค์กร
ซึ่งรวมไปถึงระดับผู้ให้บริการโทรคมนาคมและอินเตอร์เน็ต

ข้อมูลเบื้องต้นด้านเทคนิคของดาวเทียมไทยคม 4 (ไอพีสตาร์)

+-----------------+----------------------------------------------------+
| คุณสมบัติ          | รายละเอียด                                          |
+-----------------+----------------------------------------------------+
| ดาวเทียม         | - ดาวเทียมแบบวงโคจรค้างฟ้า                            |
|                 |                                                    |
|                 | - อายุใช้งานประมาณ 15.75 ปี                           |
+-----------------+----------------------------------------------------+
| ที่ตั้งวงโคจร       | - 119.5^(o) ตะวันออก                                |
+-----------------+----------------------------------------------------+
| ข               | - 45 Gbps (25/20) Forward & Return Bandwidth       |
| ีดความสามารถในกา | หรือประมาณ 20 เท่าของขีด                              |
| รรับส่งข้อมูล (Band |                                                    |
| width Capacity) | ความสามารถของดาวเทียมแบบปัจจุบัน                       |
|                 |                                                    |
|                 | - ใช้จานสายอากาศขนาด 84-180cm.                      |
+-----------------+----------------------------------------------------+
| ชนิดของ          | - Ka-band แบบ SPOT Beam                            |
|  Beams ที่ให้บริการ | สำหรับติดต่อกับสถานีควบคุมเครือข่ายภาคพื้นดิน 18 แห่ง          |
|                 |                                                    |
|                 | - มีบริการ Ku-band ที่มีขีดความสามารถมากที่สุดสำหรับดาวเทียม  |
|                 | 1 ดวง โดยแบ่งเป็น                                    |
|                 |                                                    |
|                 | - SPOT Beam: 84 beams                              |
|                 |                                                    |
|                 | - SHAPED Beam: 3 beams                             |
|                 |                                                    |
|                 | - BROADCAST Beam: 7 beams                          |
+-----------------+----------------------------------------------------+
| จัดส่งสู่วงโคจร     | - ปี 2548                                           |
+-----------------+----------------------------------------------------+

(ที่มา: บริษัท ไทยคม จำกัด (มหาชน))

-   อุปกรณ์ปฏิบัติการภาคพื้นดินไอพีสตาร์ (IPSTAR Ground System)

อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 กลุ่มหลักๆ คือ
สถานีควบคุมเครือข่ายภาคพื้นดิน (IPSTAR Gateway) และอุปกรณ์รับส่งสัญญาณปลายทางไอพีสตาร์
(IPSTAR User Terminal)

- สถานีควบคุมเครือข่ายภาคพื้นดิน (IPSTAR Gateway)

สถานีควบคุมเครือข่ายภาคพื้นดิน (IPSTAR Gateway)
เป็นสถานีแม่ข่ายที่ใช้รับส่งสัญญาณระหว่างดาวเทียม กับสถานีควบคุมเครือข่ายปลายทาง โดยไทยคม
ได้ออกแบบให้มีความสามารถรองรับการทำงานได้หลากหลาย
และยังสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
ผู้ให้บริการอินเตอร์เน็ต (ISP) หรือผู้ใช้บริการทั่วไป
โดยให้บริการได้ทั้งการให้บริการอินเตอร์เน็ต การให้บริการเครือข่ายภายในองค์กร (Intranet
Network) การประชุมทางไกล (Videoconference) การแพร่ภาพและเสียง (Broadcast
and Multicast Multimedia) การให้บริการรับส่งข้อมูล (Transaction Service)
และการให้บริการโทรศัพท์ (Telephony)

เครือข่ายของระบบไอพีสตาร์นั้นมีรูปแบบเป็นแบบสตาร์ (STAR Topology)
โดยในภาคการส่งสัญญาณจากสถานีควบคุมเครือข่ายภาคพื้นดินไปยังอุปกรณ์รับส่งปลายทาง
ข้อมูลจะถูกบรรจุในช่องสัญญาณที่เป็น Time Division Multiplexing (TDM)
ที่อาจจะมีมากกว่าหนึ่งช่องสัญญาณ และจะรวมกันเป็นช่องสัญญาณขนาดใหญ่ (Wideband)
โดยใช้เทคโนโลยี Orthogonal Frequency Division Multiplexing (OFDM)
และเพื่อเพิ่มความสามารถในการให้บริการ ช่องสัญญาณที่ถูกใช้ในการส่งข้อมูลจากสถานีภาคพื้นดิน
ได้ถูกออกแบบให้ใช้วิธีการเข้ารหัสโดยใช้ Turbo Product Codes (TPCs) และ L-code
Modulation
สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังสถานีควบคุมนั้น
จะเป็นการบรรจุข้อมูลในช่องสัญญาณแคบ (Narrow-Band)
โดยใช้เทคนิคและรูปแบบในการส่งที่สามารถปรับเปลี่ยนได้ตามลักษณะการใช้ช่องสัญญาณ เช่น
ALOHA สำหรับข้อความที่ส่งออกมาเพื่อที่จะ log on เข้าสู่ระบบ และ Slotted-ALOHA หรือ
TDMA สำหรับการส่งข้อมูลอื่นๆ

ในปี 2552 นั้น ไทยคม
ได้พัฒนาเทคโนโลยีใหม่บนระบบภาคพื้นดินเพื่อเพิ่มประสิทธิภาพและคุณภาพการบริการให้กับลูกค้าด้วยเทคโนโลยี
Super Frame และ Dynamic CBR การทำงานของเทคโนโลยี Super Frame
นั้นทำให้การจัดสรรทรัพยากรบนดาวเทียมมีประสิทธิภาพเพิ่มมากขึ้นถึง 10 %
และในส่วนของเทคโนโลยี Dynamic CBR
จะช่วยเพิ่มประสิทธิภาพการให้บริการเสียงบนเครือข่ายบรอดแบรนด์ผ่านดาวเทียมให้มีคุณภาพสูงยิ่งขึ้น

- อุปกรณ์รับส่งสัญญาณปลายทางไอพีสตาร์ (IPSTAR User Terminal)

อุปกรณ์รับส่งสัญญาณปลายทางไอพีสตาร์ เป็นอุปกรณ์รับส่งสัญญาณดาวเทียมแบบครบวงจร
เพื่อเชื่อมต่อกับดาวเทียม โดยไทยคม ได้จัดให้มีอุปกรณ์ปลายทางสำหรับผู้ใช้ในหลายรูปแบบ
เพื่อตอบสนองความต้องการ ของลูกค้าที่แตกต่างกัน

-   รุ่น iCON Consumer Series
    เป็นอุปกรณ์รุ่นประหยัดที่ออกแบบเพื่อกลุ่มลูกค้าธุรกิจขนาดกลางและขนาดย่อม
    และผู้บริโภคทั่วไป อุปกรณ์รุ่นนี้มีความสามารถดาวน์โหลดได้สูงสุด 4 Mbps
    และสามารถอัพโหลดได้สูงสุด 2 Mbps
    เป็นอุปกรณ์ที่ถูกออกแบบมาเพื่อให้ผู้ใช้สามารถใช้งานได้ง่าย
    และสามารถเชื่อมต่อกับระบบงานที่ผู้บริโภคทั่วไปใช้ เช่น
    บริการเชื่อมต่ออินเตอร์เน็ตความเร็วสูง บริการโทรศัพท์ระบบ IP และบริการวีดีโอต่างๆ

-   รุ่น IPX-9200 เป็นอุปกรณ์รุ่นพิเศษ มีคุณสมบัติในการรองรับการใช้งานในพื้นที่ห่างไกล
    มีสภาพแวดล้อมทุรกันดาร มีการใช้งานอย่างหนักและต่อเนื่อง
    และไม่ต้องการการบำรุงรักษาบ่อยครั้ง
    โดยอุปกรณ์รุ่นนี้มีความสามารถทั่วไปเหมือนกับอุปกรณ์รุ่น Professional Series
    (ซึ่งในปัจจุบัน ได้ยกเลิกใช้งานอุปกรณ์นี้ไปแล้ว)
    แต่มีความพิเศษที่คุณสมบัติในการทนทานต่อสภาพแวดล้อม
    จึงเหมาะสมเป็นอย่างมากสำหรับลูกค้าที่ต้องการการใช้งานหนัก เช่น
    กลุ่มลูกค้าองค์กรธุรกิจขนาดกลางและขนาดย่อม
    เป็นส่วนเชื่อมต่อระหว่างเครือข่ายจากส่วนกลาง การเชื่อมต่อโครงข่ายโทรศัพท์มือถือ
    โทรศัพท์ทางไกลชนบท และโครงการเครือข่ายโทรคมนาคมอื่นๆ

-   อุปกรณ์เสริมของระบบ IPSTAR - maXX เป็นอุปกรณ์ที่ไทยคม พัฒนาขึ้น โดยมีเทคโนโลยี
    TCP-A ที่ช่วยเพิ่มประสิทธิภาพการทำงานของระบบภายในของอุปกรณ์ปลายทางไอพีสตาร์
    และยังสามารถเพิ่มความเร็วของเครือข่ายแบบ WAN
    เพื่อตอบสนองการติดต่อสื่อสารด้านธุรกิจขององค์กรหรือบริษัทอย่างเต็มประสิทธิภาพ

  ระบบสื่อสารผ่านดาวเทียมมีบทบาทสำคัญอย่างยิ่งในการให้บริการระบบ Transmission
  Control Protocol - TCP/IP ในพื้นที่ที่ไม่มีสายโทรศัพท์
  แต่ด้วยข้อจำกัดเฉพาะตัวของการสื่อสารผ่านดาวเทียม ได้แก่ ความล่าช้าของการรับส่งสัญญาณ
  มีผลเสียกับระบบ TCP ดังนั้นไทยคม จึงนำเทคโนโลยี TCP Acceleration (TCP-A)
  มาแก้ปัญหาดังกล่าว อีกทั้งยังช่วยเพิ่มประสิทธิภาพการทำงานของ TCP/IP
  โดยไม่ต้องปรับเปลี่ยนรูปแบบการใช้งาน

  อย่างไรก็ตาม แม้ว่าอุปกรณ์ปลายทางไอพีสตาร์จะมีระบบ TCP-A อยู่แล้ว
  แต่ซอฟท์แวร์ที่ใช้นั้นอาจจะไม่เพียงพอสำหรับการใช้งานในระบบ WiMAX Backhaul, GSM
  Trunking หรือแอพลิเคชั่น MDU/MTU ดังนั้น การติดตั้ง maXX
  ร่วมกับอุปกรณ์ปลายทางไอพีสตาร์จึงเป็นทางออกที่เหมาะสม
  เพื่อเพิ่มประสิทธิภาพและเสถียรภาพของเครือข่ายได้อย่างดี
  และทำให้อุปกรณ์ปลายทางไอพีสตาร์สามารถรองรับการเชื่อมต่อทางอินเตอร์เน็ตได้ถึง 1,000
  connections หรือคิดเป็นการเชื่อมต่อกับคอมพิวเตอร์ประมาณ 100 เครื่อง พร้อมๆ กัน

-   ไทยคมยังได้มีการพัฒนาอุปกรณ์ผู้ใช้ปลายทางอย่างต่อเนื่อง ไม่ว่าจะเป็นโมเด็ม
    และระบบสายอากาศ ซึ่งมีการพัฒนาต้นแบบจากสายอากาศรุ่น อี 85
    และนำมาใช้ทดสอบแล้วในปลายปี 2552 เพื่อให้สายอากาศมีประสิทธิภาพ น่าเชื่อถือ
    และประหยัดค่าใช้จ่ายมากขึ้น โดยไทยคม คาดหวังว่าจะนำมาใช้อย่างเป็นทางการ
    และส่งออกไปยังคลังสินค้าต่างๆ ภายในต้นปี 2553 รวมถึงการพัฒนาอื่นๆ อาทิเช่น อุปกรณ์รับ
    (LNB) และส่ง (BUC) สัญญาณ โดยวัตถุประสงค์
    คือการพัฒนาอุปกรณ์ดังกล่าวข้างต้นซึ่งเป็นส่วนที่ต่อเพิ่มของจานดาวเทียมนี้
    และลดต้นทุนการผลิต ในขณะเดียวกันก็เพิ่มประสิทธิภาพของการทำงานทั้งในด้านอิเลคทรอนิกส์
    และเครื่องจักร ตัวอย่างเช่น ไทยคม
    ทำการออกแบบโดยการลดขนาดตัวรับส่งสัญญาณลงครึ่งหนึ่งของขนาดเดิม
    และได้ทำการทดสอบตัวรับส่งสัญญาณขนาด 1.5 วัตต์ และ 0.25 วัตต์ ในหลายๆ ประเทศ
    ซึ่งประสบความสำเร็จเป็นอย่างดี รวมถึงผลิตภัณฑ์อุปกรณ์ผู้ใช้ปลายทางรุ่น iCON
    ที่ได้เริ่มเปิดตัวในปี 2552 โดยมีวัตถุประสงค์เพื่อนำมาใช้แทนผลิตภัณฑ์อุปกรณ์ผู้ใช้ปลายทางรุ่น
    iCON ตัวเดิมที่ล้าสมัย และเพื่อเพิ่มประสิทธิภาพให้ดีมากยิ่งขึ้นกว่าเดิมอีกด้วย

1.1.1.4 ผลิตภัณฑ์และบริการของระบบไอพีสตาร์

-   การบริการถ่ายทอดสดผ่านดาวเทียม (Satellite News Gathering)

  ในภูมิภาคเอเชียแปซิฟิค การให้บริการถ่ายทอดสดผ่านทางดาวเทียม (Satellite News
  Gathering)
  กำลังได้รับความนิยมเป็นอย่างมากเนื่องจากความคล่องตัวของอุปกรณ์และความสามารถในการส่งสัญญาณภายใต้การครอบคลุมของดาวเทียมไอพีสตาร์
  ภายในปี 2552 มีบริษัทใหญ่ 3 แห่ง ที่เป็นผู้แพร่กระจายสัญญาณการถ่ายทอดต่างๆ ใน
  กัมพูชาและอินโดนีเซียได้ตัดสินใจใช้บริการของไอพีสตาร์
  ด้วยความต้องการที่แตกต่างของผู้ร่วมให้บริการ
  จุดนี้เองสามารถพิสูจน์ให้เห็นถึงศักยภาพในการดัดแปลงและประยุกต์ใช้ให้ตรงต่อความต้องการของผู้ร่วมบริการรายนั้นๆ
  การร่วมมือกับผู้ให้บริการในประเทศต่างๆ ในปี 2552
  ได้พิสูจน์ให้เห็นถึงความสำเร็จของไอพีสตาร์ นอกจากนั้นในประเทศฟิลิปปินส์ อินโดนีเซีย และ
  เวียดนามได้มีการติดตั้งสถานที่ทดลองและสถานที่ทดสอบการให้บริการ
  เพื่อแสดงความสามารถของไอพีสตาร์ด้วยไทยคม
  มีการวางแผนที่จะขยายการให้บริการยถ่ายทอดสดผ่านทางดาวเทียมไปยังสถานที่และผู้ให้บริการอื่นเพิ่มเติม
  ภายในปี 2553

-   บริการโครงข่ายอินเตอร์เน็ตผ่านระบบดาวเทียมขนาดย่อม ( Mini-ADSL)

  ไอพีสตาร์ได้ให้บริการโครงข่ายอินเตอร์เน็ตผ่านระบบดาวเทียมขนาดย่อม (Mini-ADSL)
  ซึ่งระบบนี้ได้รับการพัฒนาขึ้นมาเพื่อลดการลงทุนและค่าใช้จ่ายในการดำเนินงานสำหรับผู้ให้บริการ
  ในขณะที่ยังรักษามาตรฐานคุณภาพของอินเตอร์เน็ตบรอดแบนด์ไว้เช่นเดิม
  ส่งผลให้ผู้ให้บริการโครงข่ายอินเตอร์เน็ตผ่านระบบดาวเทียมขนาดย่อม ( Mini-ADSL)
  ผ่านระบบดาวเทียมไอพีสตาร์ ได้รับผลตอบแทนจากการลงทุนเพิ่มขึ้น นอกจากนี้ ภาครัฐในหลายๆ
  ประเทศได้เริ่มตระหนักถึงความสำคัญของอินเตอร์เน็ตต่อการเข้าถึงข้อมูลข่าวสารและการพัฒนาเศรษฐกิจของชาติ
  จึงได้ริเริ่มโครงการให้บริการเพื่อประโยชน์สาธารณะ (USO)เช่น โครงการ Australian
  Broadband Guarantee ของประเทศออสเตรเลีย โดยรัฐบาลได้สนับสนุนงบประมาณสนับสนุน
  ผู้ให้บริการอินเตอร์เน็ตในการขยายการให้บริการไปยังพื้นที่ชนบทที่อยู่ห่างไกล
  และเพื่อตอบสนองกับความต้องการทั้งภาคสังคม ธุรกิจและภาครัฐที่เพิ่มมากขึ้น ในปี 2552
  ไทยคม ได้ร่วมมืออย่างใกล้ชิดทั้งกับพันธมิตรทางธุรกิจและภาครัฐเพื่อให้บริการ
  โครงข่ายอินเตอร์เน็ตผ่านระบบดาวเทียมขนาดย่อม ( Mini-ADSL) ผ่านดาวเทียมไอพีสตาร์
  ทั้งในประเทศออสเตรเลีย นิวซีแลนด์ จีน ไทย ฟิลิปปินส์ อินโดนีเซีย และมาเลเซีย

  ขณะที่โอกาสในการทำตลาดกับลูกค้ารายย่อยยังคงมีความเป็นไปได้สูง
  ผู้ให้บริการอินเตอร์เน็ตยังสามารถใช้บริการโครงข่ายอินเตอร์เน็ตผ่านระบบดาวเทียมขนาดย่อม
  (Mini ADSL) ซึ่งเป็นการให้บริการนำร่อง
  เนื่องจากสามารถติดตั้งระบบเพื่อรองรับการให้บริการลูกค้าได้อย่างรวดเร็ว
  และมีความเสี่ยงในการลงทุนที่ต่ำ นอกเหนือจากนั้นยังเป็นการขยายโอกาสการให้บริการ
  บรอดแบนด์อินเตอร์เน็ต ในบริเวณพื้นที่ขาดแคลน
  หรือพื้นที่ที่ไม่สามารถให้บริการอินเตอร์เน็ตผ่านระบบโครงข่ายปกติได้
  เนื่องจากการให้บริการโครงข่ายอินเตอร์เน็ตผ่านระบบดาวเทียมขนาดย่อม (Mini ADSL)
  มีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเตอร์เน็ตผ่านระบบโครงข่ายปกติ

-   IPSTAR IPTV Solution

  IPSTAR IPTV Solution
  ช่วยเปิดทางให้ผู้ให้บริการโทรคมนาคมสามารถให้บริการแพร่สัญญาณภาพและเสียง หรือ วีดีโอ
  ครอบคลุมพื้นที่ทั่วประเทศผ่านเครือข่ายบรอดแบรนด์โดยใช้การส่งสัญญาณผ่านดาวเทียมไอพีสตาร์
  ด้วยช่องสัญญาณขนาดใหญ่และความยืดหยุ่นของดาวเทียมไอพีสตาร์ทำให้ผู้ใช้บริการสามารถรับข้อมูลภาพและเสียงขนาดใหญ่ผ่านทางเครือข่ายอินเตอร์เน็ตได้เร็วกว่าการใช้งานอินเตอร์เน็ตผ่านโมเด็มซึ่งมีข้อจำกัดเรื่องอัตราความเร็วในการส่งวีดีโอผ่านสาย
  ด้วยบริการ IPTV ผ่านดาวเทียมไอพีสตาร์ บริการ Push Video on Demand (VOD)
  ผู้ใช้บริการสามารถรับชมรายการผ่านจอโทรทัศน์ในระบบ High Definition (HD)
  ซึ่งมีคุณภาพความละเอียดสูงกว่าวีดีโอมาตรฐานทั่วไป 4-5 เท่า
  ด้วยรูปแบบการส่งสัญญาณผ่านดาวเทียมทำให้สัญญาณถูกส่งกระจายไปยังผู้รับหลายรายภายในครั้งเดียว
  ด้วยช่องสัญญาณราคาถูกและมีประสิทธิภาพในการส่งของดาวเทียมไอพีสตาร์ IPSTAR
  IPTVสร้างโอกาสทางธุรกิจใหม่สำหรับผู้ให้บริการโทรคมนาคม
  เพื่อพัฒนาและเพิ่มรูปแบบบริการให้หลากหลายมากขึ้นกว่าบริการที่มีอยู่เดิมทั้งในส่วนตลาดมวลชน
  (Mass Market) และ ตลาดเฉพาะกลุ่ม (Niche Market) เช่น HDTV และ IPTV
  เพื่อการฝึกอบรมและบริการเพื่อการศึกษา ปัจจุบัน IPSTAR IPTV
  ได้ผ่านการทดสอบการให้บริการจริงสำหรับการฝึกอบรมและให้บริการเพื่อการศึกษาทั้งในประเทศไทยและสาธารณรัฐประชาชนจีน
  ซึ่งแผนงานปี 2553 นี้ไอพีสตาร์จะผลักดันให้มีการเปิดบริการ IPTV
  เชิงพาณิชย์โดยร่วมกับผู้ร่วมให้บริการในประเทศไทย ออสเตรเลีย และ สาธารณรัฐประชาชนจีน
  ในส่วนตลาดผู้บริโภค องค์กรรัฐบาล และ องค์กรเอกชน

-   การเชื่อมต่อระบบโทรศัพท์เคลื่อนที่ด้วยดาวเทียมไอพีสตาร์

  การเชื่อมต่อระบบโทรศัพท์เคลื่อนที่ด้วยดาวเทียมไอพีสตาร์ เปิดโอกาสใหม่ๆ
  ให้กับผู้ให้บริการโทรศัพท์เคลื่อนที่หรือหน่วยงานภาครัฐในการขยายพื้นที่ให้บริการไปสู่พื้นที่ห่างไกลหรือมีข้อจำกัดด้านบริการโทรคมนาคม
  โดยในปัจจุบันได้ให้บริการแล้วในประเทศไทย ลาว และกัมพูชา
  และกำลังดำเนินการในประเทศประเทศจีน อินเดีย และเวียดนาม
  ซึ่งความต้องการในการใช้โทรศัพท์เคลื่อนที่ในพื้นที่ห่างไกลกำลังเพิ่มสูงขึ้นอย่างรวดเร็ว

  นอกเหนือจากระบบเชื่อมต่อโครงข่ายโทรศัพท์เคลื่อนที่ผ่านบริการบรอดแบนด์ไอพีสตาร์ยังสามารถใช้ร่วมกับระบบเฟมโตเซลล์ได้
  เฟมโตเซลล์เปรียบเสมือนจุดเชื่อมต่อระหว่างเครือข่ายผู้ให้บริการโทรศัพท์เคลื่อนที่กับบรอดแบนด์ในองกรค์หรือชุมชนที่พักอาศัย
  อุปกรณ์นี้ถูกพัฒนามาให้ใช้ได้กับหลายคลื่นความถี่ไม่ว่าจะเป็นระบบ CDMA, GSM หรือ UMTs
  เนื่องด้วยความสามารถที่หลากหลายในการให้บริการทางด้านเสียง รับส่งขอมูลดาต้าในระบบ 3G
  สนทนาแบบเห็นภาพ หรืออื่นๆ ภายใต้ระบบไอพีสตาร์ผู้ให้บริการ
  โทรศัพท์เคลื่อนที่สามารถขยายเครือข่ายไปได้ทั้งในชุมชนและนอกชุมชน
  เพราะฉะนั้นประเทศเป้าหมายสำหรับปี 2553 คือประเทศจีน ญี่ปุ่น ไทย ออสเตรเรีย
  และเวียดนาม

  นอกจากนี้เนื่องจากไอพีสตาร์ได้เปลี่ยนเป็นดาวเทียมระบบเปิด ทำให้ผู้ให้บริการ VSAT อื่นๆ
  สามารถเข้าถึงและใช้ประโยชน์จากดาวเทียมไอพีสตาร์ได้ ประโยชน์ที่ผู้ให้บริการอื่นๆ ได้รับคือ
  แบนด์วิธขนาดใหญ่ ความครอบคลุมในหลายพื้นที่ ราคาที่ย่อมเยา
  และเทคโนโลยีอย่างสปอตบีมในภูมิภาคเอเชียแปซิฟิค
  ดาวเทียมระบบเปิดนี้จะทำให้คู่ค้าของไอพีสตาร์สามารถใช้ระบบของตัวเองได้เต็มความสามารถโดยผ่านทางสมรรถภาพของดาวเทียมไอพีสตาร์
  การให้บริการนี้ประกอบด้วยดาวเทียมไอพีสตาร์แบนด์วิดธ์ และ
  การรับส่งข้อมูลผ่านทางดาวเทียมจาก 18 สถานที่ตั้งใน 14 ประเทศในภูมิภาคเอเชียแปซิฟิค

1.1.1.5 บริการออกแบบ ให้คำปรึกษา
และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม รวมถึงการฝึกอบรมการใช้งาน
(System Integration, Engineering Consultancy and Training Services)

ด้วยประสบการณ์ยาวนานกว่าสิบปีในธุรกิจการสื่อสารผ่านดาวเทียม ไทยคม
ได้สั่งสมความพร้อมทางด้านบุคลากรฝ่ายวิศวกรรมเพื่อการบริการให้คำปรึกษา
การฝึกอบรมและการดำเนินการในด้านการออกแบบระบบสื่อสารผ่านดาวเทียม
การจัดหาอุปกรณ์สำหรับจัดตั้งเครือข่าย การติดตั้งอุปกรณ์ การปฏิบัติการ
และการดูแลรักษาเครือข่ายการสื่อสารผ่านดาวเทียมและสิ่งอำนวยความสะดวกต่างๆ ไทยคม
นำเสนอบริการแก่ผู้ประกอบการ อาทิ การก่อสร้างสถานีรับ-ส่งสัญญาณภาคพื้นดิน
การโอนย้ายความถี่ใช้งานบนช่องสัญญาณดาวเทียม การให้คำปรึกษาทางวิศวกรรม
และการฝึกอบรมขั้นสูงต่างๆ ไทยคม
มีความรู้ความชำนาญและได้รับการยอมรับจากการจัดตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของไทยคม
มีความเชื่อถือไว้วางใจในคุณภาพการบริการของไทยคม อย่างต่อเนื่อง

1.1.2 การตลาดและการแข่งขัน

1.1.2.1 ประเภทและระบบของดาวเทียมสื่อสาร

  เครือข่ายดาวเทียมสื่อสารที่ให้บริการอยู่ในปัจจุบัน
  สามารถแบ่งตามขอบเขตของพื้นที่ให้บริการของดาวเทียมออกเป็น 3 ประเภทดังนี้

-   ระบบดาวเทียมสื่อสารที่มีพื้นที่ให้บริการทั่วโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลักคือ
    บริการโทรศัพท์ และถ่ายทอด สัญญาณรายการโทรทัศน์ระหว่างประเทศ เช่น
    ดาวเทียมอินเทลแซท ดาวเทียมอินมาร์แซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนเองทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียมสื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกันหรือระหว่างภูมิภาค
    เช่น ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม 5 (ในย่านความถี่ C-Band)
    ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2
    ซึ่งให้บริการในประเทศไทย และประเทศในแถบอินโดจีน

จากประเภทและระบบของดาวเทียมสื่อสารข้างต้น
จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ Regional
System เนื่องจากดาวเทียมไทยคม 5 มีพื้นที่ให้บริการที่ครอบคลุมถึง 4 ทวีป คือ ทวีปเอเชีย
ยุโรป ออสเตรเลีย และแอฟริกา นอกจากนี้
ดาวเทียมไทยคมยังสามารถเชื่อมต่อกับเครือข่ายของดาวเทียมอื่นในการที่จะให้บริการเชื่อมต่อไปถึงทวีปอเมริกาเหนือและอเมริกาใต้
เป็นต้น โดยไทยคม
จะเป็นผู้ดำเนินการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปดังกล่าว

1.1.2.2 การจองตำแหน่งวงโคจรและการประสานงานความถี่

เนื่องจากตำแหน่งวงโคจรของวงโคจรค้างฟ้าเป็นทรัพยากรที่มีอยู่อย่างจำกัด
การจองตำแหน่งวงโคจรและการประสานงานความถี่จึงมีความสำคัญอย่างยิ่งต่อการใช้ความถี่ในตำแหน่งวงโคจรอย่างมีประสิทธิภาพและเกิดการรบกวนกันน้อยที่สุด
ดังนั้นจึงมีหน่วยงานภายในองค์การสหประชาชาติคือ สหภาพโทรคมนาคมระหว่างประเทศ หรือ ITU
ทำหน้าที่กำกับดูแลเกี่ยวกับการสื่อสารโทรคมนาคมรวมถึงการจัดการเรื่องการใช้ความถี่และตำแหน่งวงโคจรอย่างเต็มประสิทธิภาพและให้เกิดความเท่าเทียมกัน

ประเทศไทยได้เข้าร่วมเป็นสมาชิกของสหภาพโทรคมนาคมระหว่างประเทศ
โดยมีสำนักงานคณะกรรมการกิจการโทรคมนาคมแห่งชาติ (กรมไปรษณีย์โทรเลขเดิม)
และกระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจา
เข้าร่วมประชุมและประสานงานกับนานาชาติ

ITU ได้จัดแบ่งภูมิภาคของโลกเพื่อกำหนดการใช้ความถี่สำหรับกิจการต่างๆ ออกเป็น 3 ภูมิภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง มองโกเลีย และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อิหร่าน และแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการให้ข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศสมาชิกของ ITU
พิจารณาและทำการให้ความเห็นหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น ”C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะเกิดการรบกวนต่อกัน
จะต้องแจ้งความเห็นไปยังประเทศที่ประสงค์จะจัดตั้งข่ายสื่อสารใหม่นั้น พร้อมทั้งแจ้งไปยัง BR
ภายใน 4 เดือน แต่หากพ้นกำหนดดังกล่าวแล้ว จะถือว่าข่ายสื่อสารใหม่นี้
ได้รับการยอมรับจากประเทศที่ไม่มีการแจ้งความเห็น
แต่ถ้าหากว่าข่ายสื่อสารดาวเทียมดวงใหม่นี้ได้รับการแจ้งความเห็นว่าจะต้องมีการติดต่อประสานงานกัน
ประเทศที่ประสงค์จะจัดตั้งข่ายสื่อสารใหม่นั้นจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

หลังจากที่ทำการประสานงานเสร็จสิ้น
ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่ (Notification) ได้
โดยในขณะนี้ดาวเทียม THAICOM-1A ที่ 120°E ดาวเทียม THAICOM-2 และ ดาวเทียม
THAICOM-5 ที่ 78.5°E ได้ทำการขอจดทะเบียนกับทาง ITU เป็นที่เรียบร้อยแล้ว
ส่วนดาวเทียมไทยคม 4 (IPSTAR) ที่ 119.5°E นั้นยังอยู่ในขั้นตอนการจดทะเบียนความถี่กับทาง
ITU

ดาวเทียมที่ให้บริการในย่านเอเชีย-แปซิฟิก

ในปัจจุบัน
จำนวนดาวเทียมที่มีขอบเขตการให้บริการครอบคลุมพื้นที่แถบเอเชีย-แปซิฟิกมีรายละเอียดดังต่อไปนี้

จำนวนดาวเทียมที่มีพื้นที่ให้บริการ

-   แบบ Global System จำนวน 26 ดวง

-   แบบ Regional System จำนวน 83 ดวง

-   แบบ Domestic System จำนวน 24 ดวง

  ดังนั้น รวมจำนวนดาวเทียมทั้งสิ้นในแถบเอเชีย-แปซิฟิก 133 ดวง

  (ข้อมูลแก้ไขปรับปรุง เดือนมกราคม พ.ศ. 2553)

ที่มา: 1) 2009 International Satellite Directory

2) Website: www.tbs-satellite.com

หมายเหตุ: พิจารณาจากตำแหน่งวงโคจร ที่ 0°E ถึง 180°E

1.1.2.3 ภาวะอุตสาหกรรมการให้บริการเช่าช่องสัญญาณดาวเทียมหรือทรานสพอนเดอร์
(Conventional Satellite Transponder Service)

โดยภาพรวมอุตสาหกรรมดาวเทียมกำลังเผชิญหน้ากับความท้าทายจากการที่ผู้ประกอบการธุรกิจโทรทัศน์
ซึ่งถือได้ว่าเป็นแหล่งรายได้หลักที่สำคัญของตลาดการบริการให้เช่าช่องสัญญาณดาวเทียม
ต่างได้รับผลกระทบจากสภาวะเศรษฐกิจโลกขาลง
อย่างไรก็ตามผู้ประกอบการดาวเทียมต่างเชื่อมั่นว่าสภาวะการณ์ดังกล่าวกำลังจะคลี่คลายไปภายในไม่ช้า
แม้ว่าระบบเศรษฐกิจจะอยู่ในช่วงขาลงภาวะตลาดของบริการแพร่สัญญาณโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH)
ในภูมิภาคเอเชีย-แปซิฟิกยังคงเติบโตอย่างต่อเนื่องและกลายเป็นปัจจัยผลักดันทางธุรกิจที่สำคัญของผู้ประกอบการดาวเทียม
อีกทั้งปริมาณความต้องการใช้งานด้านการสื่อสารผ่านดาวเทียมในย่านความถี่ Standard C-band
ภายในภูมิภาคยังมีปริมาณเพิ่มขึ้น
ส่งผลให้ผู้ประกอบการดาวเทียมมีรายได้ต่อช่องสัญญาณดาวเทียมสูงขึ้น
นอกจากนี้ผู้ประกอบการดาวเทียมระบุว่าปัจจัยอื่นๆ
ที่มีผลต่อการเติบโตของปริมาณความต้องการใช้งานดาวเทียมได้แก่
การเพิ่มขึ้นของจำนวนช่องรายการโทรทัศน์ความละเอียดสูง (High Definition Television,
HDTV), รูปแบบช่องรายการโทรทัศน์ระบบ 3 มิติ (3D Video Format)
และการสื่อสารข้อมูลของหน่วยงานภาครัฐและองค์กรขนาดใหญ่

สำหรับตลาดภายในประเทศ ไทยคม
คาดว่าจะมีผู้ประกอบการและช่องรายการโทรทัศน์ผ่านดาวเทียมภายในประเทศเพิ่มขึ้นอย่างก้าวกระโดด
ภายหลังการประกาศใช้ พรบ.การประกอบกิจการกระจายเสียงและกิจการโทรทัศน์ พ.ศ. 2551
และประกาศคณะกรรมการกิจการโทรคมนาคมแห่งชาติ (กทช.)
เรื่องหลักเกณฑ์และวิธีการอนุญาตประกอบกิจการที่ไม่ใช้ความถี่ชั่วคราว สำหรับตลาดต่างประเทศ
ไทยคมมองว่ากลุ่มประเทศแถบอินโดจีน เอเชียใต้ (ยกเว้นอินเดีย) และแอฟริกา
ยังคงเป็นตลาดที่มีโอกาสเติบโตทางธุรกิจโทรทัศน์ผ่านดาวเทียมได้อีกมาก
ทั้งในส่วนของบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH)
และบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวี
(Channel Distribution) โดยคาดว่าภายใน 1-2 ปีข้างหน้านี้
ธุรกิจโทรทัศน์ผ่านดาวเทียมในตลาดทั้งสองจะเติบโตขึ้นอีกมาก

- การแข่งขันของอุตสาหกรรมดาวเทียมในภูมิภาคเอเชีย-แปซิฟิก

โดยทั่วไป
ดาวเทียมสื่อสารแต่ละดวงถูกออกแบบมาเพื่อให้บริการในตลาดใดตลาดหนึ่งโดยเฉพาะเนื่องจากข้อจำกัดต่างๆเช่น
ตำแหน่งวงโคจร การประสานงานความถี่ กรอบกฏหมาย งบประมาณลงทุน เป็นต้น
ผู้ประกอบการดาวเทียมจึงจำเป็นต้องกำหนดขอบเขตพื้นที่ให้บริการตั้งแต่ในขั้นตอนการออกแบบดาวเทียม
ตัวอย่างเช่น ช่องสัญญาณ C-band ของดาวเทียมไทยคม 5
ถูกวางแผนเพื่อเน้นทำการตลาดในภูมิภาคอินโดจีนและเอเชียใต้ ในขณะที่ช่องสัญญาณ Ku-band
นั้นถูกออกแบบมาเพื่อให้บริการประเทศไทยและประเทศในกลุ่มอินโดจีน
ด้วยสาเหตุนี้เองการแข่งขันของอุตสาหกรรมดาวเทียมส่วนใหญ่จึงไม่ได้เกิดขึ้นระหว่างดาวเทียมทุกดวงในภูมิภาค
แต่จะเป็นการแข่งขันกันระหว่างดาวเทียมที่มีตำแหน่งวงโคจรใกล้เคียงกัน
หรือดาวเทียมของประเทศที่อยู่ใกล้กัน อย่างไรก็ตาม
การออกแบบและการทำการตลาดของดาวเทียมดังกล่าวอาจมีข้อยกเว้นสำหรับดาวเทียมบางดวงที่มีพื้นที่ให้บริการกว้างสามารถครอบคลุมได้หลายภูมิภาค

การแข่งขันในธุรกิจการให้บริการช่องสัญญาณดาวเทียมประเภท Conventional Satellite
ในประเทศอินเดีย มีการแข่งขันกันสูงในด้านของราคา
ซึ่งส่งผลทำให้ราคาโดยรวมของการให้บริการช่องสัญญาณดาวเทียมต่ำลง
ลูกค้าจึงมีทางเลือกมากขึ้นหากมองในแง่ของราคา อย่างไรก็ดี
คุณภาพของการให้บริการก็เป็นปัจจัยอย่างหนึ่งที่ลูกค้าให้ความสำคัญ และส่งผลต่อการตัดสินใจ ดังนั้น
จึงพอที่จะกล่าวได้ว่าการให้บริการช่องสัญญาณดาวเทียมของไทยคมในประเทศอินเดียนั้น
สามารถที่จะรักษาตลาดไว้ได้ระดับหนึ่ง
สำหรับในประเทศจีนเนื่องจากไทยคมไม่ได้มุ่งเน้นการให้บริการช่องสัญญาณดาวเทียม
เนื่องจากพื้นที่การให้บริการของดาวเทียมไทยคมในปัจจุบันไม่ครอบคลุมพื้นที่ในประเทศจีน ดังนั้น
ไทยคม มองว่าแม้การแข่งขันในธุรกิจการให้บริการช่องสัญญาณดาวเทียมในประเทศจีนจะมีมาก
เนื่องจากมีผู้ให้บริการหลายรายแต่ไทยคม ไม่ได้รับผลกระทบโดยตรงจากการแข่งขันดังกล่าว

ในภูมิภาคเอเชีย-แปซิฟิกคู่แข่งที่สำคัญของไทยคมประกอบด้วยบริษัท Asia Satellite
Telecommunications (Asiasat), บริษัท APT Satellite (Apstar) และ บริษัท Asia
Broadcast Satellite (ABS) ของประเทศฮ่องกง, บริษัท Measat Satellite Systems
(Measat) ของประเทศมาเลเซีย, บริษัท SES New Skies Satellites (NSS)
ของประเทศเนเธอร์แลนด์, และ บริษัท Vietnam Posts and Telecommunications
(Vinasat) ของประเทศเวียดนาม ภายในปีที่ผ่านมา
ไทยคมเผชิญหน้ากับภาวะการแข่งขันจากคู่แข่งดังกล่าว โดยเฉพาะในธุรกิจการแพร่สัญญาณโทรทัศน์
ตัวอย่างเช่น SES New Skies Satellites
ที่พยายามเพิ่มส่วนแบ่งทางการตลาดในบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) ในประเทศไทย และ Asia Broadcast Satellite
ที่มีแผนขยายการให้บริการทีวีดาวเทียมแก่ผู้ประกอบการไทยบนย่านความถี่ C-band อย่างไรก็ตาม
ในฐานะที่ไทยคมเป็นหนึ่งในผู้ประกอบการดาวเทียมหลักในภูมิภาคที่มีประสบการณ์ในการให้บริการด้านสื่อสารดาวเทียมมายาวนาน
ไทยคมเชื่อว่าการแข่งขันดังกล่าวจะไม่ส่งผลกระทบต่อไทยคมมากนัก
เนื่องจากชื่อเสียงและความสัมพันธ์อันดีกับลูกค้าที่มีมายาวนานของไทยคม ประกอบกับการ
คัดสรรกลุ่มลูกค้าและช่องรายการโทรทัศน์ผ่านดาวเทียมที่มีคุณภาพมาออกอากาศบนดาวเทียมไทยคม
ทำให้เป็นที่ต้องการของผู้ใช้บริการรายใหม่

- แผนกลยุทธ์ของไทยคม

ไทยคม วางกลยุทธ์เพื่อเป็น “Hot Brid” หรือดาวเทียมที่ได้รับความนิยมสูง
ทั้งในด้านจำนวนฐานผู้ชมและจำนวนช่องรายการโทรทัศน์ที่อยู่บนดาวเทียมไทยคม ณ ตำแหน่ง 78.5
องศาตะวันออก และเป็นผู้นำในการให้บริการแพร่สัญญาณโทรทัศน์ผ่านดาวเทียมในทวีปเอเชีย ในปี
2552 ไทยคม ได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของไทยคม เติบโตขึ้นอย่างมาก
โดยพิจารณาได้จากจำนวนช่องรายการโทรทัศน์บนดาวเทียมแบบทั่วไป ณ ตำแหน่ง 78.5
องศาตะวันออก ที่เพิ่มขึ้นจาก 264 ช่องรายการในปี 2551 เป็นจำนวนทั้งสิ้น 283
ช่องรายการในปี 2552

ในปี 2552 ที่ผ่านมา ลูกค้าหลักของไทยคม
ในธุรกิจการแพร่สัญญาณโทรทัศน์ยังคงเป็นผู้ให้บริการช่องรายการโทรทัศน์ภายในประเทศ
ทั้งประเภทที่ไม่เก็บค่าธรรมเนียมใช้บริการ (Free-to-Air, FTA)
และประเภทที่เก็บค่าธรรมเนียมใช้บริการ (Pay TV) นอกจากนี้ ไทยคม
ยังได้ขยายธุรกิจไปยังประเทศกัมพูชาและประเทศลาว ผ่านบริษัท แคมโบเดียน ดีทีวี เน็ตเวอร์ค
จำกัด
ซึ่งดำเนินธุรกิจจัดจำหน่ายอุปกรณ์รับสัญญาณโทรทัศน์ผ่านดาวเทียมเพื่อใช้รับชมรายการโทรทัศน์ประเภทไม่เก็บค่าธรรมเนียมการใช้บริการ
(Free TV) ของทั้งสองประเทศ
ทั้งนี้การเดินกลยุทธ์ดังกล่าวเป็นการสร้างความมั่นคงให้กับธุรกิจการให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) ในภูมิภาคอินโดจีนของไทยคม ต่อไป
สำหรับธุรกิจการให้บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) ไทยคม ยังคงให้ความสำคัญในตลาดหลัก คืออินโดจีนและเอเชียใต้
โดยปัจจุบันดาวเทียมไทยคมยังคงเป็นผู้นำส่วนแบ่งทางการตลาดของบริการประเภทนี้ในอินโดจีน
และเป็นผู้ให้บริการอันดับต้นๆ ในเอเชียใต้ นอกจากนี้ ไทยคม
ได้ร่วมพัฒนารูปแบบธุรกิจสำหรับการให้บริการดังกล่าวกับทางสถานีให้บริการภาคพื้นดิน
(Teleport) ในยุโรป และเอเชียใต้
เพื่อจัดทำแพ็คเกจการแพร่สัญญาณโทรทัศน์ผ่านดาวเทียมไปยังพื้นที่ให้บริการอื่นๆ ในเอเชีย แอฟริกา
ออสเตรเลีย และยุโรป อีกด้วย

ภายในปี 2553 ไทยคม
จะยังคงเน้นการให้บริการแพร่สัญญาณโทรทัศน์ผ่านดาวเทียมแบบครบวงจรแก่ลูกค้า รวมทั้ง
เสริมสร้างประสิทธิภาพและเพิ่มคุณค่าให้แก่บริการเพื่อเป็นการรองรับกับการแข่งขันที่จะเกิดขึ้น
นอกจากนี้ไทยคมจะเตรียมการขยายโอกาสทางธุรกิจในตลาดใหม่ เช่น ทวีปแอฟริกา อีกด้วย

1.1.2.4 ภาวะอุตสาหกรรมการบริการบรอดแบนด์

- ภูมิภาคเอเชียแปซิฟิก

ภูมิภาคเอเชียแปซิฟิคถือเป็นผู้นำของโลกในด้านระบบโครงข่ายโทรคมนาคมและด้านการพัฒนาเทคโนโลยีสารสนเทศและการสื่อสาร
และแสดงให้เห็นถึงการเติมโตอย่างต่อเนื่องในกลุ่มโทรศัพท์เคลื่อนที่โดยมี 5 ใน 10
ตลาดใหญ่ของโลกอยู่ที่จีน อินเดีย อินโดนีเซีย ญี่ปุ่น และปากีสถาน
จำนวนโทรศัพท์พื้นฐานในภูมิภาคเติบโตสูงขึ้นถึง 70 เปอร์เซ็นต์ระหว่างปี 2543 ถึง ปี 2550
และในปี 2552 พบว่ามีจำนวนผู้ใช้บริการโทรศัพท์ถึง 2,630 ล้านเลขหมาย
โดยแบ่งเป็นโทรศัพท์มือถือประมาณ 2,000 ล้านเลขหมาย และหมายเลขโทรศัพท์พื้นฐาน 630
ล้านเลขหมาย นอกจากนี้ประเทศจีนเพียงประเทศเดียวมีจำนวนโทรศัทพ์พื้นฐานมากกว่า 365
ล้านเลขหมาย หรือคิดเป็นสัดส่วนมากกว่าครึ่งหนึ่งของจำนวนโทรศัพท์พื้นฐานในภูมิภาค

  รูปที่ 1: สัดส่วนการใช้บรอดแบนด์ทั่วโลกแบ่งตามภูมิภาคในไตรมาสที่ 3 ปี 2552

  []

  ที่มา: www.point-topic.com

รูปที่ 2: สัดส่วนการใช้บรอดแบนด์ทั่วโลกแบ่งตามเทคโนโลยีในไตรมาสที่ 3 ปี 2552

[]

  ที่มา: www.point-topic.com

เมื่อพิจารณาถึงจำนวนผู้เข้าถึงบริการบรอดแบนด์ในภูมิภาคเอเชียแปซิฟิคในช่วงหลายปีที่ผ่านมา
พบว่ามีการเติบโตสูงขึ้นอย่างเห็นได้ชัด โดยในปี 2546 มีจำนวนผู้ใช้บริการบรอดแบนด์เพียง 27
ล้านราย และเพิ่มสูงขึ้นเป็น 133 ล้านรายในปี 2551 หรือเพิ่มสูงขึ้นถึง 5 เท่า
จนในไตรมาสที่สาม ของปี 2552 สามารถเติบโตเพิ่มสูงขึ้นเป็น 177 ล้านราย

ในขณะเดียวกัน
โอกาสที่ไม่เท่าเทียมในการเข้าถึงเทคโนโลยีบรอดแบนด์ยังคงปรากฏอย่างเห็นอย่างเด่นชัดในภูมิภาคเอเชียแปซิฟิก
ในประเทศที่พัฒนาแล้ว มีประชากรจำนวน 18.5 เปอร์เซ็นต์ของประเทศสามารถเข้าถึงเทคโนโลยี
บรอดแบนด์ ในขณะที่ประชากรในประเทศกำลังพัฒนาเพียงส่วนน้อยเท่านั้นที่มีโอกาส
เนื่องจากเทคโนโลยีบรอดแบนด์จำกัดอยู่เพียงในพื้นที่เขตเมือง แม้ว่าในภาพรวมแล้ว
ผู้ใช้บริการอินเตอร์เน็ตบรอดแบนด์ในประเทศกำลังพัฒนาจะมากกว่าผู้ใช้บริการในประเทศพัฒนาแล้ว
แต่ในไตรมาสที่สามของปี 2552 พบว่าจำนวนผู้ใช้บริการบรอดแบนด์ 99.3 ล้านราย
ในประเทศจีนประเทศเดียวมีสัดส่วนมากกว่าครึ่งของจำนวนผู้ใช้ในภูมิภาคเอเชียแปซิฟิกทั้งหมด
หรือเทียบเป็นสัดส่วนมากกว่า 90
เปอร์เซ็นต์ของจำนวนผู้ใช้บริการบรอดแบนด์ทั้งหมดในประเทศกำลังพัฒนา
จะพบว่าความไม่เท่าเทียมกับของโอกาสในการเข้าถึงระบบสื่อสารโทรคมนาคมยังคงปรากฏให้เห็นได้ชัดในภูมิภาคเอเชียแปซิฟิก

ในปัจจุบัน ประชากรกว่า 70 เปอร์เซ็นต์ของประเทศกำลังพัฒนาอาศัยอยู่ในพื้นที่ชนบท
ดาวเทียมนับว่าเป็นเทคโนโลยีที่สำคัญสำหรับการถ่ายทอดสัญญาณโทรทัศน์ (broadcasting
service) และการให้บริการด้านการสื่อสารด้านเสียงและข้อมูล
โดยเฉพาะอย่างยิ่งในพื้นที่ที่ไม่มีโครงข่ายสื่อสารชนิดอื่นเข้าถึง
ซึ่งความไม่เท่าเทียมกันในการเข้าถึงเทคโนโลยีของประชากรเขตเมืองและเขตชนบทนี้
ยังคงปรากฎชัดในหลายๆ ประเทศ เช่น ในประเทศจีน
ที่ขาดทั้งความเป็นไปได้ทางเศรษฐศาสตร์และความตื่นตัวของภาคนโยบายที่จะให้บริการโทรศัพท์และบรอดแบนด์ให้ครอบคลุมทั่วประเทศ
แต่อย่างไรก็ดี การขยายตัวอย่างรวดเร็วของเศรษฐกิจ จำนวนประชากร และผู้ใช้อินเตอร์เน็ต
ทำให้ผู้ให้บริการในประเทศมาเลเซีย ฟิลิปปินส์ เวียดนาม และเมียนม่าร์
มุ่งเน้นขยายบริการโทรศัพท์และบริการบรอดแบนด์ในพื้นที่ชนบทให้ทันกับความต้องการของประชากรในพื้นที่เหล่านี้

นอกจากนี้กลุ่มโทรศัพท์เคลื่อนที่ มีอัตราการเติมโตขึ้นประมาณร้อยละ 26 ต่อปีเริ่มตั้งแต่ปี 2543
จนถึงปัจจุบัน ในต้นปี 2552 จีนและอินเดียมีจำนวนผู้ใช้โทรศัพท์เคลื่อนที่ถึง 670 และ 347
ล้านเลขหมาย ส่วนในช่วงปลายปี จำนวนผู้ใช้โทรศัพท์เคลื่อนที่ทั้งสองประเทศนี้ได้เพิ่มขึ้นเป็น 767
และ 427 ล้านเลขหมาย คิดเป็นสัดส่วน 1 ใน 4 ของจำนวนผู้ใช้ทั่วโลก
ภายในปีนั้นพบว่าจำนวนผู้ใช้โทรศัพท์เคลื่อนที่เติบโตขึ้นถึง 2,300
ล้านเลขหมายส่งผลให้ภูมิภาคเอเชียแปซิฟิคเป็นผู้นำตลาดโลกในกลุ่มนี้

โดยรวมจำนวนประชากรร้อยละ 55 หรือประมาณ 3 ใน 5
คนในภูมิภาคเอเชียแปซิฟิกสามารถเข้าถึงและใช้ประโยชน์จากเทคโนโลยีโทรศัพท์เคลื่อนที่ได้
ความสำเร็จและการเจริญเติบโตของตลาดกลุ่มนี้เป็นไปในทิศทางที่ดีและคาดว่าจะเติบโตขึ้นอีกในอนาคต
คาดว่าภายในปี 2556 จะมีผู้ใช้โทรศัพท์เคลื่อนที่ถึง 3,000 ล้านเลขหมาย
ส่งผลให้ภาพรวมของความต้องการในการใช้ระบบเชื่อมต่อโครงข่ายโทรศัพท์เคลื่อนที่ผ่านบริการบรอดแบนด์มีอัตราที่สูงขึ้น

-   ประเทศไทย

ในปี 2548 ไทยคม แต่งตั้งให้ บมจ.ทีโอที
ซึ่งเป็นผู้ให้บริการโทรคมนาคมรายใหญ่ที่สุดในประเทศไทยเป็นผู้ให้บริการหลัก (National
Service Operator) ของบริการไอพีสตาร์แต่เพียงผู้เดียวในประเทศไทย
ซึ่งในปัจจุบันได้เปลี่ยนชื่อเป็น บริษัท ทีโอที จำกัด (มหาชน) โดย
บมจ.ทีโอทีได้ลงนามในสัญญาระยะยาวกับไทยคม
ในการเช่าใช้ช่องสัญญาณหรือแบนด์วิธของไอพีสตาร์ถึงร้อยละ 50
ของแบนด์วิธทั้งหมดสำหรับประเทศไทย นอกจากนี้
ยังมีเครือข่ายของผู้ร่วมให้บริการหรือผู้ให้บริการรายย่อย
ซึ่งเป็นส่วนหนึ่งของช่องทางการให้บริการจากผู้ให้บริการหลัก ปัจจุบัน
มีผู้ให้บริการไอพีสตาร์ในประเทศไทยที่สำคัญ 4 ราย คือ บริษัท อคิวเมนท์ จำกัด (มหาชน) บริษัท
ซีเอส ล็อกซอินโฟ จำกัด (มหาชน) บริษัท สามารถเทเลคอม จำกัด (มหาชน) และบริษัท กสท
โทรคมนาคม จำกัด (มหาชน) ปัจจุบัน บมจ. ทีโอที ได้นำระบบเทคโนโลยีของ ไอพีสตาร์มาใช้
ในโครงการต่างๆ หลายโครงการ
ทั้งโครงการของรัฐบาลที่เป็นการพัฒนากิจการโทรคมนาคมเพื่อประโยชน์สาธารณะ (Universal
Service Obligation) และทั้งโครงการเฉพาะที่ไม่ใช่โครงการของภาครัฐ เช่น
โครงการโทรศัพท์ทางไกลผ่านดาวเทียม โครงการ SchoolNet
โครงการเครือข่ายสารสนเทศกระทรวงศึกษาธิการ (เอ็มโออีเน็ต: MOEnet: Ministry of
Education Network) การให้บริการโครงข่ายอินเตอร์เน็ตผ่านระบบดาวเทียมขนาดย่อม (Mini
ADSL) และโครงการอินเตอร์เน็ตตำบล

การขยายตัวของการใช้งานแบนด์วิธยังคงเป็นไปอย่างต่อเนื่อง โดยเฉพาะอย่างยิ่ง
เพื่อรองรับการขยายตัวของโครงการ ทีโอทีที่อยู่ในภาคตะวันออกเฉียงเหนือ
และภาคเหนือของประเทศไทย นอกจากนี้
ทีโอทียังได้มีการนำระบบการให้บริการอินเตอร์เน็ตผ่านระบบดาวเทียมขนาดย่อม (Mini ADSL)
กับตลาดลูกค้ารายย่อย และสามารถติดตั้งระบบเพื่อรองรับการให้บริการลูกค้าได้อย่างรวดเร็ว
และมีความเสี่ยงในการลงทุนที่ต่ำ นอกเหนือจากนั้นยังเป็นการขยายโอกาสการให้บริการ
บรอดแบนด์อินเตอร์เน็ต ในบริเวณพื้นที่ขาดแคลน
หรือพื้นที่ที่ไม่สามารถให้บริการอินเตอร์เน็ตผ่านระบบโครงข่ายปกติได้
เนื่องจากการให้บริการโครงข่ายอินเตอร์เน็ตผ่านระบบดาวเทียมขนาดย่อม (Mini ADSL)
มีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเตอร์เน็ตผ่านระบบโครงข่ายปกติ

-   ประเทศจีน

จากการรายงานของ China Internet Network Information Center (CNNIC)
พบว่าเดือนมิถุนายน ปี 2552 ที่ผ่านมา ประเทศจีนมีจำนวนผู้ใช้งานอินเตอร์เน็ต ทั้งสิ้น 338
ล้านคน และสัดส่วนผู้ใช้งานอินเตอร์เน็ตเติบโตเพิ่มขึ้นเป็นร้อยละ 25.5
เทียบกับจำนวนประชากรทั้งหมด
ตัวเลขดังกล่าวค่อนข้างสูงกว่าค่าเฉลี่ยของสัดส่วนผู้ใช้อินเตอร์เน็ตในโลกซึ่งอยู่ที่ร้อยละ 23.8
และเพิ่มสูงถึงร้อยละ 13.4 เมื่อเทียบจากปลายปี 2551 วิกฤตเศรษฐกิจประเทศสหรัฐอเมริกาในปี
2551 มีผลกระทบเล็กน้อยต่อการพัฒนาอินเตอร์เน็ตในประเทศจีน
และยังคงทำให้จำนวนผู้ใช้งานอินเตอร์เน็ตเพิ่มขึ้นอย่างสม่ำเสมอ ในครึ่งปีแรกของปี 2552
ส่วนในช่วงปลายปี จำนวนผู้ใช้งานอินเตอร์เน็ตยังคงเพิ่มขึ้นอย่างต่อเนื่อง
ถึงแม้ว่าจะเพิ่มขึ้นในอัตราที่ช้ากว่าประเทศกำลังพัฒนาอื่นๆ จนถึง ณ ปัจจุบัน
สัดส่วนของผู้ใช้งานอินเตอร์เน็ตในประเทศจีนยังคงมีอัตราที่ต่ำ
เนื่องมาจากประเทศจีนยังไม่ได้เปรียบในการใช้ข้อมูลทางเทคโนโลยีอย่างมีประสิทธิภาพเมื่อประเทศจีนสามารถใช้ข้อมูลดังกล่าวได้อย่างมีประสิทธิภาพและบวกกับการเติบโตที่รวดเร็วทางเศรษฐกิจของประเทศจีน
ทำให้ประเทศจีนมีความสามารถในการพัฒนาเครือข่ายโครงสร้างพื้นฐานอย่างสม่ำเสมอ
ส่งผลให้สัดส่วนผู้ใช้บริการอินเตอร์เน็ตเพิ่มขึ้นอย่างรวดเร็วประเทศจีนนิยมใช้บรอดแบนด์เป็นช่องทางหลักในการเชื่อมต่ออินเตอร์เน็ต
โดยคิดเป็นร้อยละ 94.3 ของผู้ใช้อินเตอร์เน็ตทั้งหมด 338 ล้านคน ในขณะเดียวกัน
ประชากรผู้ใช้อินเตอร์เน็ตยังนิยมใช้อินเตอร์เน็ตผ่านโทรศัพท์มือถือ สูงถึง 155 ล้านคน
คิดเป็นอัตราส่วนที่เพิ่มขึ้นร้อยละ 32.1 ภายในหกเดือน
ซึ่งบ่งบอกได้ว่าประเทศจีนมีการพัฒนาได้อย่างรวดเร็ว

อย่างไรก็ตาม แม้ว่าจำนวนผู้ใช้อินเตอร์เน็ตมีการเพิ่มสูงขึ้นอย่างต่อเนื่อง
แต่ระหว่างเขตเมืองและเขตชนบทในประเทศจีนก็ยังปรากฏชัดถึงความไม่เท่าเทียมกันของโอกาสในการเข้าถึงเทคโนโลยี
จากการรายงานของ CNNIC ในเดือนมิถุนายนปี 2552
อัตราส่วนผู้ใช้อินเตอร์เน็ตในเขตเมืองมีจำนวนคงที่ในปลายปี 2551
ส่วนจำนวนผู้ใช้อินเตอร์เน็ตในเขตชนบท เพิ่มสูงถึง 95.65 ล้านคนในปี 2552
และเพิ่มขึ้นอย่างต่อเนื่อง เนื่องจากประเทศจีนเป็นประเทศที่มีพื้นที่ขนาดใหญ่
ทำให้ภาครัฐไม่สามารถดำเนินการขยายโครงข่ายอินเตอร์เน็ตในเขตชนบทได้อย่างทั่วถึง ด้วยเหตุนี้
พื้นที่ชนบทจึงกลายเป็นตลาดใหญ่ในการขยายช่องทางการตลาดของไอพีสตาร์
เนื่องจากเทคโนโลยีการติดต่อสื่อสารผ่านดาวเทียมเป็นทางเลือกหนึ่งที่มีประสิทธิภาพทั้งทางด้านเทคโนโลยีและด้านการลงทุน
โดยไม่ต้องอาศัยการวางโครงข่ายภาคพื้นดิน (Source: www.cnnic.cn)

ปัจจุบันไทยคม มีการติดตั้งสถานีควบคุมเครือข่ายภาคพื้นดินไอพีสตาร์ใน 3 แห่ง คือ ปักกิ่ง,
กวางโจว และเซียงไฮ้ซึ่งตั้งแต่เดือนมกราคม ปี 2550 เป็นต้นมา ไทยคม
ได้เริ่มเปิดให้บริการไอพีสตาร์ผ่านทางพันธมิตรธุรกิจ คือ บริษัท China SatCom
ซึ่งเป็นผู้ให้บริการดาวเทียมรายใหญ่ในประเทศจีน ในช่วงสิ้นปี 2551
รัฐบาลจีนได้มีนโยบายใหม่ให้ย้ายผู้ร่วมให้บริการจากบริษัท China SatCom มาเป็นบริษัท China
Telecom ในระหว่างปี 2552 ถึงปี 2553 ความร่วมมือระหว่างสองฝ่าย
จะนำไปสู่การพัฒนาและการขยายตัวของธุรกิจไอพีสตาร์ในประเทศจีน
ปัจจุบันไอพีสตาร์ได้ให้บริการในประเทศจีนในกลุ่มตลาดโครงการเฉพาะ (Vertical market)
และให้ความร่วมมือกับภาครัฐและช่วยเหลือประชาชนชาวจีนในเหตุภัยพิบัติ
หรือสถานการณ์ฉุกเฉินตลอดมา เช่น ในเหตุธรณีพิบัติภัยที่ซีฉวน เป็นต้น

ไทยคม อยู่ในระหว่างการทำงานร่วมกับพันธมิตร
เพื่อพัฒนาช่องทางการจัดจำหน่ายของไอพีสตาร์ให้มีมากขึ้น ยิ่งไปกว่านั้น ไทยคม
ยังตระหนักถึงความสำคัญในการทำงานร่วมกับพันธมิตรธุรกิจอย่างใกล้ชิดเพื่อมุ่งเน้นการพัฒนาตลาดโครงการประเภทกิจการโทรคมนาคมเพื่อประโยชน์สาธารณะ
(Universal Service Obligation: USO) ในประเทศจีน

-   ประเทศอินเดีย

ย้อนกลับไปในปี 2544 กิจการโทรคมนาคมหลักๆ
ของประเทศอินเดียอยู่ภายใต้การควบคุมของรัฐบาล โดยมีบริษัท BSNL และ MNTL
อยู่ภายใต้การบริหารงานของรัฐ และมีบริษัท VSNL เป็นบริษัทเอกชนเพียงรายเดียวในประเทศ
แต่ในปัจจุบันประเทศอินเดียมีการเปิดเสรีเพื่อกิจการโทรคมนาคมมากขึ้น
โดยเปิดรับธุรกิจจากทั้งในประเทศและต่างประเทศ
นับเป็นความสำเร็จของรัฐบาลในการส่งเสริมธุรกิจโทรคมนาคม

ประเทศอินเดียได้มีการขยายโครงข่าย ADSL ทั่วประเทศระหว่างปี 2547 ถึง 2548
ทำให้สัดส่วนการใช้บริการบรอดแบนด์ในประเทศเพิ่มขึ้นอย่างต่อเนื่อง โดยรายงานของ
www.trai.gov.in
ชี้ให้เห็นว่าประเทศอินเดียมีการเติบโตของจำนวนผู้ใช้งานบริการบรอดแบนด์ระหว่างปี 2550 ถึง
2551 สูงถึงร้อยละ 67 และภายในเดือนกันยายน ปี 2552 มีจำนวนผู้ใช้งานบริการอินเตอร์เน็ต
สูงถึง 14.63 ล้านคน และผู้ใช้งานบริการบรอดแบนด์ สูงถึง 7.21 ล้านคน นอกจากนี้
จำนวนผู้ใช้บริการโทรศัพท์มือถือได้เติบโตขึ้นอย่างต่อเนื่องมากกว่าจำนวนโทรศัพท์พื้นฐานโดยเฉพาะในเดือนธันวาคมปี
2550 เพียงเดือนเดียวมีจำนวนหมายเลขโทรศัพท์มือถือเพิ่มขึ้นถึง 8.217 ล้านเลขหมาย
และภายในเดือนกันยายนปี 2552 มีจำนวนผู้ใช้บริการเทคโนโลยีไร้สาย สูงถึง 471.73
ล้านเลขหมาย นอกจากนี้จำนวนผู้ใช้บริการเทคโนโลยีไร้สายเช่น ระบบ GSM, CDMA และ
WLL(F) (หรือ Fixed Wireless-Local Loop) ในปี 2550 มีสูงถึง 234 ล้านเลขหมาย
เพิ่มขึ้น 50 ล้านเลขหมายจากปี 2549
ทำให้ประเทศอินเดียมีจำนวนผู้ใช้บริการเครือข่ายเทคโนโลยีไร้สายสูงเป็นอันดับสองของโลก
(www.point-topic.com) อย่างไรก็ตาม รายงานของ www.trai.gov.in
แสดงให้เห็นถึงการลดลงของโทรศัพท์พื้นฐานอย่างมีนัยสำคัญ โดยลงลดจาก 41 ล้านเลขหมายในปี
2549 เหลือ 39 ล้านเลขหมาย ในต้นปี 2551 และลดลงเหลือ 37 ล้านเลขหมาย ในปลายปี
2552 (www.trai.gov.in)

ด้วยความต้องการการเชื่อมต่อแบบบรอดแบนด์ในประเทศอินเดียที่เติบโตอย่างต่อเนื่อง
ผู้ให้บริการสามารถนำไอพีสตาร์ไปใช้ในโครงการต่างๆ
ไม่ว่าจะเป็นบริการเพื่อกิจการของรัฐและบริการกลุ่มลูกค้าทั่วไปได้อย่างมีประสิทธิภาพ เช่น
โทรศัพท์พื้นฐานสำหรับพื้นที่ห่างไกล การเชื่อมต่อระบบโทรศัพท์เคลื่อนที่ (Mobile Backhaul)
และอินเตอร์เน็ตความ เร็วสูง

-   ประเทศออสเตรเลียและนิวซีแลนด์

ประเทศออสเตรเลียและนิวซีแลนด์เป็นประเทศที่มีอัตราการใช้อินเตอร์เน็ตต่อครัวเรือนค่อนข้างสูง
จำนวนคอมพิวเตอร์ต่อครัวเรือนที่มีอยู่ในอัตราส่วนที่สูงมากประกอบกับนโยบายการส่งเสริมการใช้อินเตอร์เน็ตจากรัฐบาล
เป็นส่วนผลักดันให้เกิดการใช้งานอินเตอร์เน็ตในประเทศทั้งสองนี้สูง เมื่อเทียบกับประเทศอื่นๆ
ในภูมิภาคเอเชีย-แปซิฟิก

บริษัท ไอพีสตาร์ ออสเตรเลีย พีทีวาย จำกัด (“IPA”) เป็นบริษัทย่อยของไทยคม
และเป็นผู้ให้บริการหลักของไอพีสตาร์ (National Service Operator)
ในประเทศออสเตรเลีย
ในปัจจุบันรัฐบาลได้ให้การสนับสนุนกับผู้ให้บริการเพื่อบริการอินเตอร์เน็ตบรอดแบนด์แก่ผู้ที่อยู่ห่างไกลด้วยโครงการ
“Australian Broadband Guarantee: ABG”
ซึ่งเป็นโครงการที่ช่วยสนับสนุนการเติบโตของธุรกิจดาวเทียมบรอดแบนด์อย่างต่อเนื่องในประเทศออสเตรเลีย
และส่งผลให้ผู้ให้บริการ ไอพีสตาร์ เช่น บริษัท Australian Private Networks (APN),
Broadband Wireless, SkyMesh, Westnet และ Westvic
ที่เข้าร่วมโครงการนี้มีการติดตั้งระบบไอพีสตาร์เพิ่มมากขึ้นอย่างต่อเนื่อง

สำหรับประเทศนิวซีแลนด์นั้น ไทยคม ได้จัดตั้งบริษัท ไอพีสตาร์ นิวซีแลนด์ จำกัด (“IPNZ”)
เพื่อให้บริการไอพีสตาร์เช่นเดียวกับประเทศออสเตรเลีย โดยมีตลาดกลุ่มเป้าหมาย คือ
ฟาร์มปศุสัตว์และผู้ใช้งานทั่วไปที่อาศัยอยู่ในพื้นที่ห่างไกล

ในปี 2551 ที่ผ่านมา บริษัท BayCity ซึ่งเป็นผู้ให้บริการหลักของไอพีสตาร์ (National
Service Operator) ในประเทศนิวซีแลนด์
ได้ริเริ่มโครงการอินเตอร์เน็ตบรอดแบนด์ใหม่ที่มีชื่อว่า Rocket Broadband และมีบริการ Voice
Link ซึ่งเป็นบริการ VoIP ผ่านระบบไอพีสตาร์เพิ่มเข้ามาเป็นบริการเสริมสำหรับโครงการนี้ด้วย
ในปัจจุบันนี้ บริษัท Bay City ขยายเครือข่ายภาคพื้นดินไอพีสตาร์อย่างต่อเนื่อง
โดยมีจำนวนมากกว่า 13,000 อุปกรณ์ผู้ใช้ปลายทาง
ที่ถูกนำไปใช้และให้บริการทั่วประเทศจากผู้ร่วมให้บริการ (Service Provider)
ในประเทศนิวซีแลนด์

-   ประเทศเมียนม่าร์

จำนวนผู้ใช้อินเตอร์เน็ตของประเทศเมียนม่าร์ ในปี 2552 เพิ่มขึ้นเป็น 108,900 คน
ซึ่งคิดเป็นร้อยละ 0.2 เมื่อเทียบกับจำนวนประชากรทั้งสิ้น 48.1 ล้านคน (ที่มา:
www.internetworldstats.com)

ในปัจจุบันกรมไปรษณีย์และโทรคมนาคมแห่งประเทศเมียนม่าร์ (Myanmar Posts and
Telecommunications หรือ MPT) ซึ่งเป็นผู้ให้บริการหลักไอพีสตาร์ (National Service
Operator) มีหน้าที่หลักในหน่วยงานดูแลทางด้านกิจการโทรคมนาคมแห่งชาติ
และกำลังดำเนินการในการเลือกผู้ร่วมให้บริการของไอพีสตาร์ ปัจจุบัน MPT มีพันธมิตรทางธุรกิจ 3
รายนั่นคือ GlobalNet, MMG Technologies และ Myanmar World Distribution
การใช้ไอพีสตาร์ในเมียนม่าร์ส่วนใหญ่ยังคงเป็นการใช้เพื่อการสื่อสารด้วยเสียง (VoIP)
ซึ่งให้บริการไปแล้วกว่า 1,600 คู่สาย ในส่วนของอินเตอร์เน็ตบรอดแบนด์ซึ่งมีลูกค้ากว่า 512 ราย
และมากกว่า 2,300 อุปกรณ์ผู้ใช้ปลายทาง ในปี 2553 ไทยคมวางแผนกลยุทธ์ที่จะขยายธุรกิจ
ไอพีสตาร์ โดยการให้บริการที่มีประสิทธิภาพสำหรับลูกค้าและผู้ร่วมให้บริการ

-   ประเทศกัมพูชา

จากสถิติในปี 2552 ประเทศกัมพูชามีประชากรทั้งสิ้นประมาณ 15.5 ล้านคน
ซึ่งในจำนวนนี้มีผู้ใช้อินเตอร์เน็ตอยู่ประมาณ 74,000 คน คิดเป็นร้อยละ 0.5
ของจำนวนประชากรทั้งหมด อย่างไรก็ตาม
หากกล่าวถึงอัตราการเติบโตของจำนวนผู้ใช้อินเตอร์เน็ตเมื่อเทียบกับปี 2551
พบว่ามีอัตราการเติบโตสูงถึงร้อยละ 75
แสดงให้เห็นถึงการเติบโตอย่างก้าวกระโดดของจำนวนผู้ใช้อินเตอร์เน็ตในประเทศกัมพูชา (ที่มา:
www.internetworldstats.com)

หลังจากที่ไทยคม
ได้เปิดให้บริการไอพีสตาร์ผ่านสถานีควบคุมเครือข่ายภาคพื้นดินไอพีสตาร์รุ่นที่สองไปแล้วตั้งแต่ปี
2550 โดยมีบริษัท Mfone เป็นผู้ดำเนินการระบบสถานีควบคุมเครือข่ายภาคพื้นดิน
และขณะนี้ได้มีการติดตั้งอุปกรณ์รับส่งสัญญาณปลายทางไอพีสตาร์ไปแล้วกว่า 2,400 ชุด
โดยผู้ร่วมให้บริการ (Service Provider) คือ Mfone, Cogetel และ Telecom Cambodia
และในปัจจุบัน มีการขยายช่องทางการจัดจำหน่ายเพิ่มขึ้น โดยการหาผู้ร่วมให้บริการท้องถิ่น
และในปลายปี 2552 มีผู้ร่วมให้บริการรายใหม่เกิดขึ้น
โดยผู้ให้บริการรายนี้มีความสามารถและความเชี่ยวชาญในการบริการในส่วนของ
บรอดแบนด์และโทรศัพท์เพื่อประโยชน์สาธารณะ (Universal Service Obligation
Strategy: USO) การให้บริการระบบโทรศัพท์พื้นฐานสำหรับพื้นที่ห่างไกล (Rural Telephone)
โดยมีการคาดการณ์ว่าจะสามารถให้บริการอย่างเป็นทางการได้ในต้นปี 2553 นี้

-   สาธารณรัฐประชาธิปไตยประชาชนลาว

สาธารณรัฐประชาธิปไตยประชาชนลาว
เป็นประเทศหนึ่งในเอเชียที่มีอัตราการใช้บริการอินเตอร์เน็ตน้อยที่สุด ประมาณ 130,000
คนเท่านั้น แต่ถึงแม้ว่าจะเป็นประเทศที่มีข้อจำกัดด้วยภาวะทางเศรษฐกิจและสภาพทางภูมิศาสตร์
ทำให้โครงข่ายสาธารณูปโภคโทรคมนาคมพื้นฐานไม่เพียงพอ
แต่ด้วยเทคโนโลยีของระบบไอพีสตาร์ซึ่ง บริษัท ลาว เทเลคอมมิวนิเคชั่นส์ จำกัด (Lao
Telecommunications – LTC) ได้นำเข้าไปให้บริการ ทั้งบริการบรอดแบนด์อินเตอร์เน็ต
บริการสื่อสารด้วยเสียง (VoIP) และบริการระบบโทรศัพท์เคลื่อนที่ (Backhaul Network)
จากผลของการนำเทคโนโลยีดังกล่าวเข้าไปใช้ในประเทศ
ไอพีสตาร์มีการพิจารณาถึงศักยภาพของไทยคม
ว่าไม่สามารถให้บริการได้ครอบคลุมทุกพื้นที่ของประเทศ
ในปัจจุบันจึงได้เน้นกลยุทธ์หลักไปที่การจำหน่ายอุปกรณ์ผู้ใช้ปลายทาง
โดยมุ่งเน้นไปที่การสนับสนุนการใช้งานโทรศัพท์สำหรับพื้นที่ห่างไกล (Rural Telephone)
เพื่อเป็นการส่งเสริมการให้บริการการสื่อสารทางด้านเสียงคุณภาพสูงในราคาประหยัดให้ครอบคลุมทั่วประเทศ

-   ประเทศเวียดนาม

เวียดนามเป็นประเทศหนึ่งในเอเชียที่ตลาดอินเตอร์เน็ตบรอดแบนด์เติบโตขึ้นอย่างรวดเร็ว
ในปัจจุบันมีจำนวนผู้ใช้อินเตอร์เน็ตถึง 21.9 ล้านคน คิดเป็นร้อยละ 25
ของจำนวนประชากรทั้งหมด (ที่มา: www. Internetworldstats.com)
และรัฐบาลยังคงให้การสนับสนุนโครงการ Rural Connectivity
เพื่อลดความไม่เท่าเทียมกันของโอกาสในการเข้าถึงระบบโทรคมนาคมพื้นฐาน
โดยมีแผนที่จะใช้ระบบดาวเทียมไอพีสตาร์ในโครงการต่างๆ ของรัฐบาลในอนาคต

เนื่องจากการใช้งานไอพีสตาร์ในเวียดนามได้ขยายตัวเพิ่มขึ้น บริษัท Vietnam Telecom
International (VTI) จึงเซ็นสัญญาซื้อแบนด์วิธบนดาวเทียมไอพีสตาร์เพิ่มเป็น 76 Mbps
ตั้งแต่เดือนธันวาคม 2551 ที่ผ่านมา
เพื่อเพิ่มศักยภาพในการให้บริการทั้งในระบบอินเตอร์เน็ตความเร็วสูง ระบบโทรศัพท์เคลื่อนที่
(Mobile Backhaul) และระบบโทรศัพท์พื้นฐานสำหรับพื้นที่ห่างไกล (Rural Telephone)

-   ประเทศมาเลเซีย

ประเทศมาเลเซียมีประชากรทั้งสิ้น 28.31 ล้านคน
จากรายงานของคณะกรรมาธิการมัลติมีเดียและการสื่อสารแห่งชาติมาเลเซีย (MCMC) และ
www.internetworldstats.com พบว่าจำนวนผู้ใช้อินเตอร์เน็ตเพิ่มขึ้นจาก 14.9 ล้านคน ในปี
2551 เป็น 16.9 ล้านคน ในปี 2552 หรือคิดเป็นร้อยละ 59 และ 65.7
ของจำนวนประชากรในประเทศ ตามลำดับ

รัฐบาลมาเลเซียได้จัดตั้งโครงการบริการโทรคมนาคมเพื่อประโยชน์สาธารณะ (Universal
Service Provision –USP)
เพื่อลดความไม่เท่าเทียมกันของโอกาสในการเข้าถึงเทคโนโลยีของประชากร โดยโครงการ USP
นี้ แบ่งออกเป็นสามระยะด้วยกัน
โดยในระยะแรกมีจุดประสงค์เพื่อให้บริการระบบโทรศัพท์พื้นฐานแก่พื้นที่ที่ไม่มีบริการทั้ง 89 เขต
ซึ่งมีอัตราส่วนของผู้ที่ใช้โทรศัพท์พื้นฐานน้อยกว่าร้อยละ 20 ของอัตราส่วนรวมทั้งประเทศ
สำหรับในระยะที่สอง รัฐบาลจะเน้นการให้บริการเชื่อมต่ออินเตอร์เน็ตบรอดแบนด์เข้าสู่พื้นที่ใน 87
เขต และระยะที่สาม จะเป็นการให้บริการเชื่อมต่ออินเตอร์เน็ตให้กับห้องสมุด
และศูนย์การสื่อสารในโครงการ USP ทั่วประเทศ

ในปี 2550 ไทยคมได้ร่วมลงนามเป็นพันธมิตรทางธุรกิจกับบริษัท Time dotcom (TdC)
ประเทศมาเลเซีย
ซึ่งเป็นบริษัทโทรคมนาคมที่มีความเชี่ยวชาญและมีช่องทางการจัดจำหน่ายที่แข็งแกร่ง
โดยมุ่งเน้นเจาะตลาดตามประเภทผู้ใช้งาน เช่น กลุ่มผู้ใช้บริการประเภทองค์กร กลุ่มธุรกิจรายย่อย
(SME) โครงการให้บริการโทรคมนาคมเพื่อประโยชน์สาธารณะ

-   ประเทศเกาหลีใต้

ประเทศเกาหลีใต้เป็นประเทศที่มีอัตราส่วนผู้ใช้อินเตอร์เน็ตบรอดแบนด์ต่อครัวเรือนมากที่สุดประเทศหนึ่ง
ในต้นปี 2552 จำนวนผู้ใช้อินเตอร์เน็ตบรอดแบนด์ มีมากกว่าร้อยละ 30 ของประชากร
และเกือบร้อยละ 85 ของครัวเรือน ในปัจจุบันประเทศเกาหลีใต้
มีสัดส่วนผู้ใช้อินเตอร์เน็ตบรอดแบนด์ต่อครัวเรือนเพิ่มขึ้นถึงร้อยละ 95
นอกจากนี้ประเทศเกาหลีใต้ยังคงเป็นประเทศที่มีสัดส่วนผู้ใช้เครือข่ายสายเคเบิลใยแก้วนำแสงมากที่สุด
ในกลุ่มองค์การเพื่อความร่วมมือทางเศรษฐกิจและการพัฒนาของประเทศกลุ่มยุโรป
โดยมีประเทศที่พัฒนาแล้วที่ไม่ได้อยู่ในทวีปยุโรปเข้าเป็นสมาชิกด้วย (Organization for
Economic Cooperation and Development - OECD) ถึงเกือบร้อยละ 14
ซึ่งมีอัตราส่วนผู้ใช้เครือข่ายสายเคเบิลใยแก้วนำแสงเป็นร้อยละ 43
ของจำนวนผู้ใช้บรอดแบนด์ทั้งหมดในประเทศเกาหลีใต้ ได้แก่
การให้บริการสำหรับธุรกิจการส่งสัญญาณแพร่ภาพวิดีโอแบบดิจิตอล (DVB)
เนื่องจากมีต้นทุนในการให้บริการที่ต่ำกว่า โดยกระทรวงเทคโนโลยีสารสนเทศและการสื่อสาร
(Ministry of Information and Communication)
และสำนักงานคณะกรรมการกิจการกระจายเสียงและกิจการโทรทัศน์แห่งชาติของเกาหลีมีแผนที่จะย้ายผู้ใช้บริการที่ใช้การสื่อสารแบบอนาล็อกที่มีจำนวน
1.9 ล้านคน ไปเป็นการสื่อสารแบบดิจิตอล ภายในปี 2555

ไทยคมได้ร่วมมือกับบริษัท OCL Solution
ซึ่งเป็นพันธมิตรทางธุรกิจที่เป็นผู้นำในการให้บริการรับส่งสัญญาณดาวเทียม (VSAT operator)
ในประเทศเกาหลีใต้ โดยทำการติดตั้งสถานีควบคุมเครือข่ายไอพีสตาร์แล้วเสร็จในเดือนพฤษภาคม
ปี 2551 โดยได้ร่วมกันให้บริการส่งสัญญาณแพร่ภาพวิดีโอแบบดิจิตอล (Digital Video
Broadcast: DVB) บริการแพร่ภาพสัญญาณโทรทัศน์ผ่านดาวเทียมถึงอุปกรณ์แม่ข่าย (Cable
headends) และบริการเครือข่ายสำรองเมื่อเครือข่ายเส้นใยแก้วนำแสงหลักเกิดขัดข้อง
ด้วยการช่วยเหลือของผู้ให้บริการต่างๆ ภายในประเทศเกาหลีใต้ เช่น LG Dacom, STN และ
Cudo ปัจจุบันไอพีสตาร์กำลังขยายความร่วมมือทางธุรกิจไปสู่ผู้ให้บริการรายอื่นๆ
เพื่อขยายโอกาสทางธุรกิจในประเทศเกาหลีใต้ต่อไป

-   ประเทศญี่ปุ่น

โอกาสทางธุรกิจด้านการสื่อสารในประเทศที่มีอยู่อย่างจำกัดกับตลาดโทรคมนาคมที่รุดหน้าไปไกลมากแล้วทำให้
ไอพีสตาร์ต้องให้บริการในตลาดเฉพาะทางมากขึ้น เช่น บริการสื่อสารในพื้นที่ห่างไกล
และวิธีการเพื่อรองรับสถานการณ์ภัยพิบัติ ซึ่งทั้งคู่เป็นตลาดเป้าหมายของไอพีสตาร์ในประเทศญี่ปุ่น
ประเทศซึ่งมีสัดส่วนผู้ใช้อินเตอร์เน็ตในเกณฑ์ที่สูงมาก
และค่าใช้บริการของอินเตอร์เน็ตความเร็วสูงก็ลดลงอย่างต่อเนื่อง
สัดส่วนของครัวเรือนที่ใช้อินเตอร์เน็ตเพิ่มขึ้น เป็นร้อยละ 64 ในเดือนมิถุนายน 2552 (ที่มา:
www.websiteoptimization.com)

ประเทศญี่ปุ่นยังคงเป็นประเทศที่มีการเชื่อมอินเตอร์เน็ตผ่านสายไฟเบอร์ (Fiber-To-The-Home
หรือ FTTH) มากที่สุดประเทศหนึ่งในโลก และมีอัตราการเติบโตร้อยละ 7.1 จากปีก่อน (ที่มา:
www.tmcnet.com) โดยมีผู้ใช้งาน FTTH ประมาณ 15.9 ล้านคน หรือคิดเป็นร้อยละ 51.4
ของการเชื่อมต่ออินเตอร์เน็ตของผู้ใช้ครัวเรือนในประเทศ
ซึ่งเป็นตัวเลขที่มากกว่าอัตราส่วนของจำนวนครัวเรือนที่ใช้ DSL ที่ลดลง เป็นร้อยละ 35
ในเดือนเมษายน ปี 2552 ไอพีสตาร์ได้เปิดการให้บริการอย่างเป็นทางการในประเทศญี่ปุ่น
และเริ่มใช้กลยุทธ์หลักในการจำหน่าย
โดยมุ่งเน้นไปที่กลุ่มลูกค้าบรอดแบนด์รายย่อยและได้รับการสนับสนุนโครงการจากรัฐบาล ในปัจจุบัน
ไอพีสตาร์กำลังมองหาผู้ร่วมให้บริการรายอื่น (Service Provider) เพิ่มขึ้น
เพื่อทำการขยายการบริการออกไปในอนาคต

-   ประเทศฟิลิปปินส์และอินโดนีเซีย

ในปี 2552 สำหรับประเทศฟิลิปปินส์ อัตราการใช้อินเตอร์เน็ตเมื่อเทียบกับจำนวนประชากรทั้งหมด
คิดเป็นร้อยละ 24.5 ซึ่งสูงกว่าเมื่อเทียบกับประเทศอินโดนีเซีย
ซึ่งในประเทศอินโดนีเซียมีอัตราการใช้อินเตอร์เน็ตเมื่อเทียบกับจำนวนประชากรทั้งหมดคิดเป็นสัดส่วนร้อยละ
12.5 เมื่อเทียบกับประเทศอื่นๆ ในทวีปเอเชีย
ประเทศฟิลิปปินส์มีอัตราการใช้อินเตอร์เน็ตที่เพิ่มขึ้นอย่างต่อเนื่อง
ทำให้ฟิลิปปินส์มีจำนวนผู้ใช้งานอินเตอร์เน็ตทั้งหมดสูงเป็นอันดับ 6 ในภูมิภาคเอเชีย
(www.internetworldstats.com)
ขณะที่ประเทศอินโดนีเซียได้รับการคาดการณ์ว่าจำนวนผู้ใช้อินเตอร์เน็ตจะมีแนวโน้มเพิ่มขึ้นอย่างต่อเนื่องและเพิ่มขึ้นถึง
50 ล้านคนในปี 2553
ซึ่งจะทำให้อัตราการใช้อินเตอร์เน็ตเมื่อเทียบกับจำนวนประชากรทั้งหมดเพิ่มขึ้น คิดเป็นร้อยละ 20
(www.http://comm215.wetpaint.com)

เนื่องจากสภาพภูมิประเทศส่วนใหญ่ของประเทศฟิลิปปินส์และประเทศอินโดนีเซียเป็นเกาะ
การกระจายตัวของพื้นที่ทำให้ประชากรในพื้นที่ไม่สามารถเข้าถึงเครือข่ายโทรคมนาคมพื้นฐานได้
จึงเป็นโอกาสสำหรับไอพีสตาร์ที่จะเป็นผู้ให้บริการอินเตอร์เน็ตผ่านดาวเทียมในพื้นที่เหล่านี้
เนื่องจากไอพีสตาร์เป็นระบบที่มีประสิทธิภาพด้านการให้บริการและด้านการลงทุนที่สูงที่สุดในการให้บริการอินเตอร์เน็ตบรอดแบนด์ในพื้นที่ห่างไกล

ไทยคม
ได้ให้บริการอินเตอร์เน็ตผ่านดาวเทียมในประเทศฟิลิปปินส์และอินโดนีเซียมาก่อนหน้านี้ผ่านสถานีควบคุมเครือข่ายภาคพื้นดินไอพีสตาร์รุ่นแรก
(First Generation Gateway) ซึ่งตั้งอยู่ในประเทศไต้หวัน และต่อมาในปี 2550 ไทยคม
ได้ลงนามเป็นพันธมิตรทางธุรกิจกับบริษัท TNRI ที่เป็นผู้ให้บริการโทรคมนาคมในประเทศฟิลิปปินส์
เพื่อให้บริการผ่านดาวเทียมไทยคม 4 (ไอพีสตาร์) ซึ่งในขณะนี้ ไทยคม
ได้ดำเนินการติดตั้งสถานีควบคุมเครือข่ายภาคพื้นดินไอพีสตาร์รุ่นที่สอง (Second Generation
Gateway) ที่กรุงมะนิลาเสร็จเรียบร้อยแล้ว
และมีการเปิดตัวอย่างเป็นทางการขึ้นเมื่อเดือนพฤศจิกายน 2551 ที่ผ่านมา ในช่วงไตรมาสที่สี่ของปี
2551 ไทยคม ได้มีการตกลงทำสัญญาการค้ากับผู้ให้บริการรายใหม่ในประเทศฟิลิปปินส์ ได้แก่บริษัท
WIT โดยประสบความสำเร็จในการเปิดตัวบริการอินเตอร์เน็ตบรอดแบนด์สำหรับผู้ใช้ทั่วไปภายใต้ชื่อ
IPSTAR BigSky นอกจากนี้อัตราการเติบโตและขยายตัวของธุรกิจไอพีสตาร์ในประเทศฟิลิปปินส์
ถูกคาดหมายว่าจะเพิ่มขึ้นในปี 2553 เนื่องมาจากการเพิ่มขึ้นของผู้ร่วมให้บริการ (Service
Provider) ตลอดทั้งปี 2552 และในระหว่างปี 2551 ไทยคม ได้ลงนามในข้อตกลงร่วมกับบริษัท
Infracom ในประเทศอินโดนีเซีย โดยบริษัท Infracom เริ่มผลักดันการทำตลาดลูกค้ารายย่อย
คัดสรร และแต่งตั้งตัวแทนจำหน่ายทั่วประเทศ เพื่อการขยายตัวของธุรกิจ
และการบริการแก่ลูกค้าที่ครอบคลุมทุกพื้นที่ทั่วประเทศอินโดนิเชีย
ด้วยตลาดที่กำลังพัฒนาไปอย่างต่อเนื่องในปี 2553
ทำให้คาดหวังได้ว่าจะมีการเติบโตของธุรกิจอย่างต่อเนื่องในปีถัดไปอีกด้วย

1.1.2.5 ภาพรวมของการขยายโครงข่ายและการจำหน่ายอุปกรณ์ภาคพื้นดินไอพีสตาร์

- การดำเนินการจัดตั้งสถานีควบคุมเครือข่ายภาคพื้นดิน (IPSTAR Gateway)

สถานีควบคุมเครือข่ายภาคพื้นดินตัวใหม่ที่ญีปุ่นและอินโนนีเซียได้แล้วเสร็จและมีการดำเนินการอย่างเต็มประสิทธิภาพในปี
2552 เพิ่มเติมจากสถานีควบคุมเครือข่ายภาคพื้นดินไอพีสตาร์เดิมที่มีอยู่แล้วใน 10 ประเทศใน
ออสเตรเลีย กัมพูชา จีน พม่า นิวซีแลนด์ ไทย ฟิลิปปินส์ มาเลเซีย เกาหลีใต้ และ เวียดนาม
อย่างไรก็ตามสถานีควบคุมเครือข่ายภาคพื้นดินในประเทศอินเดียนั้นเกิดการล่าช้าเนื่องจากอุปสรรคที่เกิดขึ้นจากกฏเกณฑ์และข้อบังคับภายในประเทศ
แต่ว่าตามทางภาคปฏิบัตินั้นการดำเนินการยังไปได้ด้วยดีและคาดว่าจะแล้วเสร็จภายในต้นปี 2553
ส่วนสถานีควบคุมเครือข่ายภาคพื้นดินที่ประเทศใต้หวันก็คาดว่าจะแล้วเสร็จภายในปี 2553

- การจำหน่ายอุปกรณ์ผู้ใช้ปลายทาง (IPSTAR User Terminal)

ในปี 2552 อุปกรณ์ใช้ปลายทางของไอพีสตาร์มีความต้องการเพิ่มขึ้นอย่างต่อเนื่อง
แม้ว่าในขณะที่เศรษฐกิจโลกกำลังตกต่ำและอยู่ในช่วงขาลง โดยเฉพาะในประเทศออสเตรเลีย
มีการใช้อินเตอร์เน็ตบรอดแบนด์เป็นการบริการหลัก
และนำมาสู่การเติบโตของยอดขายอุปกรณ์ใช้ปลายทาง
ซึ่งสาเหตุหลักมาจากการขยายระยะเวลาของโครงการรัฐบาลของประเทศออสเตรเลีย
เพื่อเขตชนบท ภายใต้โครงการ “Australian Broadband Guarantee” (ABG)
ซึ่งโครงการนี้ได้ช่วยสนับสนุน ผู้ร่วมให้บริการสามารถให้บริการอินเตอร์เน็ตในเขตชนบท
ด้วยการให้เงินสนับสนุนค่าอุปกรณ์ผู้ใช้ปลายทางของไอพีสตาร์ ในขณะเดียวกัน
จะเห็นได้ว่าประเทศอินโดนีเซียเป็นประเทศที่มีศักยภาพสูง
เนื่องจากภูมิภาคของประเทศที่ประกอบไปด้วยเกาะเล็กๆ หลายพันเกาะ และประชากรที่มากกว่า
200 ล้านคน ไอพีสตาร์หวังว่าในอนาคตอันใกล้จะสามารถเป็นผู้นำในระบบสื่อสารยุคใหม่
ด้วยการให้การบริการติดตั้งที่รวดเร็วในราคาที่ย่อมเยา นอกจากนี้ยังเปิดให้บริการในญี่ปุ่นอีกด้วย
รวมไปถึงการสร้างเสร็จของ 2 สถานีควบคุมเครือข่ายภาคพื้นดินในประเทศอินเดีย
ทำให้ไทยคมคาดหวังต่อการเพิ่มขึ้นอย่างต่อเนื่องของยอดขายอุปกรณ์ผู้ใช้ปลายทาง ในปี 2553

- การพัฒนาอุปกรณ์ผู้ใช้ปลายทาง

ในปี 2552 นั้น ทางไอพีสตาร์ได้มุ่งไปในทิศทางการปรับปรุงอุปกรณ์ผู้ใช้ปลายทางรุ่น iCON
เพื่อเพิ่มประสิทธิภาพโดยรวมของการให้บริการ โดยการเพิ่มคุณลักษณะของโปรแกรมใหม่ๆ เช่น
ระบบ Super Frame ระบบ Dinamic CBR และระบบวอชท์ด๊อก (Watch Dog)
โปรแกรมเหล่านี้จะช่วยพัฒนาคุณภาพของการสื่อสารด้วยเสียง (VoIP)
เพิ่มประสิทธิภาพการใช้แบนด์วิธและลดปัญหาคลื่นสัญญาณรบกวนของดาวเทียม
ผู้ใช้บริการทางบ้านจะพบกับคุณภาพการให้บริการ ความเร็วและความน่าเชื่อถือที่ดีขึ้น

ณ ปัจจุบันอุปกรณ์ผู้ใช้ปลายทาง iCON รุ่นใหม่นั้นกำลังอยู่ในช่วงพัฒนาโดยการทดลองจากตลาด
โดยอุปกรณ์รุ่นใหม่นี้จะรวมชิ้นส่วนอิเล็กทรอนิกส์จำนวนมากอยู่ในชิปตัวเดียวซึ่งจะทำให้จำนวนชิ้นส่วนนั้นลดน้อยลงเพื่อเพิ่มความทนทานและลดต้นทุนแต่เพิ่มประสิทธิภาพมากขึ้น
อุปกรณ์ผู้ใช้ปลายทาง iCON รุ่นใหม่นี้คาดว่าน่าจะพร้อมเปิดตัวในตลาดใน ไตรมาสที่สามของปี
2553

1.1.2.6 กลยุทธ์ทางการตลาดในปี 2553

ในปี 2552 ที่ผ่านมา ไทยคม
ได้บรรลุความสำเร็จตามเป้าหมายในการขยายการให้บริการไอพีสตาร์
โดยสามารถเปิดให้บริการได้ในหลายประเทศภายใต้พื้นที่ให้บริการดาวเทียมไอพีสตาร์
เหลือเพียงประเทศอินเดีย และไต้หวัน ซึ่งไทยคม
คาดว่าจะทำการขยายการให้บริการไอพีสตาร์ในประเทศอินเดีย ในต้นปี 2553 และประเทศไต้หวัน
ภายในปี 2553 เพื่อให้ครอบคลุมพื้นที่ทั้งหมด 14
ประเทศในทวีปเอเชียแปซิฟิกตามแผนการที่กำหนดไว้ของโครงการไอพีสตาร์

สำหรับปี 2553 นี้ ไทยคม
ได้วางแผนและเตรียมกลยุทธ์ไว้หลากหลายเพื่อส่งเสริมธุรกิจไอพีสตาร์และพัฒนาการให้บริการในประเทศต่างๆ
ซึ่งไทยคม จะมุ่งเน้นไปที่การเพิ่มยอดขายของแบนวิธ
โดยการเปิดให้ระบบและอุปกรณ์ของผู้ผลิตรายอื่น สามารถทำงานร่วมกับระบบไอพีสตาร์ได้
รวมไปถึงกลยุทธ์หลักที่แบ่งออกเป็น 5 กลุ่ม ซึ่งได้แก่ ตลาดผู้บริโภคบรอดแบนด์และ
การแพร่ภาพสัญญาณโทรทัศน์ผ่านเครือข่ายอินเตอร์เน็ต (IPTV) การให้บริการ
บรอดแบนด์และโทรศัพท์เพื่อประโยชน์สาธารณะ (Universal Service Obligation
Strategy: USO) การให้บริการผ่านเครือข่ายรัฐบาลและกลุ่มบริษัท (Government and
Enterprise : Telco) การให้บริการเชื่อมต่อระบบโทรศัพท์เคลื่อนที่ (Mobile Backhaul)
อุปกรณ์สถานีโทรศัพท์เคลื่อนที่ขนาดเล็ก (Femto cell) รวมถึงการส่งสัญญาณวิดีโอแบบดิจิตอล
นอกจากนี้เพื่อที่จะเพิ่มการใช้งานของแบนด์วิธให้เป็นประโยชน์มากที่สุด ไทยคม ได้
วางแผนที่จะจัดเตรียมให้ระบบของไอพีสตาร์ในส่วนของดาวเทียมและภาคพื้นดินเป็นอิสระต่อกัน
เพื่อเปิดโอกาสในการเพิ่มการให้บริการใหม่ๆ ตัวอย่างเช่น
การกระจายการส่งสัญญาณแพร่ภาพวิดีโอแบบดิจิตอล (DVB) สำหรับการแพร่สัญญาณโทรทัศน์
ซึ่งเป็นการเปิดโอกาสให้สถานีการบริการอื่น เช่น VSAT ได้เลือกใช้ไอพีสตาร์แบนด์วิธ
โดยมีความต้องการใช้แบนด์วิธสูงขึ้น เพื่อนำไปใช้เชื่อมต่อระบบโทรศัพท์เคลื่อนที่

โดยไทยคม จะมุ่งเน้นการให้บริการผ่านทาง 5 กลยุทธ์หลัก
ซึ่งออกแบบมาโดยเฉพาะกับตลาดเป้าหมายของไอพีสตาร์ ได้แก่

-   กลยุทธ์ตลาดผู้บริโภคบรอดแบนด์ และการแพร่ภาพสัญญาณโทรทัศน์ผ่านเครือข่ายอินเตอร์เน็ต
    (IPTV) ไทยคม
    วางแผนที่จะให้บริการในส่วนของตลาดลูกค้ารายย่อยผ่านทางผู้ให้บริการโทรคมนาคมท้องถิ่น
    รวมถึงกลุ่มผู้ใช้ทั่วไปและกลุ่มธุรกิจขนาดกลางและขนาดย่อม (SME)
    โดยเน้นการใช้ไอพีสตาร์เป็นเส้นทางเชื่อมต่อกลับไปหาระบบศูนย์กลาง (DSL Backhaul)
    ผ่านทางผู้ให้บริการโทรคมนาคม

-   สำหรับการให้บริการบรอดแบนด์และโทรศัพท์เพื่อประโยชน์สาธารณะ (Universal Service
    Obligation Strategy: USO) การให้บริการเชื่อมต่อระบบโทรศัพท์เคลื่อนที่ (Mobile
    Backhaul) และอุปกรณ์สถานีโทรศัพท์เคลื่อนที่ขนาดเล็ก (Femto cell)
    จะเน้นที่การให้บริการโครงข่ายโทรศัพท์พื้นฐานสำหรับหมู่บ้านและครอบครัวที่อยู่ในพื้นที่ห่างไกล
    กองทุนสำหรับโครงการบริการโทรคมนาคมเพื่อประโยชน์สาธารณะ
    มีความจำเป็นต่อโครงการพัฒนาระบบสื่อสารในเขตชนบท
    ซึ่งมีเป้าหมายในการให้บริการบรอดแบนด์และการให้บริการโทรศัพท์พื้นฐานชนบทผ่านดาวเทียมไอพีสตาร์
    (Rural Telephony : Rutel) และในส่วนหนึ่งของแผนการ
    บริษัทวางแผนการดำเนินการที่จะจับมือกับภาครัฐในประเทศต่างๆ
    ที่สนับสนุนกองทุนสำหรับโครงการบริการโทรคมนาคมเพื่อประโยชน์สาธารณะ
    โดยมุ่งเน้นที่ประเทศหลักๆ เช่น ประเทศออสเตรเลีย นิวซีแลนด์ จีน อินเดีย อินโดนีเซีย
    มาเลเซีย เวียดนาม ประเทศไทย และญี่ปุ่น

-   ภายใต้กลยุทธ์ Government and Enterprise Network Strategy ไทยคม
    ได้มุ่งเน้นไปที่กลุ่มผู้พัฒนาและวางระบบ (System Integration)
    ที่มีความเชี่ยวชาญในระบบของรัฐบาลและองค์กร
    ซึ่งมีความต้องการในการใช้แบนด์วิธในระดับสูง เช่น การบริการโครงข่ายส่วนตัว (Virtual
    Private Network)

-   ในส่วนของการให้บริการเชื่อมต่อระบบโทรศัพท์เคลื่อนที่ (Mobile Backhaul)
    และอุปกรณ์สถานีโทรศัพท์เคลื่อนที่ขนาดเล็ก (Femto cell)
    มีผู้ให้บริการโทรศัพท์เคลื่อนที่หลายราย
    ที่มีความสนใจใช้บริการเชื่อมต่อระบบโทรศัพท์เคลื่อนที่ของไอพีสตาร์ ไทยคม
    ได้มุ่งเน้นกลุ่มผู้ให้บริการ ที่มีแผนการที่จะขยายเครือข่ายเพื่อให้ครอบคลุมพื้นที่ในชนบท
    และเน้นการสร้างพันธมิตรทางธุรกิจกับบริษัทผู้ผลิตอุปกรณ์ระบบเครือข่ายโทรศัพท์เคลื่อนที่ เช่น
    บริษัท Huawei และบริษัท ZTE
    เพื่อให้มั่นใจได้ว่าระบบไอพีสตาร์สามารถทำงานร่วมกันได้กับระบบและอุปกรณ์เครือข่ายโทรศัพท์มือถือต่างๆ
    ทั้งในระบบที่มีการให้บริการในปัจจุบันและระบบในอนาคต ทั้งเทคโนโลยี 3G-UMTS และ
    CDMA-EVDO นอกจากนี้ยังมีพันธมิตรธุรกิจโทรคมนาคมรายใหญ่ในประเทศอินเดีย
    ที่มุ่งเน้นการขยายการให้บริการเครือข่าย 2G และ 3G
    ไปยังพื้นที่เขตชนบทอย่างต่อเนื่องอีกด้วย

-   สุดท้ายในส่วนของ Broadcast Strategy ไทยคม
    มุ่งเน้นที่จะให้บริการส่งสัญญาณวิดีโอแบบดิจิตอล (Direct Video Broadcast - DVB)
    ซึ่งถือเป็นเทคโนโลยีที่เป็นที่ยอมรับ โดยเฉพาะเพื่อใช้ในระบบเก็บข่าวเคลื่อนที่ (Satellite
    News Gathering : SNG) ทั้งในระดับพื้นที่และระดับภูมิภาค

สำหรับตลาดที่มีการควบคุมและมีกฎหมายอย่างเคร่งครัด เช่น ประเทศจีน และประเทศเวียดนาม
ไทยคม ใช้กลยุทธ์หลักผ่านทางรูปแบบ Partnership
เพื่อการดำเนินการและการร่วมมือกันระหว่างธุรกิจ นโยบายดังกล่าวจะทำให้ไทยคม
มีโอกาสในการพัฒนาช่องทางการกระจายสินค้า และกลยุทธ์ต่างๆ ที่เกี่ยวข้อง
รวมไปถึงการนำเสนอถึงความแตกต่างของสินค้าที่มีศักยภาพ
และการให้บริการที่ประสิทธิภาพของไอพีสตาร์อีกด้วย

1.1.3 ลักษณะของลูกค้าและความสัมพันธ์ระหว่างลูกค้ากับไทยคม

ไทยคม แบ่งประเภทลูกค้าทั้งในและต่างประเทศ ตามลักษณะการใช้งานดาวเทียมออกเป็น 2
ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    เพื่อให้บริการรับส่งข้อมูล เสียง หรือภาพ

-   กลุ่มผู้ใช้ดาวเทียมเพื่อกิจการภายใน เช่น บริษัทเอกชน หน่วยงานรัฐบาล หรือรัฐวิสาหกิจ
    ซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   สถานีโทรทัศน์ภาคพื้นดิน เช่น ผู้ประกอบการสถานีโทรทัศน์ในประเทศไทย
    และกลุ่มประเทศอินโดจีน
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณในภูมิภาค

-   ผู้ประกอบการโทรทัศน์และวิทยุผ่านดาวเทียม เช่น ผู้ประกอบการทีวีดาวเทียมประเภทฟรี
    และประเภทบอกรับสมาชิก และผู้ประกอบการวิทยุดาวเทียม
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์และวิทยุไปยังผู้ประกอบการเคเบิลทีวี
    หรือไปยังบ้านของผู้รับโดยตรง

  สัดส่วนลูกค้าโดยแบ่งตามประเภทการใช้งานดาวเทียม* หน่วย: ร้อยละ

  --------------------------------- ------------ ------------ ------------
                                    2550         2551         2552

  กลุ่มสื่อสาร                          34.2         36.1         30.7

  กลุ่มแพร่กระจายสัญญาณ                 65.8         63.9         69.3
  --------------------------------- ------------ ------------ ------------

* คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1A ไทยคม 2 และไทยคม 5
ไม่รวมไทยคม 4 (ไอพีสตาร์)

(ที่มา: บริษัท ไทยคม จำกัด (มหาชน))

** ไทยคม ได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อวันที่ 12
มกราคม 2553 โดยไทยคม ได้ดำเนินการ

โอนย้ายผู้ใช้บริการจากดาวเทียมไทยคม 1A มายังดาวเทียมไทยคม 2 และไทยคม 5
แล้วเสร็จไปในเดือน พฤษภาคม 2552

ความสัมพันธ์ระหว่างไทยคมกับลูกค้าโดยทั่วไปจะเป็นความสัมพันธ์ในรูปแบบ
ผู้จัดหาบริการ-ผู้ใช้บริการ
โดยที่ลูกค้าจะนำบริการของไทยคมไปประกอบหรือประยุกต์ใช้กับบริการอื่นของลูกค้า เช่น
บริการออกแบบและจัดหาอุปกรณ์สำหรับจัดตั้งเครือข่าย บริการส่งสัญญาณภาคพื้นดิน
และบริการเสริมอื่นๆ เพื่อนำเสนอบริการแก่ลูกค้าปลายทางต่อไป นอกจากนี้
ไทยคมได้สร้างความร่วมมือกับลูกค้าบางรายเพื่อร่วมวางกลยุกต์ทางธุรกิจในการให้บริการ เช่น
การร่วมมือทางธุรกิจกับผู้ประกอบการสถานีเทเลพอร์ต (Teleport) ในต่างประเทศ

ในระยะ 3 ปีที่ผ่านมา ไทยคม ไม่มีลูกค้ารายใดใช้บริการเกินกว่าร้อยละ 30 ของยอดขาย
และลูกค้าส่วนใหญ่เป็นลูกค้าในประเทศไทย (ร้อยละ 50) ประเทศในแถบอินโดจีน (ร้อยละ 13)
และประเทศแถบเอเชียใต้ (ร้อยละ 9)

1.1.4 การจัดหาบริการ

1.1.4.1 ขั้นตอนในการจัดหาผู้สร้างดาวเทียมและสถานีควบคุมดาวเทียม

การจัดหาดาวเทียมและสถานีควบคุมดาวเทียม เพื่อให้บริการของไทยคม
จะเริ่มจากทีมงานด้านการตลาดจะวิเคราะห์ความต้องการใช้บริการของลูกค้า เช่น
กลุ่มประเทศเป้าหมายและบริการที่ต้องการ ส่วนทีมวิศวกรของไทยคม
จะวางแผนในส่วนของคุณสมบัติดาวเทียมและสถานีควบคุมดาวเทียม เช่น การออกแบบพื้นที่ให้บริการ
เทคโนโลยีของดาวเทียมที่จะเลือกใช้ ช่วงความถี่ของการใช้งาน สถานที่ตั้งสถานีควบคุมดาวเทียม
และจำนวนช่องสัญญาณดาวเทียม เพื่อให้ตรงกับความต้องการของลูกค้า จากนั้นไทยคม
จะส่งสรุปข้อมูลของดาวเทียมที่ต้องการไปยังผู้สร้างดาวเทียม
และผู้สร้างสถานีควบคุมดาวเทียมหลายๆ ราย
เพื่อให้ส่งข้อเสนอการก่อสร้างดาวเทียมและสถานีควบคุมดาวเทียมตามคุณสมบัติที่ต้องการมายังไทยคม
เพื่อเข้าสู่ขั้นการคัดเลือกผู้สร้างดาวเทียม และสถานีควบคุมดาวเทียมที่เหมาะสม โดยไทยคม
จะคัดเลือกจากประวัติการจัดสร้างดาวเทียมและสถานีควบคุมดาวเทียมในอดีต
ระยะเวลาในการสร้าง การสนับสนุนทางการเงิน ราคา และเงื่อนไขพิเศษอื่นๆ
โดยขั้นตอนในการจัดหาผู้สร้างดาวเทียมและสถานีควบคุมดาวเทียม ข้างต้นจะใช้เวลาประมาณ 6-9
เดือน และระยะเวลาโดยเฉลี่ยในการจัดสร้างดาวเทียมคือประมาณ 24-30 เดือน
ส่วนการสร้างสถานีควบคุมดาวเทียมแต่ละแห่งจะใช้เวลาประมาณ 6 เดือน

1.1.4.2 ขั้นตอนการให้บริการวงจรดาวเทียม

เมื่อตัวแทนของไทยคม ได้รับทราบความต้องการใช้งานดาวเทียมจากลูกค้าไทยคม
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของไทยคม
ไม่ว่าจะเป็นบริการหลัก คือ การให้บริการช่องสัญญาณดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือบริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด โดยมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของไทยคม
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของช่องสัญญาณบนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของไทยคม
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากไทยคม
    อย่างครบวงจร เจ้าหน้าที่ทางวิศวกรรมของไทยคม จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งาน ไทยคม
    จะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้วลูกค้าจะต้องประสานงานกับฝ่ายเทคนิคของไทยคม
คือ ฝ่ายวิศวกรรมสื่อสารและฝ่ายบริการลูกค้าและเครือข่าย
ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

1.1.4.3 ขั้นตอนการให้บริการการใช้ช่องสัญญาณดาวเทียมแบบเบ็ดเสร็จ (Satellite Turnkey
Services)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบ และสถานีส่งสัญญาณดาวเทียมเพื่อให้สอดคล้องกับลักษณะการใช้งาน
    และความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่างๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้มั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ
    และให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

1.1.5 สิทธิหรือข้อจำกัดในการประกอบธุรกิจ

1.1.5.1 สิทธิการประกอบธุรกิจภายใต้สัญญาดำเนินกิจการดาวเทียมสื่อสารภายในประเทศ

ไทยคม
มีสัญญาดำเนินกิจการดาวเทียมสื่อสารภายในประเทศกับกระทรวงเทคโนโลยีสารสนเทศและการสื่อสาร
เป็นเวลา 30 ปี นับจากวันที่ 11 กันยายน 2534 โดยไทยคม
จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ) โดยกระทรวงฯ จะมอบทรัพย์สินดังกล่าวให้ไทยคม
ครอบครองเพื่อใช้ในการดำเนินกิจการต่อไป
และภายใต้สัญญาดำเนินกิจการดาวเทียมสื่อสารภายในประเทศนี้ทางไทยคม
จะต้องนำส่งรายได้ขั้นต่ำตลอดอายุระยะเวลาสัญญา 30 ปี รวมเป็นจำนวนเงินทั้งสิ้น 1,415
ล้านบาท โดยปัจจุบันอัตราผลประโยชน์ตอบแทนที่ไทยคม นำส่งกระทรวงคมนาคม คือ ร้อยละ 17.5
ของรายได้ก่อนหักค่าใช้จ่าย
และตามสัญญาดำเนินกิจการดาวเทียมสื่อสารภายในประเทศยังกำหนดให้ บมจ. ชิน คอร์ปอเรชั่น
ถือหุ้นในไทยคม ในสัดส่วนไม่ต่ำกว่าร้อยละ 40
(สรุปรายละเอียดของสัญญาดำเนินกิจการดาวเทียมสื่อสารภายในประเทศตามหัวข้อ
“ข้อมูลอื่นที่เกี่ยวข้อง”)

1.1.5.2 บัตรส่งเสริมการลงทุน

ไทยคม ได้รับส่งเสริมการลงทุนจากสำนักงานคณะกรรมการส่งเสริมการลงทุน
สำหรับดาวเทียมไทยคม 1A และไทยคม 2 และได้รับยกเว้นอากรขาเข้าสำหรับวัตถุดิบ เช่น
Master Tape ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

เมื่อวันที่ 19 พฤศจิกายน 2546 ไทยคม
ได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่วันที่ 26 ตุลาคม 2549 ซึ่งเป็นวันแรกที่เริ่มมีรายได้จากต่างประเทศ

1.2 บริการการสื่อสารดาวเทียมและบริการที่เกี่ยวเนื่อง ดำเนินการโดย บมจ. ซีเอส ล็อกซอินโฟ

บมจ. ซีเอส ล็อกซอินโฟ (“CSL”) ให้บริการรับส่งสัญญาณโทรทัศน์ผ่านดาวเทียม
(Uplink/Downlink) ครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอกและระบบดิจิตอล โดยบริการทั้งแบบ Full
Time
ซึ่งเหมาะสำหรับรายการที่มีกำหนดการออกอากาศที่ชัดเจนและแน่นอนทุกวันภายใต้การควบคุมและการดำเนินงานของเจ้าหน้าที่ตลอด
24 ชั่วโมง และแบบการถ่ายทอดรายการสด รายการข่าว
หรือรายการกีฬาที่มีการแข่งขันเป็นฤดูกาล ธุรกิจให้บริการดังกล่าวจะร่วมมือกับบริษัท ไทยคม จำกัด
(มหาชน)

CSL ได้รับสิทธิดำเนินงานรับส่งสัญญาณโทรทัศน์ผ่านดาวเทียม (UpLink/DownLink)
และบริการอินเตอร์เน็ตผ่านดาวเทียมภายใต้สัญญาที่ทำกับบริษัท กสท. โทรคมนาคม จำกัด
(มหาชน) (“กสท.”) ที่อนุญาตให้ CSL สามารถให้บริการรับส่งสัญญาณโทรทัศน์
และสัญญาณบริการอินเตอร์เน็ตผ่านดาวเทียมเป็นระยะเวลา 22 ปี เริ่มตั้งแต่วันที่ 9 สิงหาคม
2537 สิ้นสุดวันที่ 8 สิงหาคม 2559

2.  บริการอินเตอร์เน็ตและบริการที่เกี่ยวเนื่อง

2.1 บริการอินเตอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2552 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

2.2
บริการพัฒนาโปรแกรมที่ใช้งานบนอินเตอร์เน็ตและบริการข้อมูลข่าวสารและสาระความบันเทิงผ่านระบบโทรศัพท์เคลื่อนที่
ดำเนินการโดย บจ. เอดี เวนเจอร์

บริษัท เอดี เวนเจอร์ จำกัด (“ADV”) เป็นบริษัทที่ CSL ถือหุ้นอยู่ร้อยละ 99.99
ประกอบธุรกิจโดยการถือหุ้น (Holding Company) ที่มีเงินลงทุนใน บริษัท ชินนี่ดอทคอม จำกัด
(“SHINEE”) ซึ่ง ADV ถือหุ้นอยู่ร้อยละ 99.99 (โปรดอ่านรายละเอียดเพิ่มเติมเกี่ยวกับ บริษัท
เอดี เวนเจอร์ จำกัด (“ADV”) ได้จากแบบแสดงรายงานข้อมูลประจำปี 2552 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

2.3 บริการอินเตอร์เน็ตและบริการที่เกี่ยวข้อง ดำเนินการโดย บจ. ดีทีวี เซอร์วิส

2.3.1 ลักษณะของผลิตภัณฑ์หรือบริการ

2.3.1.1 การจำหน่ายอุปกรณ์จานรับสัญญาณดาวเทียม DTV

ลักษณะผลิตภัณฑ์ การจำหน่ายอุปกรณ์จาน KU Band เพื่อรับสัญญาณดาวเทียมไทยคม 5
เป็นจานดาวเทียมขนาดเล็กราคาไม่แพง โดยจำหน่ายทั้งแบบครบชุด (Full Set)
และเฉพาะกล่อง (IRD Box) ผู้ซื้อสามารถรับชมรายการโทรทัศน์ได้ชัดเจน
โดยเน้นบริการที่ช่องฟรีทีวีทั่วไป, โทรทัศน์เพื่อการศึกษา รวมทั้งช่องสาระ บันเทิงอื่นๆ DTV
จำหน่ายผ่านร้านติดตั้งจานดาวเทียม ร้านขายเครื่องใช้ไฟฟ้า ฯลฯ ทั่วประเทศ
ซึ่งอาจจะขายเฉพาะอุปกรณ์ หรือรวมค่าติดตั้งด้วยก็ได้

ลักษณะรายได้

1.  รายได้จากการขายอุปกรณ์ DTV ครั้งแรก แบบครบชุด (Full Set) และเฉพาะกล่อง (IRD
    Box)

2.  รายได้จากการขายอุปกรณ์ DTV พวก Accessories เช่น Remote Control, LNB ฯลฯ

แผนงานการให้บริการในอนาคต ทาง DTV ยังคงเน้นการทำจานดาวเทียมขนาดเล็ก
ซึ่งจะทำให้ดูโทรทัศน์ได้ชัดทุกช่อง มีกลุ่มเป้าหมายทั้งตลาดในเมือง และชนบท เนื่องจากปัจจุบัน
DTV มีช่องรายการน่าสนใจมากขึ้น เช่น ภาพยนตร์ การ์ตูน เพลง และ
ช่องการศึกษาอีกมากมายให้ชม นอกจากนี้ ทาง DTV ยังจะมีการพัฒนาอุปกรณ์ใหม่ๆ
ให้มีความสามารถในการใช้งานได้เหมาะสม
สามารถอำนวยความสะดวกได้มากยิ่งขึ้นเพื่อขยายกลุ่มลูกค้าและสร้างความพึงพอใจให้ลูกค้า
นอกจากนี้ปัจจุบันทาง DTV ยังให้ความสำคัญ กับการอบรมเทคนิค ให้ช่างติดตั้งทั่วประเทศ
เพื่อเป็นช่องทางขายอีกทางหนึ่งด้วย

2.3.1.2 บริการพัฒนาเว็บไซต์ (Web Development)

ลักษณะการให้บริการ
เป็นการออกแบบและพัฒนาเว็บไซต์สำหรับลูกค้าที่เช่าพื้นที่วางเว็บไซต์หรือลูกค้าภายนอก
โดยนำเทคโนโลยีทางด้านมัลติมีเดียมาใช้ในการสร้างงาน เพื่อเน้นการนำเสนอข้อมูลให้น่าติดตาม
และสร้างความประทับใจให้กับผู้เข้าเยี่ยมชม

ลักษณะรายได้ เรียกเก็บตามลักษณะงานและรูปแบบตามที่มีการเสนอราคาหรือตกลงกันไว้

2.3.1.3 บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

ลักษณะการให้บริการ จะเริ่มตั้งแต่การรับฟังความต้องการของลูกค้า เน้นบริการที่ใช้บรอดแบนด์
แอพพลิเคชั่นของ IPSTAR และสื่ออินเตอร์เน็ตอื่นๆ เช่น

1.  การให้บริการ Platform เช่น IPTV บริการ VDO Conference, Data Transfer,
    Multimedia Online ฯลฯ

2.  System Integration ให้บริการ Network และ Software
    เพื่อตอบสนองลูกค้าในการเชื่อมต่อเครือข่ายส่งผ่านข้อมูลหลากหลายเนื้อหาในรูปแบบต่างๆ
    ตามที่ลูกค้าต้องการทั้งแบบ ONE WAY และ TWO WAY ฯลฯ

กลุ่มลูกค้า องค์กรธุรกิจ หรือหน่วยงานทั้งของภาครัฐบาล รัฐวิสาหกิจ และเอกชน
ที่มีสาขากระจายอยู่ทั่วประเทศหรือสถาบัน ธุรกิจขายตรง หรือกลุ่มสหกรณ์ต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสากรรมต่างๆ
ไม่ว่าจะเป็นการท่องเที่ยวโรงแรม สำนักข่าวต่างๆ สถานีโทรทัศน์ หรือผู้ผลิตรายการใหญ่ เป็นต้น

ความสัมพันธ์ระหว่างลูกค้าเป็บลักษณะผู้ใช้งานบริการกับผู้ให้บริการ โดยมีสัญญาหรือไม่มีสัญญาก็ได้

ลักษณะรายได้

1.  ลักษณะรายได้ของบริการเป็นการเรียกเก็บจากค่าทีมบริการส่งข้อมูล และบริการถ่ายทอด

2.  รายได้จากการขายอุปกรณ์ชุดรับสัญญาณ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

2.3.1.4 บริการ Platform

ลักษณะการให้บริการ บริการจำหน่ายและให้เช่า Platform หรือระบบที่ทาง DTV ได้พัฒนาขึ้นเช่น
IPTV Channel ซึ่งเป็นช่องโทรทัศน์บนเครือข่ายอินเตอร์เน็ต, หรือ Multimedia Streaming
Platform ซึ่งใช้ในการถ่ายทอดเนื้อหาอื่นๆ ที่เป็น Video หรือ Audio
ผ่านเครือข่ายอินเตอร์เน็ต เช่น การถ่ายทอดสถานีวิทยุ โทรทัศน์ต่างๆ ผ่านอินเตอร์เน็ต ฯลฯ ซึ่ง
Platform และ Application ต่างๆ
ที่ได้พัฒนาขึ้นนี้มีความเหมาะสมอย่างมากกับการใช้งานกับบรอดแบนด์อินเตอร์เน็ต
รวมทั้งการพัฒนาบริการตามความต้องการเฉพาะของลูกค้า

ลักษณะรายได้

1.  รายได้จากการชำระแบบต่อครั้ง: จากการซื้อระบบ Platform IPTV Channel, Video
    Streaming หรือซื้ออุปกรณ์ต่างๆ

2.  รายได้แบบรายเดือน: เป็นรายได้จากค่าบริการให้เช่าใช้ระบบ Platform
    แบบรายเดือนต่อเนื่อง

2.3.2 การแข่งขันและการตลาด

2.3.2.1 ภาวะอุตสาหกรรมและการแข่งขัน

1) การจำหน่ายอุปกรณ์จานรับสัญญาณดาวเทียม DTV

ปัจจุบันในตลาดมีอุปกรณ์รับสัญญาณโทรทัศน์หลากหลายรูปแบบ เช่น จานรับสัญญาณผ่านดาวเทียม
เคเบิลท้องถิ่นและเสาอากาศ จึงมีการแข่งขันที่ค่อนข้างสูง ทางด้านราคา ช่องรายการ
และคุณสมบัติ รวมทั้งมีจานรับสัญญาณดาวเทียมรุ่นใหม่ๆ ออกมาแข่งขัน อย่างไรก็ตาม จาน DTV
มียังคงทำตลาดรักษายอดการขายได้เป็นอย่างดี

2) บริการพัฒนาเว็บไซต์ (Web Development)

ปัจจุบันทาง DTV ให้บริการลูกค้ารายเก่าเท่านั้นไม่ได้มีการขยายทำการตลาด การขายเพิ่ม
เนื่องจากที่ผ่านมีการแข่งขันจากรายเล็ก หรือระดับบุคคล สูงมากทำให้ทาง DTV
เสียเปรียบเรื่องราคา

3.  บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
    Integration)

ปัจจุบัน บริการ System Integration นั้น เป็นบริการที่มีผู้ให้บริการหลายราย
ซึ่งแต่ละรายจะมีความชำนาญในเทคนิคเฉพาะด้าน สำหรับ DTV
จะเน้นเทคโนโลยีในการส่งไฟล์ขนาดใหญ่ในรูปแบบของ IP File Transfer เป็นหลัก
โดยเฉพาะแบบบรอดแบนด์ผ่านเครือข่ายดาวเทียม หรือผ่านบริการไอพีสตาร์ของ CSL
โดยจะเน้นไปที่การให้บริการส่งข้อมูลเพื่อการศึกษาอบรมภายในองค์กร

4 ) บริการ Platform

ปัจจุบันยังคงให้บริการกับลูกค้ากลุ่มเดิมสร้างรายได้จากอุปกรณ์เดิมที่มีอยู่
ไม่ได้มีการขยายฐานออกไปมากนัก เนื่องจากปัจจุบันการให้บริการ Platform
เช่นนี้ก็เป็นที่แพร่หลาย และมีการลงทุนที่ไม่สูง ลูกค้าสามารถเลือกใช้บริการ
เลือกลงทุนเองหรือทำเองได้

2.3.2.2 การตลาดและการขาย

การตลาดและการขายแบ่งตามประเภทการให้บริการออกเป็น 2 กลุ่มบริการ คือ

1. กลุ่มที่ทำการขายตรง (Direct Sales)

คือ กลุ่มบริการ System Integration ซึ่งเน้นไปที่การติดต่อโดยตรงเพื่ออธิบายสินค้า
รับทราบความต้องการของลูกค้า หรือการสาธิตสินค้า กลุ่มลูกค้ามักจะเป็นองค์กร
โดยลูกค้ากลุ่มนี้จะไม่ค่อยมีการใช้สื่อโฆษณาแบบ Mass Media มากนัก

2. กลุ่มที่ทำการขายผ่านตัวแทนจำหน่าย

คือ กลุ่มที่กระจายสินค้าแบบชุดอุปกรณ์ผ่านตัวแทนจำหน่ายเป็นหลัก คือบริการ DTV
จะทำการตลาดโดยมีสื่อสนับสนุนการขาย ณ พื้นที่เป็นหลัก นอกจากนั้นจะมีสื่อ Mass Media
เสริมเป็นครั้งคราว รวมทั้งจะมีระบบ Incentive สำหรับรายที่มียอดสั่งซื้อสูง

2.3.3 ลักษณะลูกค้าและความสัมพันธ์ระหว่างลูกค้ากับ DTV

การจำหน่ายอุปกรณ์จานรับสัญญาณดาวเทียม DTV

กลุ่มลูกค้า คือ ตัวแทนจำหน่ายเครื่องใช้ไฟฟ้าหรือจานดาวเทียม รวมทั้ง Modern Trade
กับกลุ่มผู้ใช้บริการที่เป็น End User อยู่ทั่วประเทศ ความสัมพันธ์จะเป็นในรูปของการให้บริการ
การสนับสนุนด้านการตลาด การดูแลให้คำแนะนำทางเทคนิค และ Logistic ต่างๆ
หลังจากลูกค้าได้ซื้อสินค้าบริการไปแล้ว

บริการ System Integration, และ Platform ต่างๆ

กลุ่มลูกค้า ได้แก่ องค์กรหรือหน่วยงานทั้งของภาครัฐบาล
รัฐวิสาหกิจและเอกชนที่มีสาขากระจายอยู่ทั่วประเทศ หรือสถาบันธุรกิจขายตรงต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาค อุตสาหกรรมต่างๆ
ไม่ว่าจะเป็นการท่องเที่ยวหรือโรงแรมต่างๆ เป็นต้น

ความสัมพันธ์ระหว่างลูกค้าเป็นลักษณะแบบผู้ใช้บริการกับผู้ให้บริการ เน้นการขายนำเสนอตรง
โดยมีสัญญาเป็นรายปี รายเดือน หรือจ่ายค่าบริการเป็นครั้งๆ ก็ได้

2.3.4 สิทธิและข้อจำกัดในการประกอบธุรกิจ

สิทธิให้ดำเนินการเป็นผู้ให้บริการอินเตอร์เน็ต

DTV ได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้บริการอินเตอร์เน็ตแบบที่หนึ่งเป็นเวลา 5 ปี นับจากวันที่ 18 ตุลามคม 2552 สิ้นสุดวันที่ 17
ตุลาคม 2557
และหากผู้ได้รับอนุญาตมิได้กระทำการที่ขัดต่อเงื่อนไขในใบอนุญาตโดยผิดในลักษณะที่สำคัญหรือร้ายแรง
กทช. จะต่อใบอนุญาตให้ทันที

2.4 บริการการประชุม อบรม/สัมมนา ดำเนินการโดยบริษัท เอ็นทียู (ประเทศไทย) จำกัด

บริษัท เอ็นทียู (ประเทศไทย) จำกัด (“NTU”) ให้บริการการประชุม อบรม/สัมมนา
เพื่อเป็นศูนย์กลางการพัฒนาบุคลากรในองค์กรต่างๆ ให้มีประสิทธิภาพ
ด้วยวิธีการใช้เทคโนโลยีทางไกลในระบบไร้สายผ่านดาวเทียมเป็นสื่อในการกระจายความรู้โดยการถ่ายทอดสดการบรรยายจากห้องออกอากาศไปยังศูนย์เรียนรู้
และองค์กรต่างๆ ทั้งที่อยู่ในหน่วยงานภาครัฐและเอกชนทั่วประเทศ

2.4.1 ลักษณะผลิตภัณฑ์หรือบริการ

1.  การให้บริการผลิตรายการ เพื่อถ่ายทอดสดการอบรม/ การประชุมทางไกลผ่านดาวเทียม

2.  การให้บริการจัดอบรมทางไกลผ่านดาวเทียม หลักสูตร “การบริหารจัดการสมัยใหม่” รายปี
    ให้กับสมาชิกจากองค์กรที่สมัคร สมาชิกเอ็นทียู

3.  การให้บริการจัดอบรมภายในองค์กร (In-house Training)

NTU ร่วมมือกับองค์กรต่างๆ ในการดำเนินกิจกรรมส่งเสริมการอบรม รวมถึงการให้บริการจัดอบรม
สัมมนาด้วยหลักสูตรที่ทันสมัยและมีประสิทธิภาพโดยทีมวิทยากรผู้ทรงคุณวุฒิในสาขาต่างๆ เช่น
การวางแผนและการบริการ การบริหารและการพัฒนาทรัพยากรมนุษย์ การขายและการตลาด
การสื่อสาร จิตวิทยา และการพัฒนาตนเอง ตลอดจนการพัฒนาทักษะด้านต่างๆ
ทั้งที่เป็นการอบรมทางไกลผ่านดาวเทียมและการจัดอบรมเฉพาะในหน่วยงานต่างๆ (In-house
Training) ทั้งภาครัฐและเอกชน

2.4.2 การตลาดและภาวะการแข่งขัน

1)  ลักษณะลูกค้ากลุ่มเป้าหมาย

NTU เป็นผู้ให้บริการ การศึกษาอบรมทางไกลในเชิงพาณิชย์ ด้วยการถ่ายทอดสด การประชุม
อบรม/สัมมนา ณ
ห้องออกอากาศไปยังศูนย์เรียนรู้ปลายทางที่ติดตั้งเครื่องรับสัญญาณและแสดงสัญญาณภาพและเสียงผ่านทางจอโทรทัศน์
หรือ Projector

ในปัจจุบัน ผู้ให้บริการส่วนใหญ่จะเป็นองค์กรทางการศึกษาที่ไม่เน้นการให้บริการในเชิงพาณิชย์ เช่น
กระทรวงศึกษาธิการ มหาวิทยาลัย สุโขทัยธรรมาธิราช ฯลฯ และสำหรับเอกชนรายอื่นๆ
จะเน้นการขายสมาชิกเพื่อรับชมรายการทั้งหมดของช่องสัญญาณโดยไม่คำนึงถึงความต้องการที่แตกต่างกันของสมาชิก
ซึ่งนับว่าเป็นการดำเนินรายการตามที่ผู้ให้บริการจะเป็นฝ่ายกำหนดมากกว่าเป็นการทำรายการแบบเฉพาะเจาะจงดังเช่นที่
NTU ดำเนินการอยู่ ดังนั้นกลุ่มลูกค้าจึงได้แก่พนักงาน ข้าราชการ
และผู้ที่ปฏิบัติงานในหน่วยงานต่างๆ ทั้งภาครัฐและเอกชน
ซึ่งมีความต้องการการอบรมในสาขาวิทยาการที่แตกต่างกันไป

2)  สภาพการแข่งขัน

ปัจจุบัน
การให้บริการด้านการศึกษาอบรมทางไกลในประเทศยังจำกัดอยู่ในแวดวงของสถาบันการศึกษา
มูลนิธิ หรือสมาคมเป็นหลัก
โดยมีเครื่องมือที่ใช้ในการส่งผ่านความรู้ไปสู่กลุ่มเป้าหมายในระบบการศึกษาทางไกล เช่น วิทยุ
เทป หรือ CD บันทึกเสียง โทรทัศน์ Video Conference, e-Learning,
เอกสารและสิ่งพิมพ์ต่างๆ เป็นต้น

นอกจากนั้น การศึกษาอบรมทางไกลด้วย e-Learning Virtual Classroom หรือ Virtual
Campus และ Video Conference (ซึ่งใช้อินเตอร์เน็ตเป็นเครื่องมือในการถ่ายทอดข้อมูล
และเครื่องคอมพิวเตอร์เป็นอุปกรณ์ในการรับข้อมูล) มีผู้ให้บริการอยู่เป็นจำนวนมาก
ทั้งองค์กรทางการศึกษาและองค์กรในภาคเอกชน และถือเป็นคู่แข่งสำคัญของ NTU
เนื่องจากเป็นสื่อการเรียนการสอนในลักษณะ two way communication ที่มีสีสันและเทคนิคต่างๆ
ที่จะดึงดูดความสนใจได้มากกว่าการเรียนผ่านโทรทัศน์ อย่างไรก็ตาม
การศึกษาทางไกลในลักษณะนี้ก็มีข้อจำกัดในการเข้าถึงกลุ่มเป้าหมาย
คือต้องมีเครื่องคอมพิวเตอร์ที่มีประสิทธิภาพเพียงพอที่จะใช้งาน
และผู้ใช้เครื่องคอมพิวเตอร์จะต้องมีความรู้ความเข้าใจและทักษะในการใช้เครื่องคอมพิวเตอร์เป็นอย่างดี
และในกรณีของ e-Learning หรือ Video Conference ก็ต้องมีสถานที่ที่ติดตั้งอุปกรณ์ Video
Conference ซึ่งมีราคาสูงไว้ใช้งานเท่านั้น

ดังนั้น การให้บริการของ NTU ที่มุ่งเน้นในการเผยแพร่ความรู้ข่าวสารไปยังกลุ่มเป้าหมายที่มีอายุ
25 ปีขึ้นไป โดยใช้เทคโนโลยีที่มีอยู่จึงได้เปรียบกว่าวิธีอื่น
เนื่องจากเมื่อติดตั้งอุปกรณ์รับสัญญาณแล้วเพียงเปิดเครื่องรับโทรทัศน์ก็สามารถรับชมรายการถ่ายทอดของ
NTU ได้ นอกจากนั้น ผู้ให้บริการด้าน Video Conference
ในประเทศไทยก็ยังมีจำนวนไม่มากนักและค่าใช้จ่ายในการดำเนินการด้านนี้ยังสูงกว่าค่าบริการของ
NTU มาก และเครือข่ายของ NTU สามารถเข้าถึงกลุ่มเป้าหมายพันธมิตรที่มีอยู่ทุกจังหวัด
ทำให้มีต้นทุนต่ำ

อย่างไรก็ตาม NTU ยังต้องมีการขยายเครือข่ายเพิ่มขึ้น
เพื่อให้ครอบคลุมความต้องการที่หลากหลายของผู้รับ บริการ รวมทั้งขยายบริการเพิ่มเติม เช่น
การให้บริการ Video Conference บนพื้นฐานเครือข่ายที่มีอยู่เดิม
เพื่อสร้างทางเลือกให้แก่ผู้ใช้บริการ

2.4.3 ลักษณะลูกค้าและความสัมพันธ์ระหว่างลูกค้ากับ NTU

บริการผลิต กำกับรายการ และการควบคุมการถ่ายทอดสด การประชุม/ อบรม/
สัมมนาผ่านดาวเทียม

ลูกค้า ได้แก่ กรมส่งเสริมสหกรณ์ ซึ่งติดตั้งอุปกรณ์รับสัญญาณดาวเทียมทุกจังหวัดทั่วประเทศ
ซึ่งอบรมโดยใช้ศูนย์การอบรมของกรมส่งเสริมสหกรณ์ ที่ได้ติดตั้งอุปกรณ์รับสัญญาณดาวเทียมของ NTU
ไว้แล้ว

บริการจัดอบรม สัมมนาด้วยหลักสูตรที่ทันสมัย
และมีประสิทธิภาพด้วยทีมวิทยากรผู้ทรงคุณวุฒิในสาขาต่าง ๆ

กลุ่มลูกค้า ได้แก่ องค์กรที่มีสำนักงานสาขาในภูมิภาค เช่น กรมทางหลวง
ซึ่งมีสำนักงานทางหลวงจังหวัด ตลอดจน
องค์กรทั้งภาครัฐและเอกชนทั่วไปที่ให้ความสำคัญกับการพัฒนาบุคลากรในองค์กร
และสนใจหลักสูตรการอบรมผ่านดาวเทียม

บริการจัดอบรมเฉพาะภายในหน่วยงาน (In-house Training)

กลุ่มลูกค้า ได้แก่ องค์กรที่มีความต้องการจัดการอบรมเฉพาะสำหรับพนักงานของตน โดยให้ NTU
เป็นผู้ดำเนินการประสานงานกับวิทยากรผู้เชี่ยวชาญในแขนงนั้น ๆ
และร่างหลักสูตรตามความต้องการของลูกค้า กลุ่มลูกค้า อาทิ สถาบันวิชาการ ทีโอที บริษัท ทีโอที
จำกัด (มหาชน) บริษัท ไทยคม จำกัด (มหาชน) เป็นต้น

2.4.4 สิทธิและข้อจำกัดในการประกอบธุรกิจ

ไม่มี

3.  บริการธุรกิจโทรศัพท์

ไทยคม มีการให้บริการธุรกิจโทรศัพท์ผ่านการลงทุนใน Shenington Investments Pte Ltd.
(“Shenington”) ที่จดทะเบียนในประเทศสิงคโปร์ ซึ่งประกอบธุรกิจหลักโดยการถือหุ้นในบริษัทอื่น
(Holding Company) ปัจจุบันมีกิจการในเครือ 2 บริษัท คือ บริษัท เอ็มโฟน จำกัด และ บริษัท
ลาว เทเลคอมมิวนิเคชั่นส์ จำกัด

3.1 บริษัท เอ็มโฟน จำกัด (“Mfone”)

บริษัท เอ็มโฟน จำกัด เดิมชื่อบริษัท กัมพูชา ชินวัตร จำกัด
ได้เปลี่ยนชื่ออย่างเป็นทางการเป็นบริษัทเอ็มโฟนจำกัด ซึ่งเป็นชื่อเดียวกับผลิตภัณฑ์หลักของ Mfone
เพื่อเป็นการส่งเสริมภาพลักษณ์ของ Mfon ตลอดจนสินค้าและการให้บริการให้เป็นสากลมากขึ้น
โดยใช้ชื่อ Mfone ในทางการตลาดและการขายและให้บริการสำหรับทุกผลิตภัณฑ์

3.1.1 ลักษณะผลิตภัณฑ์หรือบริการ

1)  ลักษณะบริการ

Mfone ดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services GSM
    900MHz และ GSM 1800 MHz และ UMTS หรือ 3G 2100 MHz ซึ่งในปี 2552
    การขยายเครือข่ายในเฟสที่ 10 ของ Mfone ได้เสร็จสมบูรณ์แล้ว ณ สิ้นปี 2552 Mfone
    มีสถานีฐานทั้งสิ้น 1,021 สถานี สามารถรองรับลูกค้าได้มากกว่า 1,500,000 เลขหมาย

-   บริการโทรศัพท์พื้นฐานภายใต้ระบบ CDMA 450 ซึ่งเป็นระบบโทรศัพท์พื้นฐานที่ส่งสัญญาณแบบ
    Wireless ที่สามารถรับส่งสัญญาณเสียงและข้อมูลได้
    โดยที่การส่งข้อมูลสามารถรับส่งช้อมูลด้วยความเร็วสูงสุดที่ 153.6 Kb บริการนี้ครอบคลุมพื้นที่
    24 จังหวัดทั่วประเทศ และสามารถให้บริการลูกค้าได้ 30,000 ราย

-   บริการอินเตอร์เน็ต เป็นการให้บริการทั้ง WiFi, ADSL, และ iPStar และ ADSL

-   บริการโทรศัพท์ต่างประเทศแบบ VOIP
    เป็นบริการโทรศัพท์ต่างประเทศราคาประหยัดสำหรับลูกค้าโทรศัพท์เคลื่อนที่และลูกค้าโทรศัพท์พื้นฐานโดยผ่านอินเตอร์เน็ตซึ่งเริ่มให้บริการตั้งแต่เดือนตุลาคม
    2549

2) ลักษณะรายได้ของไทยคม สามารถจำแนกได้ดังนี้

-   ค่าบริการโทรศัพท์ต่อวินาที

-   ค่าใช้เลขหมายต่อเดือน สำหรับการให้บริการแบบ Post paid

-   ค่าขายเครื่องรับโทรศัพท์และ Sim

-   ค่าติดตั้งและค่าขายอุปกรณ์อินเตอร์เน็ต

-   ค่าบริการอินเตอร์เน็ตรายเดือน

3.1.2 การตลาดและการแข่งขัน

3.1.2.1 ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
ประเทศกัมพูชามีประชากรประมาณ 14 ล้านคน
อัตราการกระจายของผู้ใช้โทรศัพท์ยังอยู่ในอัตราร้อยละ 27
เนื่องจากระบบโทรศัพท์พื้นฐานของประเทศกัมพูชาได้มีการปรับปรุงสร้างขึ้นใหม่
ในขณะที่ระบบโทรคมนาคมมีการพัฒนาทางเทคโนโลยีอย่างรวดเร็ว
ส่งผลให้ในประเทศกัมพูชามีผู้ใช้โทรศัพท์เคลื่อนที่สูงถึงร้อยละ 97 จากจำนวนผู้ใช้โทรศัพท์ทั้งหมด
โดยการให้บริการกว่าร้อยละ 99 เป็นการให้บริการแบบ Prepaid

ประเทศกัมพูชาเป็นประเทศที่กำลังพัฒนา โดยเฉพาะอย่างยิ่งในช่วงปี 2550-2551 เป็นต้นมา
มีการเติบโตทางธุรกิจค่อนข้างสูงส่งผลให้ธุรกิจด้านโทรคมนาคมมีอัตราการเติบโตสูงไปด้วย
โดยในปี 2550 มีอัตราการเติบโตร้อยละ 59 และ เพิ่มเป็นร้อยละ 79 ในปี
2551และถึงแม้จะต้องเผชิญกับภาวะวิกฤตเศรษฐกิจโลกธุรกิจด้านโทรคมนาคมในปี 2552
ยังคงมีอัตราการเติบโตร้อยละ 28 โดยมีจำนวนผู้ใช้บริการโทรศัพท์ 3.8 ล้านคน

ในปี 2552 มีผู้ประกอบการรายใหม่ 3
รายที่เข้ามาประกอบธุรกิจด้านโทรคมนาคมของประเทศกัมพูชา ได้แก่ Metfone (Viettel),
Beeline (Sotelco) and Smart (Latelz) ปัจจุบัน
ประเทศกัมพูชามีผู้ให้บริการระบบโทรศัพท์ทั้งหมดจำนวน 9 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่ายเพื่อให้ครอบคลุมในพื้นที่ที่มีความต้องการใช้บริการ
ปัจจุบัน Mfone มีส่วนแบ่งตลาดเป็นอันดับ 2 มีผู้ใช้บริการทั้งสิ้น 860,089 คน
โดยมีคู่แข่งรายสำคัญ คือ CamGSM (Mobitel) ซึ่งมีส่วนแบ่งตลาดเป็นอันดับ 1 และ MetPhone
(Viettel) มีส่วนแบ่งตลาดเป็นอันดับ 3

3.1.2.2 การตลาด

Mfone มุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ
และมุ่งเน้นการให้บริการที่มีคุณภาพโดยมีการจัดตั้งหน่วยงานบริการลูกค้า (Customer Service
and Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้าและบริการของ
Mfone และเนื่องจากการแข่งขันที่สูงขึ้นในปัจจุบัน นอกจากการพัฒนาผลิตภัณฑ์และบริการแล้ว
Mfone มีรายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

ปี 2552 Mfone ได้เน้นการส่งเสริมความเชื่อมั่นในด้านเครือข่ายและการให้บริการ
โดยส่งทีมขายไปทำกิจกรรมตามชุมชนต่างๆ ทั้งในเมืองหลวงและต่างจังหวัดอย่างต่อเนื่อง
และมีการขยายร้านตัวแทนจำหน่ายออกไปทั่วประเทศ
พร้อมทั้งปรับปรุงสำนักงานขายในกรุงพนมเปญให้ทันสมัยและเพื่อสามารถรองรับการให้บริการแก่ลูกค้าที่เพิ่มขึ้นอย่างรวดเร็ว
ในปี 2553 Mfone จะมุ่งเน้นทำการตลาดโดยใช้กลยุทธ์ Segmentation Marketing
ซึ่งจะนำเสนอบริการที่หลากหลายเพื่อให้ตรงกับความต้องการของลูกค้าในแต่ละกลุ่มเป้าหมาย

3.1.3 ลักษณะของลูกค้าและความสัมพันธ์กับลูกค้า

ลูกค้าของ Mfone ประกอบด้วย กลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆ ของรัฐ โดยในปี 2552 Mfone จะมุ่งเน้นการขายไปยังกลุ่มลูกค้าบริษัท
พร้อมทั้งเสนอการให้บริการแบบครบวงจร ทั้งบริการทางโทรศัทพ์พื้นฐาน โทรศัพท์เคลื่อนที่และ
Internet พร้อมทั้งมุ่งเน้นการให้บริการด้านบริการเสริม

3.1.4 สิทธิและข้อจำกัดในการประกอบธุรกิจ

Mfone
มีสิทธิในการดำเนินกิจการให้บริการสื่อสารทางโทรศัพท์ในประเทศกัมพูชาภายใต้สัญญาอนุญาตดำเนินกิจการโทรศัพท์จากรัฐบาลกัมพูชาโดยกระทรวงไปรษณีย์และโทรคมนาคม
สัญญา วันที่ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัญญาในปี พ.ศ. 2571 บริษัท เอ็มโฟน จำกัด
จะต้องโอนทรัพย์สินทั้งหมดให้แก่รัฐบาลกัมพูชาและภายใต้สัญญาดำเนินกิจการนี้ Mfone
จะต้องนำส่งรายได้ตลอดอายุระยะเวลาสัญญาต่อมาในเดือนกรกฎาคม 2547
รัฐบาลกัมพูชาได้ปรับลดอัตราผลประโยชน์ตอบแทนรายปี โดยตั้งแต่วันที่ 22 กรกฎาคม 2547 –
2549 มีอัตราผลประโยชน์ตอบแทนที่ร้อยละ 7 ของรายได้ก่อนหักค่าใช้จ่าย จากเดิม ร้อยละ 11
และตั้งแต่ปี 2550 เป็นต้นไป จะอยู่ในอัตราร้อยละ 10
(สรุปรายละเอียดของสัญญาดำเนินกิจการในหัวข้อ “ข้อมูลอื่นที่เกี่ยวข้อง”)
ซึ่งอัตรานี้ใช้สำหรับรายได้จากการให้บริการโทรศัพท์เคลื่อนที่ระบบ 2G เท่านั้น
สำหรับการให้บริการระบบ 3G อัตราผลประโยชน์ตอบแทนของปี 2550-2554 อยู่ที่ร้อยละ 4
ของรายได้ก่อนหักค่าใช้จ่าย

3.2 บริษัท ลาว เทเลคอมมิวนิเคชั่นส์ จำกัด (“LTC”)

3.2.1 ลักษณะผลิตภัณฑ์หรือบริการ

1) ลักษณะบริการ

LTC ได้รับสิทธิในการบริการด้านโทรคมนาคมในประเทศสาธารณรัฐประชาธิปไตยประชาชนลาว
(สปป.ลาว) เพื่อดำเนินกิจการโทรคมนาคม ซึ่งมีรายละเอียดดังนี้

-   โทรศัพท์เคลื่อนที่ (Digital Phone Service (GSM 900/1800/ WCDMA 2100))

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์สาธารณะ (Public Phone)

-   บริการอินเตอร์เน็ต (Broadband internet, HSPA, WiFi Zone, Dial-up, ADSL
    and Prepaid Internet) และบริการวงจรเช่า (Leased Line service)

-   บริการโทรข้ามแดนอัตโนมัติ (International Roaming Service)

-   บริการโทรศัพท์ต่างประเทศแบบ VOIP

-   บริการเสริม (Value-added service) สำหรับโทรศัพท์เคลื่อนที่

    2) ลักษณะรายได้ของ LTC สามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศ

-   ค่าเช่าบริการเลขหมายต่อเดือน

-   ค่าขายเครื่องรับโทรศัพท์พื้นฐานไร้สายระบบ CDMA-450 และซิมการ์ด

-   ค่าบริการรายเดือนอินเตอร์เน็ต, ค่าบริการวงจรเช่า และบัตรอินเตอร์เน็ตแบบ Prepaid

-   ค่าบริการโทรข้ามแดนอัตโนมัติ (IR) และค่าส่วนแบ่งต่างประเทศ (ISC)

-   ค่าบริการสำหรับบริการเสริม (Value-added service)

3.2.2 การตลาดและการแข่งขัน

3.2.2.1 ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของ LTC หมดลงในปี 2544
ซึ่งปัจจุบัน สปป.ลาวมีผู้ให้บริการโทรศัพท์พื้นฐาน 3 รายคือ LTC ETL และ STAR TELECOM
และมีผู้ให้บริการโทรศัพท์เคลื่อนที่ 4 รายคือ LTC, ETL, Millicom และ STAR TELECOM โดย
LTC มีส่วนแบ่งการตลาดเป็นอันดับ 1 ETL เป็นอันดับ 2 และ Millicom เป็นอันดับ 3 โดยที่
ETL เป็นหน่วยงานของรัฐบาล ส่วนSTAR TELECOM
เป็นบริษัทร่วมทุนระหว่างรัฐบาลกับบริษัทจากเวียตนาม (Viettel) Millicom
เป็นบริษัทเอกชนโดยถือหุ้นโดยกลุ่มบริษัทจากประเทศรัสเซีย
ส่วนบริการอินเตอร์เน็ตมีผู้ให้บริการหลักอยู่ด้วยกัน 5 ราย ได้แก่ LTC, ETL, Planet Online,
Lanexang Internet และ Sky telecom ซื่ง LTC มีส่วนแบ่งตลาดมากกว่าร้อยละ 50

ระบบโทรคมนาคมในสปป. ลาวได้มีการพัฒนาอย่างมากในช่วงปีที่ผ่านมา
ซึ่งเทคโนโลยีที่ได้นำเข้ามาใช้เป็นเทคโนโลยีที่ทันสมัยตามแนวโน้มของการพัฒนาเทคโนโลยีทางด้านโทรคมนาคมของตลาดโลก
ทาง LTC ได้มีการใช้เทคโนโลยีที่ทันสมัยและมีคุณภาพเพื่อให้บริการแก่ผู้บริโภค
โดยเฉพาะการนำเอาระบบ IPSTAR TRUNKING มาใช้กับโทรศัพท์ GSM 900
ในพื้นที่ทุรกันดารเป็นประเทศแรกของโลก นอกจากนี้ LTC
ได้เปิดให้บริการโทรศัพท์เคลื่อนที่ในระบบ 3G ในไตรมาส 3 ของปี 2551
เป็นรายแรกของสปป.ลาว และคาดการณ์ขยายเครือข่าย 3G ให้ครอบคลุมทั่วทุกจังหวัด
โดยถึงไตรมาสที่ 4 ปี 2552
ได้มีการเปิ0ดให้บริการที่ต่างจังหวัดนอกจากนครหลวงเวียงจันทน์แล้ว15 จังหวัดทั้งภาคเหนือและใต้
ณ สิ้นปี 2552 LTC มีผู้ใช้บริการโทรศัพท์จำนวน 1,357,005 ราย

ในปัจจุบัน สปป.ลาวมีจำนวนผู้ใช้บริการโทรศัพท์ประมาณ 2.3 ล้านคน โดยในปี 2552
มีอัตราการเติบโตของจำนวนผู้ใช้โทรศัพท์ประมาณร้อยละ 59 อีกทั้ง
ตลาดโทรศัพท์มือถือในสปป.ลาวมีการขยายตัวอย่างมาก
โดยเฉพาะบริษัทผู้จำหน่ายเครื่องโทรศัพท์รายใหญ่มีการแข่งขันกันอย่างมาก
โดยนำเครื่องที่มีรูปแบบหลากหลาย
และเทคโนโลยีที่ทันสมัยเข้ามาจำหน่ายและเป็นที่นิยมของผู้บริโภคเป็นอย่างมาก
ประกอบกับกิจกรรมส่งเสริมการขายของผู้ให้บริการด้านโทรศัพท์เคลื่อนที่แต่ละรายที่ออกมาหลากหลายรูปแบบและต่อเนื่อง
เป็นส่วนกระตุ้นให้จำนวนผู้บริโภคเพิ่มขึ้นอย่างมาก โดยมากกว่าร้อยละ 99
ของลูกค้าโทรศัพท์เคลื่อนที่ทั้งหมดเป็นลูกค้าในระบบ Prepaid

3.2.2.2 การตลาด

LTC ได้เตรียมการเพื่อรองรับการแข่งขันที่จะเพิ่มขึ้นอย่างต่อเนื่อง
โดยมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการให้ครอบคลุมทั่วประเทศ
และมุ่งเน้นการให้บริการที่มีคุณภาพโดยได้มีการนำระบบ CRM และ PRM
เข้ามาบริหารจัดการโดยได้มีการจัดตั้งหน่วยงานบริการลูกค้า(Customer Service and Call
Center) เพื่ออำนวยความสะดวกแก่ลูกค้าและตัวแทนจำหน่าย ในการใช้บริการของ LTC
นอกจากนั้น LTC
ยังมีกิจกรรมและรายการส่งเสริมการขายอย่างต่อเนื่องเป็นระยะแก่ผู้ใช้บริการและตัวแทนจำหน่าย

กลยุทธ์การทำตลาดแบบเจาะจงพื้นที่ (Localize marketing) และการขายตรง (Direct
Sale) รวมทั้งการสร้าง Brand Loyalty ได้มีการดำเนินการอย่างต่อเนื่อง
เพื่อการรักษาตำแหน่งผู้นำในตลาด
และเพื่อให้ได้การบริการและเครือข่ายที่มีคุณภาพเป็นไปตามมาตรฐานสากล
อีกทั้งสร้างความพึงพอใจและประทับใจต่อผู้ใช้บริการ ทาง LTC ได้รับใบรับรอง ISO 9001-2000
ในด้านการบริการลูกค้าโทรศัพท์เคลื่อนที่เป็นรายแรกและรายเดียวในสปป.ลาว

3.2.2.3 ด้านสังคม

LTC ได้นำระบบ CSR (Corporate Social Responsibility)
เข้ามาบริหารจัดการในองค์กร ซึ่งเป็นโครงการช่วยเหลือและรับผิดชอบต่อสังคม
โดยมีส่วนร่วมในการพัฒนาเศรษฐกิจ ชุมชนท้องถิ่น และสังคมในวงกว้าง เช่น การสร้างโรงเรียน
ส่งเสริมนักเรียนที่เรียนเก่ง เยาวชนที่มีความสามารถ ช่วยเหลือผู้ประสบภัยธรรมชาติ
และให้การสนับสนุนและมีส่วนร่วมในการจัดงานประชุมต่างๆ ของภาครัฐ

LTC
ได้รับเหรียญเกียรติคุณระดับสูงจากรัฐบาลลาวในฐานะบริษัทดีเด่นในการบริหารงานสามปีติดต่อกัน
และรางวัลช้างทองคำบริษัทดีเด่นประจำปีจากสภาการค้า สปป.ลาว

3.2.3 ลักษณะของลูกค้าและความสัมพันธ์กับลูกค้า

ลูกค้าของ LTC ประกอบไปด้วยกลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆของรัฐ โดยลูกค้าส่วนใหญ่เป็นรายย่อย ทาง LTC
ได้มีการสร้างความสัมพันธ์กับลูกค้าตามระบบ Customer and Partner Relation
Management อย่างต่อเนื่อง

3.2.4 สิทธิและข้อจำกัดในการประกอบธุรกิจ

LTC เป็นกิจการร่วมค้าซึ่งตามสัญญาร่วมทุนเพื่อดำเนินกิจการโทรคมนาคมในประเทศลาว LTC
ได้รับสิทธิให้บริการด้านโทรคมนาคมในสปป.ลาว เป็นระยะเวลา 25 ปี ตั้งแต่ปี 2539 ถึง ปี
2564 เมื่อครบกำหนด 25 ปี ตามสัญญาร่วมทุนไทยคม ต้องโอนหุ้นส่วนของไทยคม
ในกิจการร่วมค้าให้แก่รัฐบาลของลาวโดยไม่คิดค่าตอบแทนใดๆ
(สรุปรายละเอียดของสัญญาร่วมทุนในหัวข้อ “ข้อมูลอื่นที่เกี่ยวข้อง”) ในเดือน กุมภาพันธ์ 2553
LTC ได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี 2552 จำนวน 20
ล้านดอลลาร์สหรัฐฯ เมื่อรวมกับเงินปันผลระหว่างกาลจำนวน 10 ล้านดอลลาร์สหรัฐฯ
จะรวมเป็นเงินปันผลจ่ายสำหรับผลประกอบการประจำปี 2552 ทั้งสิ้นจำนวน 30
ล้านดอลลาร์สหรัฐฯ ซึ่งเพิ่มจากปีก่อน ร้อยละ 20 โดยในตลอดระยะเวลา 13 ปีที่ผ่านมา
รวมทั้งปีนี้ LTC ได้จ่ายเงินปันผลให้กับผู้ถือหุ้นทั้งหมดเท่ากับ 99 ล้านดอลลาร์สหรัฐฯ

4.  บริการธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

(โปรดอ่านรายละเอียดเพิ่มเติมเกี่ยวกับบริษัท เทเลอินโฟ มีเดีย จํากัด (“TMC”) และบริษัท
วัฏฏะ คลาสสิฟายด์ส จำกัด (“วัฏฏะ”) ได้จากแบบแสดงรายงานข้อมูลประจำปี 2552 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

สินทรัพย์ที่ใช้ในการประกอบธุรกิจ

สินทรัพย์หลักของไทยคม ที่ใช้ในการประกอบธุรกิจ ประกอบด้วย ดาวเทียมไทยคม 1A ไทยคม 2
ไทยคม 5 และดาวเทียมไทยคม 4 (ไอพีสตาร์) รวมทั้งสถานีควบคุมดาวเทียม
และอุปกรณ์ควบคุมดาวเทียมภาคพื้นดิน
อุปกรณ์สื่อสารโครงข่ายโทรคมนาคมเพื่อการให้บริการระบบโทรศัพท์
และอุปกรณ์โครงข่ายอินเตอร์เน็ต

ไทยคม ได้ส่งมอบดาวเทียมทุกดวง สถานีควบคุมดาวเทียมรวมทั้งอุปกรณ์ต่างๆ
ที่เกี่ยวข้องกับการดำเนินธุรกิจในปัจจุบันให้เป็นกรรมสิทธิ์ของกระทรวงเทคโนโลยีสารสนเทศและการสื่อสารแล้วตามข้อกำหนดภายใต้สัญญาดำเนินกิจการดาวเทียมสื่อสารภายในประเทศ
ระหว่างไทยคม กับกระทรวงเทคโนโลยีสารสนเทศและการสื่อสาร
และในส่วนของอาคารและอุปกรณ์ภายใต้สัญญาอนุญาตให้ดำเนินการของบริษัท เอ็มโฟน จำกัด
(“Mfone”)
จะต้องโอนกรรมสิทธิ์ของสินทรัพย์ให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการในวันที่
4 มีนาคม 2571

อาคารและอุปกรณ์ภายใต้สัญญาอนุญาตให้ดำเนินการ และ อาคารและอุปกรณ์ ณ วันที่ 31 ธันวาคม
2552 มีมูลค่าสุทธิตามบัญชีรวมประมาณ 15,528 ล้านบาท และ 6,045 ล้านบาท ตามลำดับ
โดยอาคารและอุปกรณ์ภายใต้สัญญาอนุญาตให้ดำเนินการของ Mfone
ยังคงบันทึกในรายการอาคารและอุปกรณ์ในงบดุลจนกว่า Mfone
จะทำการโอนสินทรัพย์ดังกล่าวให้แก่รัฐบาลกัมพูชา

1. สัญญาอนุญาตดำเนินกิจการและสัญญาร่วมทุนของ ไทยคม และ บริษัทย่อย

1.1 สัญญาดำเนินกิจการดาวเทียมสื่อสารภายในประเทศ

ไทยคม
เป็นผู้ให้บริการและดำเนินโครงการดาวเทียมสื่อสารแห่งชาติภายใต้สัญญาดำเนินกิจการดาวเทียมสื่อสารภายในประเทศจากกระทรวงเทคโนโลยีสารสนเทศและการสื่อสาร
(“MICT”) เป็นระยะเวลา 30 ปี สิ้นสุดปี พ.ศ.2564 ไทยคม
ตกลงให้ผลประโยชน์ตอบแทนแก่กระทรวงฯ
เป็นร้อยละของรายได้ก่อนหักค่าใช้จ่ายหรือให้ผลประโยชน์เป็นรายได้ขั้นต่ำรวม 1,415 ล้านบาท
ตลอดระยะเวลาสัญญา 30 ปี

1.2 สัญญาอนุญาตดำเนินกิจการโทรศัพท์ในประเทศกัมพูชา

บริษัท เอ็มโฟน จำกัด (“Mfone”) มีสิทธิดำเนินการจัดสร้าง พัฒนา ขยาย
และให้บริการโครงข่ายโทรศัพท์ในระบบ Wireless Local Loop System: WLL 450 MHz
และ WLL 1800 MHz และโทรศัพท์เคลื่อนที่ (Cellular Phone) ภายใต้ระบบ Digital
Phone Services (GSM) 1800 MHz รวมทั้งโทรศัพท์เคลื่อนที่ประเภท 3G ในประเทศกัมพูชา
Mfone มีสิทธิในการดำเนินกิจการเป็นเวลา 35 ปี สิ้นสุดปี 2571 โดย Mfone
ตกลงให้ผลประโยชน์ตอบแทนแก่กระทรวงฯ
เป็นร้อยของรายได้ก่อนหักค่าใช้จ่ายตลอดระยะเวลาสัญญา 35 ปี

1.3 ใบอนุญาตในการให้บริการ VOIP และ บริการอินเตอร์เน็ตในประเทศกัมพูชา

Mfone ได้รับอนุญาตให้บริการ VOIP และ บริการอินเตอร์เน็ตเป็นเวลา 35 ปี สิ้นสุดวันที่ 3
สิงหาคม 2584

1.4 สัญญาร่วมทุนเพื่อดำเนินกิจการโทรคมนาคมในประเทศลาว

บริษัท ลาว เทเลคอมมิวนิเคชั่นส์ จำกัด (“LTC”)
เป็นกิจการร่วมค้ากับรัฐบาลของประเทศสาธารณรัฐประชาธิปไตยประชาชนลาว (“สปป.ลาว”)
โดย LTC ได้รับสิทธิในการดำเนินธุรกิจโทรคมนาคมในสปป.ลาวเป็นเวลา 25 ปี สิ้นสุดปี 2564
LTC มีหน้าที่ดำเนินการ และ พัฒนา โครงข่ายโทรคมนาคม ให้บริการทางด้านโทรศัพท์พื้นฐาน
โทรศัพท์เคลื่อนที่ บริการโทรศัพท์ระหว่างประเทศ อินเตอร์เน็ตและโทรศัพท์ติดตามตัว
เพื่อรองรับความต้องการของทั้ง ภาครัฐ และ ประชาชนทั่วไป
และเพื่อให้เป็นไปตามแผนพัฒนาเศรษฐกิจและสังคมของประเทศ

1.5 สัญญาและใบอนุญาตที่เกี่ยวกับการดำเนินธุรกิจของกลุ่มบริษัท ซีเอส ล็อกซอินโฟ จำกัด
(มหาชน)

บริษัท ซีเอส ล็อกซอินโฟ จำกัด (มหาชน) (“CSL”)
ซึ่งเป็นบริษัทร่วมของบริษัทได้ทำสัญญากับบริษัท กสท. โทรคมนาคม จำกัด (มหาชน) (“กสท.”)
เพื่ออนุญาตให้ CSL สามารถให้บริการรับส่งสัญญาณโทรทัศน์
และสัญญาณบริการอินเตอร์เน็ตผ่านดาวเทียม เป็นเวลา 22 ปี นับจากวันที่ 9 สิงหาคม 2537
ซึ่งจะสิ้นสุดวันที่ 8 สิงหาคม 2559
นอกจากนั้นยังได้ใบอนุญาตจากคณะกรรมการกิจการโทรคมนาคมแห่งชาติ
(กทช.)เป็นผูใหบริการอินเตอร์เน็ตภายใต้ชื่อ ซีเอส ล็อกซอินโฟ (CS LoxInfo)

(โปรดอ่านรายละเอียดเกี่ยวกับสัญญาอนุญาตดำเนินการและสัญญาร่วมทุนของไทยคม และ
บริษัทย่อยได้จากหัวข้อ “ข้อมูลอื่นที่เกี่ยวข้อง”)

2. ทรัพย์สินถาวร

2.1 สัญญาเช่าระยะยาว

2.1.1 สัญญาเช่าที่ราชพัสดุ

ไทยคม เช่าพื้นที่เลขที่ 41/103 ถ. รัตนาธิเบศร์ แขวงบางกระสอ อ.เมือง จ.นนทบุรี
จากสำนักงานธนารักษ์ จังหวัดนนทบุรี
กระทรวงการคลังก่อสร้างเป็นสำนักงานและสถานีควบคุมดาวเทียม
ตามสัญญาดำเนินกิจการดาวเทียมสื่อสารภายในประเทศ เนื้อที่รวม 2 ไร่ 2 งาน 80 ตารางวา
ค่าเช่าตลอดอายุสัญญาเป็นเงินทั้งสิ้น 56,914,981.50 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายกำธร ทองเนตร ธนารักษ์จังหวัดนนทบุรี
ผู้รับมอบอำนาจจากผู้ว่าราชการจังหวัดนนทบุรี ตามคำสั่งจังหวัดนนทบุรีที่ 1537/2540 ลงวันที่ 28
ตุลาคม 2540

อายุสัญญา 24 ปี ตั้งแต่ 11 กันยายน 2540 ถึง 10 กันยายน 2564

สาระสำคัญของสัญญา 1. ผู้เช่าตกลงเช่าเพื่อทำเป็นสถานีควบคุมดาวเทียม
โดยจ่ายชำระค่าเช่าล่วงหน้าเป็นรายปี ณ ที่ทำการของผู้ให้เช่าภายใน 2 เดือน
นับแต่วันถัดไปจากวันที่ 10 กันยายน ของทุกปี

2. ในวันทำสัญญาผู้เช่าได้นำเงินสดจำนวน 1,512,940 บาทเป็นหลักประกันความเสียหาย

3. ผู้เช่าต้องเสียภาษีโรงเรือนและที่ดิน ภาษีบำรุงท้องที่
หรือภาษีอื่นใดตลอดจนค่าธรรมเนียมและค่าใช้จ่ายต่างๆ ภายใน 15
วันนับจากได้รับแจ้งจากเจ้าหน้าที่ของผู้ให้เช่า

4.  ผู้ให้เช่าจะเอาสถานที่เช่าประกันอัคคีภัยไว้กับ บริษัท ทิพยประกันภัย จำกัด
    โดยมีจำนวนเงินเอาประกันภัยไม่ต่ำกว่ามูลค่าทดแทนในการก่อสร้างอาคารและสิ่งปลูกสร้างใหม่ในขณะนั้น
    (Replacement value) ปัจจุบันประกันอัคคีภัยมีจำนวนเอาประกันภัยจำนวนทั้งสิ้น
    108,788,536.32 บาท โดยผู้เช่าจะต้องเป็นผู้ชำระเบี้ยประกัน

5.  เมื่อสัญญาเช่าสิ้นสุดลงหรือสัญญาเช่าระงับลงไม่ว่ากรณีใดๆ
    ผู้เช่าต้องส่งมอบสถานที่เช่าพร้อมทั้งยกส่วนควบอุปกรณ์และเครื่องอุปกรณ์ของอาคารและสิ่งปลูกสร้างให้เป็นกรรมสิทธิ์ของผู้ให้เช่า

2.1.2 สัญญาเช่าที่ดินราชพัสดุ

ไทยคม เช่าที่ดินราชพัสดุ ทะเบียนราชพัสดุที่ นบ. 371 ถ. รัตนาธิเบศร์ แขวงบางกระสอ
อ.เมือง จ.นนทบุรี จากสำนักงาน ธนารักษ์พื้นที่นนทบุรี กระทรวงการคลัง
เพื่อเป็นที่ตั้งเสาอากาศไมโครเวฟและอาคารเอนกประสงค์ เนื้อที่รวม 1 งาน 83.3 ตารางวา
ค่าเช่าตลอดอายุสัญญาเป็นเงินทั้งสิ้น 12,351,770.60 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายเกษม สุขแสนไกร ธนารักษ์พื้นที่นนทบุรี
ปฏิบัติราชการแทนอธิบดีกรมธนารักษ์ ผู้รับมอบอำนาจตามคำสั่งกรมธนารักษ์ที่ 259/2549 ลงวันที่ 1
พฤษภาคม 2549

อายุสัญญา 26 ปี 11 เดือน 12 วัน ตั้งแต่ 30 กันยายน 2537 ถึง 10 กันยายน 2564

สาระสำคัญของสัญญา 1.
ผู้เช่าตกลงเช่าเพื่อทำเป็นที่ตั้งเสาอากาศไมโครเวฟและอาคารเอนกประสงค์โดยจ่ายชำระค่าเช่าล่วงหน้าเป็นรายปี
ณ ที่ทำการของผู้ให้เช่าภายในเดือนกุมภาพันธ์ของทุกปี

2. ในวันทำสัญญาผู้เช่าได้นำเงินสดจำนวน 295,297 บาทเป็นหลักประกันความเสียหาย

3. ผู้เช่าต้องเสียภาษีโรงเรือนและที่ดิน ภาษีบำรุงท้องที่
หรือภาษีอื่นใดตลอดจนค่าธรรมเนียมและค่าใช้จ่ายต่างๆ ภายใน 15
วันนับจากได้รับแจ้งจากเจ้าหน้าที่ของผู้ให้เช่า

2.1.3 สัญญาเช่าอาคาร

ไทยคมเช่าอาคาร Thaicom Teleport & DTH Center ตั้งอยู่เลขที่ 50 หมู่ที่ 1
ถนนวัดเจดีย์หอย ตำบลบ่อเงิน อำเภอ ลาดหลุมแก้ว จังหวัดปทุมธานี จากบริษัท ประไหมสุหรี
พร้อพเพอร์ตี้ จำกัด เพื่อใช้เป็นสถานีบริการภาคพื้นดินดาวเทียมไทยคม

โดยเมื่อวันที่ 1 ธันวาคม 2549 ไทยคม ได้ทำการต่อสัญญาเช่าอาคาร โดยมีค่าเช่าตลอดอายุสัญญา
3 ปี เป็นเงินทั้งสิ้น 5,358,240 บาท สาระสำคัญของสัญญาและภาระผูกพันของการเช่าอาคาร
สรุปได้ดังนี้

ชื่อสัญญา สัญญาเช่าอาคาร Thaicom Teleport & DTH Center

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2549 ถึง 30 พฤศจิกายน 2552

สาระสำคัญของสัญญา 1. ผู้เช่าตกลงเช่าอาคาร Thaicom Teleport & DTH Center
ซึ่งประกอบด้วย อาคารสถานีภาคพื้นดิน อาคาร Generator House
อาคารหอพักเจ้าหน้าที่ปฏิบัติการ ห้องอาหาร (Canteen) และ พื้นที่จอดรถยนต์จำนวน 28 คัน

2. ผู้เช่าตกลงชำระค่าเช่าตามสัญญานี้ในอัตราเดือนละ 148,840 บาท
โดยให้ชำระล่วงหน้าภายในวันที่ 5 ของทุกเดือน ชำระค่าเช่าเดือนแรกในวันทำสัญญานี้

3.  เมื่อครบกำหนดการเช่าตามสัญญา ผู้ให้เช่าจะให้ผู้เช่าได้เช่าสถานที่เช่าต่อไปอีกคราวละ 3 ปี
    ภายใต้ข้อกำหนดและเงื่อนไขที่จะพึงตกลงกัน
    โดยบอกกล่าวเป็นลายลักษณ์อักษรล่วงหน้าไม่น้อยกว่า 90 วัน ก่อนครบกำหนดสัญญาเช่า
    โดยจะคิดค่าเช่าเพิ่มอีกร้อยละ 5
    หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

4.  กรณีที่ผู้เช่าผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15
    ต่อปี ของจำนวนเงินค้างชำระ

5.  ในวันทำสัญญาผู้เช่าต้องวางเงินจำนวนเท่ากับค่าเช่าตามสัญญานี้ 2 เดือน
    คิดเป็นจำนวน297,680 บาท
    ให้แก่ผู้ให้เช่าเพื่อเป็นหลักประกันความเสียหายและการปฏิบัติตามเงื่อนไขสัญญารวมถึงการเลิกสัญญาก่อนกำหนด
    โดยจะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้
    และผู้เช่ามิได้ปฏิบัติผิดเงื่อนไขสัญญา

เมื่อวันที่ 1 สิงหาคม 2552 ไทยคม ได้ทำการต่อสัญญาเช่าอาคาร โดยมีค่าเช่าตลอดอายุสัญญา 3
ปี เป็นเงินทั้งสิ้น 5,626,080 บาท สาระสำคัญของสัญญาและภาระผูกพันของการเช่าอาคาร
สรุปได้ดังนี้

ชื่อสัญญา สัญญาเช่าอาคาร Thaicom Teleport & DTH Center

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอาคาร Thaicom Teleport & DTH Center
ซึ่งประกอบด้วย อาคารสถานีภาคพื้นดิน อาคาร Generator House
อาคารหอพักเจ้าหน้าที่ปฏิบัติการ ห้องอาหาร (Canteen) และ พื้นที่จอดรถยนต์จำนวน 28 คัน

2. ผู้เช่าตกลงชำระค่าเช่าตามสัญญานี้ในอัตราเดือนละ 156,280 บาท
โดยให้ชำระล่วงหน้าภายในวันที่ 5 ของทุกเดือน ชำระค่าเช่าเดือนแรกในวันทำสัญญานี้

เมื่อครบกำหนดการเช่าตามสัญญา ผู้ให้เช่าจะให้ผู้เช่าได้เช่าสถานที่เช่าต่อไปอีกคราวละ 3 ปี
ภายใต้ข้อกำหนดและเงื่อนไขที่จะพึงตกลงกัน โดยบอกกล่าวเป็นลายลักษณ์อักษรล่วงหน้าไม่น้อยกว่า
90 วัน ก่อนครบกำหนดสัญญาเช่า โดยจะคิดค่าเช่าเพิ่มอีกร้อยละ 15
หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

3.  กรณีที่ผู้เช่าผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15
    ต่อปี ของจำนวนเงินค้างชำระ

4. ในวันทำสัญญาผู้เช่าต้องวางเงินจำนวนเท่ากับค่าเช่าตามสัญญานี้ 2 เดือน คิดเป็นจำนวน
312,560 บาท
ให้แก่ผู้ให้เช่าเพื่อเป็นหลักประกันความเสียหายและการปฏิบัติตามเงื่อนไขสัญญารวมถึงการเลิกสัญญาก่อนกำหนด
โดยจะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้
และผู้เช่ามิได้ปฏิบัติผิดเงื่อนไขสัญญา

2.1.4 สัญญาเช่าอุปกรณ์ระบบประกอบอาคาร

ไทยคม เช่าอุปกรณ์ระบบประกอบอาคาร Thaicom Teleport & DTH Center ตั้งอยู่เลขที่ 50
หมู่ที่ 1 ถนนวัดเจดีย์หอย ตำบลบ่อเงิน อำเภอลาดหลุมแก้ว จังหวัดปทุมธานี จากบริษัท
ประไหมสุหรี พร้อพเพอร์ตี้ จำกัด

โดยเมื่อวันที่ 1 ธันวาคม 2549 ไทยคม ได้ทำการต่อสัญญาเช่าอุปกรณ์ระบบประกอบอาคาร
โดยมีค่าเช่าตลอดอายุสัญญา 3 ปี เป็นเงินทั้งสิ้น 19,646,640 บาท
สาระสำคัญของสัญญาและภาระผูกพันของการเช่าอาคารสรุปได้ดังนี้

ชื่อสัญญา สัญญาเช่าอุปกรณ์ระบบประกอบอาคาร

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2549 ถึง 30 พฤศจิกายน 2552

สาระสำคัญของสัญญา 1. ผู้เช่าตกลงเช่าอุปกรณ์ระบบประกอบอาคาร Thaicom Teleport &
DTH Center โดยมีกำหนดเวลาเช่า 3 ปี เท่ากับสัญญาเช่าอาคาร

2. ผู้เช่าตกลงชำระค่าเช่าอุปกรณ์ระบบประกอบอาคารในอัตราเดือนละ 545,750 บาท
ซึ่งยังไม่รวมภาษีมูลค่าเพิ่ม โดยให้ชำระล่วงหน้าภายในวันที่ 5
ของทุกเดือนพร้อมกับการชำระค่าเช่าตามสัญญาเช่าอาคาร
และให้ชำระค่าเช่าเดือนแรกในวันทำสัญญานี้ กรณีที่ผู้เช่าผิดนัดค้างชำระเงินค่าเช่า
ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15 ต่อปี ของจำนวนเงินค้างชำระ

3. ในวันทำสัญญานี้ผู้เช่าต้องวางเงินจำนวนเท่ากับค่าเช่าตามสัญญานี้ 2 เดือนคิดเป็นเงินจำนวน
1,091,480 บาท ซึ่งยังไม่รวมภาษีมูลค่าเพิ่ม ให้แก่ผู้ให้เช่า เพื่อเป็นหลักประกันความเสียหาย
และการปฏิบัติตามเงื่อนไขสัญญา รวมถึงการเลิกสัญญาก่อนกำหนด
โดยจะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้
และผู้เช่ามิได้ปฏิบัติผิดเงื่อนไขสัญญา

4. กรณีที่มีการต่ออายุสัญญาเช่าอาคารระหว่างผู้ให้เช่ากับผู้เช่า ให้มีการต่ออายุสัญญาฉบับนี้
โดยมีกำหนดเวลาเท่ากับการต่ออายุสัญญาเช่าอาคาร ซึ่งจะคิดค่าเช่าเพิ่มเป็นจำนวนร้อยละ 5
ของอัตราค่าเช่าในสัญญานี้ หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

เมื่อวันที่ 1 สิงหาคม 2552 ไทยคม ได้ทำการต่อสัญญาเช่าอุปกรณ์ระบบประกอบอาคาร
โดยมีค่าเช่าตลอดอายุสัญญา 3 ปี เป็นเงินทั้งสิ้น 20,628,720 บาท
สาระสำคัญของสัญญาและภาระผูกพันของการเช่าอาคารสรุปได้ดังนี้

ชื่อสัญญา สัญญาเช่าอุปกรณ์ระบบประกอบอาคาร

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอุปกรณ์ระบบประกอบอาคาร Thaicom Teleport &
DTH Center โดยมีกำหนดเวลาเช่า 3 ปี เท่ากับสัญญาเช่าอาคาร

2. ผู้เช่าตกลงชำระค่าเช่าอุปกรณ์ระบบประกอบอาคารในอัตราเดือนละ 573,020 บาท
ซึ่งยังไม่รวมภาษีมูลค่าเพิ่ม โดยให้ชำระล่วงหน้าภายในวันที่ 5 ของทุกเดือนพร้อมกับ
การชำระค่าเช่าตามสัญญาเช่าอาคาร และให้ชำระค่าเช่าเดือนแรกในวันทำสัญญานี้
กรณีที่ผู้เช่าผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15 ต่อปี
ของจำนวนเงินค้างชำระ

3. ในวันทำสัญญานี้ผู้เช่าต้องวางเงินจำนวนเท่ากับค่าเช่าตามสัญญานี้ 2 เดือนคิดเป็นเงินจำนวน
1,146,480 บาท ซึ่งยังไม่รวมภาษีมูลค่าเพิ่ม ให้แก่ผู้ให้เช่า เพื่อเป็นหลักประกันความเสียหาย
และการปฏิบัติตามเงื่อนไขสัญญา รวมถึงการเลิกสัญญาก่อนกำหนด
โดยจะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้
และผู้เช่ามิได้ปฏิบัติผิดเงื่อนไขสัญญา

4. กรณีที่มีการต่ออายุสัญญาเช่าอาคารระหว่างผู้ให้เช่ากับผู้เช่า ให้มีการต่ออายุสัญญาฉบับนี้
โดยมีกำหนดเวลาเท่ากับการต่ออายุสัญญาเช่าอาคาร ซึ่งจะคิดค่าเช่าเพิ่มเป็นจำนวนร้อยละ 15
ของอัตราค่าเช่าในสัญญานี้ หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

2.2 อาคารและอุปกรณ์ 

อาคารและอุปกรณ์ตามงบการเงินรวมของไทยคม ไม่ได้ติดภาระผูกพันใดๆ โดย ณ วันที่ 31 ธันวาคม 2552 อาคารและอุปกรณ์สุทธิประกอบด้วย

+---------------------+--------------------+---------------------------+
|                     | ประมาณอายุการใช้งาน  | ณ วันที่ 31 ธันวาคม 2552      |
|                     | (ปี)                |                           |
|                     |                    | (ล้านบาท)                  |
+---------------------+--------------------+---------------------------+
| ส                   | 30                 | 272.56                    |
| ิทธิการเช่าที่ดินและอาคาร |                    |                           |
+---------------------+--------------------+---------------------------+
| อุปกรณ์               | 5-10               | 4,576.91                  |
+---------------------+--------------------+---------------------------+
| ร                   | 5                  | 180.23                    |
| ถยนต์และอุปกรณ์สำนักงาน |                    |                           |
+---------------------+--------------------+---------------------------+
| รวม                 |                    | 5,029.70                  |
+---------------------+--------------------+---------------------------+
| สินทรัพย์ระหว่างก่อสร้าง  |                    | 1,016.14                  |
+---------------------+--------------------+---------------------------+
| รวมอาคารและอุปกรณ์    |                    | 6,045.84                  |
+---------------------+--------------------+---------------------------+

หมายเหตุ: 1) ณ วันที่ 31 ธันวาคม 2552
อาคารและอุปกรณ์รวมสินทรัพย์ภายใต้สัญญาอนุญาตให้ดำเนินการ ของ Mfone จำนวน 2,972.61
ล้านบาท โดย Mfone
จะต้องโอนกรรมสิทธิ์ของสินทรัพย์ดังกล่าวให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการ

2) ณ วันที่ 31 ธันวาคม 2552 ไทยคม มีขาดทุนจากการด้อยค้าสะสมจำนวน 28.6 ล้านบาท
ประกอบด้วยขาดทุนจากการด้อยค่าของอุปกรณ์โครงการเครือข่ายโทรศัพท์มือถือในระบบอนาล็อกที่หยุดให้บริการในระหว่างปี
2548 จำนวน 16.2 ล้านบาท และ
ขาดทุนจากการด้อยค่าของอุปกรณ์โครงข่ายโทรศัพท์ทางไกลชนบท จำนวน 12.4 ล้านบาท

2.3 อาคารและอุปกรณ์ภายใต้สัญญาอนุญาตให้ดำเนินการ

อาคารและอุปกรณ์ภายใต้สัญญาอนุญาตให้ดำเนินการสุทธิตามงบการเงินรวม ณ วันที่ 31 ธันวาคม
2552ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ดาวเทียมไทยคม 1A     | 2,911.90      | 15            | -             |
+---------------------+---------------+---------------+---------------+
| ดาวเทียมไทยคม 2      | 2,517.13      | 15            | -             |
+---------------------+---------------+---------------+---------------+
| ดาวเทียมไทยคม        | 16,642.76     | 15.75         | 12,349.63     |
| 4(ไอพีสตาร์)          |               |               |               |
+---------------------+---------------+---------------+---------------+
| ดาวเทียมไทยคม 5      | 4,037.42      | 14.25         | 3,053.88      |
+---------------------+---------------+---------------+---------------+
| Satellite Control   | 228.78        | 5             | 0.05          |
| Equipment           |               |               |               |
+---------------------+---------------+---------------+---------------+
| อุปกรณ์ภาคพื้นดินไอพีสตาร์ | 79.56         | 15.75         | 59.65         |
+---------------------+---------------+---------------+---------------+
| TTC&M               | 149.66        | 27.5          | 64.58         |
+---------------------+---------------+---------------+---------------+
| รวม                 | 26,567.21     |               | 15,527.79     |
+---------------------+---------------+---------------+---------------+

3. สินทรัพย์ไม่มีตัวตน

สินทรัพย์ไม่มีตัวตนตามงบการเงินรวม ณ วันที่ 31 ธันวาคม 2552 ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ค่าสิทธิบัตร            | 1,600.19      | ไม่เกิน 20      | 1,189.44      |
| เครื่องหมายการค้า และ  |               |               |               |
| สิทธิในการใช้อุปกรณ์     |               |               |               |
+---------------------+---------------+---------------+---------------+
| ระบบซอร์ฟแวร์         | 59.65         | 5-10          | 18.63         |
+---------------------+---------------+---------------+---------------+
| รวม                 | 1,659.84      |               | 1,208.07      |
+---------------------+---------------+---------------+---------------+

4. เงินลงทุนของไทยคม

ไทยคม และบริษัทย่อยมีเงินลงทุนใน บริษัทร่วม ซึ่งบันทึกโดยวิธีส่วนได้เสียทั้งสิ้น 419 ล้านบาท
หรือคิดเป็นร้อยละ 1.53 ของสินทรัพย์รวม ณ วันที่ 31 ธันวาคม 2552
รายละเอียดตามหมายเหตุประกอบงบการเงินข้อ 9 เรื่องเงินลงทุนในบริษัทย่อย
กิจการที่ควบคุมร่วมกัน และบริษัทร่วม

5. นโยบายการลงทุนในบริษัทย่อยและบริษัทร่วม

ไทยคม มุ่งเน้นการลงทุนในกิจการโทรคมนาคมใน 4 ธุรกิจหลักของไทยคม คือ
ธุรกิจดาวเทียมและบริการที่เกี่ยวเนื่อง ธุรกิจอินเตอร์เน็ตและสื่อ ธุรกิจโทรศัพท์
และธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

การลงทุนในกิจการต่างๆ ดังกล่าวข้างต้น ไทยคม จะเน้นการลงทุนระยะยาว
โดยพิจารณาจากปัจจัยพื้นฐานของธุรกิจที่จะเข้าไปลงทุน รวมถึงแนวโน้มของธุรกิจนั้นๆ เป็นสำคัญ
นอกจากนี้ ไทยคม
มีนโยบายการลงทุนในสัดส่วนที่มากพอเพื่อให้สามารถมีอำนาจในการบริหารจัดการและกำหนดแนวทางการดำเนินธุรกิจในบริษัทย่อยและบริษัทร่วมนั้นๆ

ในการพิจารณาตัดสินใจเข้าทำการลงทุน ไทยคม
มีหน่วยงานที่รับผิดชอบโดยตรงในการดูแลการลงทุน ซึ่งจะทำงานร่วมกับที่ปรึกษาทางการเงิน
และ/หรือ ที่ปรึกษากฎหมายในการคัดเลือกกิจการที่จะเข้าลงทุนเป็นกรณีไป
เพื่อลดความเสี่ยงที่อาจเกิดขึ้นจากการตัดสินใจลงทุนผิดพลาดทำให้ไม่ได้รับผลตอบแทนที่คุ้มค่าต่อการลงทุนหรือมีข้อจำกัดในการเข้าร่วมบริหารงาน
ที่สำคัญที่สุดไทยคม มีนโยบายที่จะเสริมสร้างให้แต่ละกิจการที่เข้าลงทุนมีความแข็งแกร่งในทุกๆ ด้าน
สามารถยืนหยัดได้ด้วยตนเอง
โดยเฉพาะอย่างยิ่งในส่วนที่เกี่ยวข้องกับด้านการเงินและการพัฒนาทางเทคโนโลยี
ซึ่งเป็นปัจจัยสำคัญสำหรับผู้ประกอบการธุรกิจโทรคมนาคม
เพื่อเตรียมความพร้อมสำหรับการแข่งขันในระดับสากล

นอกจากนี้ หลังจากการตัดสินใจเข้าทำการลงทุนในบริษัทย่อยหรือบริษัทร่วมใดแล้ว
หน่วยงานที่ดูแลการลงทุนจะติดตามอย่างใกล้ชิดถึงผลประกอบการและการดำเนินงานของธุรกิจดังกล่าว
และนำเสนอผลการวิเคราะห์รวมถึงแสดงความคิดเห็นหรือข้อเสนอแนะต่อคณะกรรมการบริหารของบริษัทย่อยหรือบริษัทร่วมนั้นๆ
โดยผ่านทางผู้บริหารของไทยคม
ซึ่งมีส่วนร่วมในการบริหารกิจการของแต่ละบริษัทย่อยหรือบริษัทร่วมเพื่อใช้ประกอบการพิจารณากำหนดนโยบายหรือปรับปรุงส่งเสริมให้ธุรกิจของบริษัทย่อยหรือบริษัทร่วมมีการพัฒนาและเจริญเติบโตอย่างต่อเนื่องต่อไป

+-------------------------------------------------------------------+---+
| []                                                                |   |
+-------------------------------------------------------------------+---+
| บริษัท ชิน คอร์ปอเรชั่น จำกัด (มหาชน)                                    |   |
|                                                                   |   |
| Shin Corporation Public Company Limited                           |   |
|                                                                   |   |
| เอกสารแนบ 3                                                       |   |
|                                                                   |   |
| การประกอบธุรกิจสายธุรกิจสื่อและโฆษณา                                    |   |
+-------------------------------------------------------------------+---+

การประกอบธุรกิจสายธุรกิจสื่อและโฆษณา

ดำเนินงานโดยบริษัท ไอทีวี จำกัด (มหาชน) (ไอทีวี) และบริษัท แมทช์บอกซ์ จำกัด
มีรายละเอียด ดังนี้

1.  บริษัท ไอทีวี จำกัด (มหาชน) (ไอทีวี)

ภาพรวมการประกอบธุรกิจของไอทีวีในปัจจุบัน

บริษัท ไอทีวี จำกัด (มหาชน) (ไอทีวี) เคยประกอบธุรกิจสถานีวิทยุโทรทัศน์ระบบ ยู เอช เอฟ
แห่งแรก ของประเทศไทย ภายใต้ชื่อ “สถานีโทรทัศน์ไอทีวี (ITV)” (สถานีฯ) โดยไอทีวี
ได้รับสัญญาอนุญาตให้ดำเนินการลักษณะ สร้าง-โอน-ดำเนินงาน
จากสำนักงานปลัดสำนักนายกรัฐมนตรีเป็นระยะเวลา 30 ปี สิ้นสุดวันที่ 3 กรกฎาคม 2568
โดยไอทีวี จะต้องจ่ายผลประโยชน์ตอบแทนแก่ สำนักงานปลัดสำนักนายกรัฐมนตรี
ในอัตราที่ระบุไว้ในสัญญาอนุญาตให้ดำเนินการเป็นร้อยละของรายได้ทั้งหมดของไอทีวี
หรือเป็นจำนวนเงินขั้นต่ำทั้งสิ้น 25,200 ล้านบาท ตลอดอายุอนุญาตให้ดำเนินการ

ก่อนวันที่ 8 มีนาคม 2550 ไอทีวี เป็นผู้ดำเนินการผลิตและจัดหารายการ ขาย
และให้เช่าเวลาโฆษณา และแพร่ภาพ
ส่งสัญญาณออกอากาศครอบคลุมจำนวนประชากรที่สามารถรับชมได้ประมาณร้อยละ 98
ของประชากรทั้งหมดในประเทศไทย ผ่านสถานีเครือข่ายทั่วประเทศรวม 52 สถานี
ด้วยระบบส่งสัญญาณที่มีเทคโนโลยีระบบดิจิตอล ที่ทันสมัยให้ความคมชัดทั้งภาพและเสียง ไอทีวี
มีความโดดเด่นในการเป็นสถานีข่าวชั้นแนวหน้าของเมืองไทยที่ได้รับการยอมรับอย่างกว้างขวางในความน่าเชื่อถือของการนำเสนอข่าวที่ถูกต้อง
รวดเร็ว และเจาะลึก นอกจากนี้ ไอทีวี
ยังได้นำเสนอรายการละครช่วงเย็นสำหรับเด็กซึ่งประสบความสำเร็จติดต่อกันมาเป็นเวลากว่า 3 ปี
ในส่วนของรายการอื่นๆ ด้านสาระความรู้และรายการบันเทิงต่างๆ ของสถานีฯ
ก็ยังคงความโดดเด่นในด้านเนื้อหาที่มีคุณภาพและรูปแบบของรายการที่นำเสนอและแตกต่างจากรายการบันเทิงของสถานีอื่นๆ
ทำให้สถานียังคงรักษาอันดับความนิยม (TV Rating) เป็นอันดับ 3 ในปี 2549 โดยมีค่าเฉลี่ยของ
Rating ในช่วงไพร์มไทม์ (18.00-22.30 น.) เท่ากับ 3.16 เพิ่มขึ้นจากปี 2548 ที่ได้ 2.85
โดยเพิ่มขึ้น ร้อยละ11

โดยนับแต่วันที่คำพิพากษาศาลปกครองสูงสุด มีผลบังคับ คือ วันที่ 14 ธันวาคม 2549 เป็นต้นมา
สำนักงานปลัดสำนักนายกรัฐมนตรี
ได้มีหนังสือแจ้งให้ไอทีวีดำเนินการชำระหนี้ค่าอนุญาตให้ดำเนินการส่วนต่างจำนวน 2,210
ล้านบาทค่าดอกเบี้ยของค่าอนุญาตให้ดำเนินการส่วนต่าง และค่าปรับจำนวนประมาณ 97,760
ล้านบาท ภายในวันที่ 6 มีนาคม 2550 มิฉะนั้น สำนักงานปลัดสำนักนายกรัฐมนตรี
จะดำเนินการตามสัญญาและกฎหมาย ซึ่งไอทีวี พยายามเจรจากับสำนักงานปลัดสำนักนายกรัฐมนตรี
ในเรื่องนี้มาโดยตลอดว่าในส่วนของภาระหนี้ค่าดอกเบี้ยของค่าอนุญาตให้ดำเนินการส่วนต่างและค่าปรับจำนวนประมาณ
97,760 ล้านบาท นั้น ไอทีวี มีความเห็นไม่ตรงกันกับสำนักงานปลัดสำนักนายกรัฐมนตรี
ทั้งวิธีการคำนวณและจำนวนภาระหนี้ที่แตกต่างกันอย่างมากและการเรียกร้องหนี้สินดังกล่าวไม่เป็นธรรมกับไอทีวี
จากความไม่ชัดเจนของภาระหนี้สินจำนวนมหาศาลดังกล่าวเป็นเหตุให้ไอทีวี
ประสบปัญหาในการจัดหาแหล่งเงินกู้หรือแหล่งเงินทุนใดๆ
เพื่อมาให้การสนับสนุนในการดำเนินงานของไอทีวี
ตลอดจนการชำระหนี้ค่าอนุญาตให้ดำเนินการส่วนต่าง ไอทีวี
ได้ขอให้สำนักงานปลัดสำนักนายกรัฐมนตรี พิจารณาแนวทางแก้ไขปัญหาในหลายๆ แนวทาง
รวมทั้งได้ยื่นข้อเสนอขอประนีประนอมโดยเสนอที่จะชำระค่าอนุญาตให้ดำเนินการส่วนต่าง 2,210
ล้านบาท
ส่วนดอกเบี้ยและค่าปรับให้ดำเนินการตามกระบวนการยุติธรรมตามขั้นตอนที่กำหนดไว้ในสัญญาฯ
แต่ก็ได้รับการปฏิเสธ ไอทีวี จึงได้ ทำหนังสือขอความเป็นธรรมจากนายกรัฐมนตรี
และนอกจากนี้เมื่อวันที่ 20 กุมภาพันธ์ 2550 ไอทีวี
ยังได้ยื่นคำร้องต่อศาลปกครองกลางเพื่อขอให้ศาลกำหนดมาตรการคุ้มครองชั่วคราวและร้องขอให้ศาลพิจารณาไต่สวนเป็นกรณีฉุกเฉิน
เพื่อขอให้ศาลมีคำสั่งระงับการใช้สิทธิบอกเลิกสัญญาอนุญาตให้ดำเนินการของสำนักงานปลัดสำนักนายกรัฐมนตรี
จนกว่าคณะอนุญาโตตุลาการจะมีคำชี้ขาดในกรณีค่าปรับและดอกเบี้ย แต่ต่อมาเมื่อวันที่ 21 กุมภาพันธ์
2550 ศาลได้พิจารณาแล้วมีคำสั่งยกคำร้องขอคุ้มครองชั่วคราวที่ไอทีวี ได้ยื่นไปข้างต้น

ต่อมาเมื่อวันที่ 27 กุมภาพันธ์ 2550 ที่ประชุมคณะรัฐมนตรี (ครม.)
มีมติให้สำนักงานปลัดสำนักนายกรัฐมนตรีบอกเลิกสัญญาอนุญาตให้ดำเนินการกับไอทีวี ได้ หากไอทีวี
ไม่สามารถชำระหนี้ค่าอนุญาตให้ดำเนินการส่วนต่างและค่าปรับและดอกเบี้ยรวมแสนล้านกว่าบาทดังกล่าวได้
ภายในวันที่ 6 มีนาคม 2550

วันที่ 6 มีนาคม 2550 คณะรัฐมนตรีมีมติให้สถานีโทรทัศน์ไอทีวี ยุติการออกอากาศ
โดยจะออกอากาศได้ถึงเวลา 24.00 น. ของวันที่ 7 มีนาคม 2550
และสำนักงานปลัดสำนักนายกรัฐมนตรี ได้มีหนังสือลงวันที่ 7 มีนาคม 2550
บอกเลิกสัญญาเข้าร่วมงานฯ และแจ้งให้ไอทีวี ดำเนินการชำระหนี้ และส่งมอบทรัพย์สินที่ไอทีวี
มีไว้ใช้ในการดำเนินกิจการตามสัญญาเข้าร่วมงานฯ คืนให้ สำนักงานปลัดสำนักนายกรัฐมนตรี
ภายในเวลาที่สำนักงานปลัดสำนักนายกรัฐมนตรีกำหนด
ซึ่งการบอกเลิกสัญญาอนุญาตให้ดำเนินการดังกล่าวเป็นเหตุให้ไอทีวี
จำเป็นต้องหยุดดำเนินธุรกิจสถานีโทรทัศน์ไอทีวีนับแต่นั้นมา

ตั้งแต่วันที่ 8 มีนาคม 2550 เป็นต้นมา สำนักงานปลัดสำนักนายกรัฐมนตรี
ได้มอบหมายให้กรมประชาสัมพันธ์เข้ายึดครองทรัพย์สินและคลื่นความถี่ยูเอชเอฟซึ่งไอทีวีเคยใช้งานอยู่เดิมและเข้าดำเนินการบริหารกิจการสถานีโทรทัศน์ภายใต้ชื่
“สถานีทีไอทีวี (TITV)“ปัจจุบันสถานีดังกล่าวแปรรูปกิจการไปเป็น ”ทีวีสาธารณะ”
ภายใต้พระราชบัญญัติองค์การกระจายเสียงและแพร่ภาพสาธารณะแห่งประเทศไทย
(“พรบ.ทีวีสาธารณะ”) มีผลบังคับใช้เป็นกฎหมายแล้วตั้งแต่วันที่ 15 มกราคม 2551
ซึ่งพรบ.ทีวีสาธารณะดังกล่าวมีผลให้คณะอนุญาโตตุลาการ และ/หรือ
ศาลปกครองกลางไม่อาจวินิจฉัยหรือมีคำพิพากษาให้สำนักงานปลัดสำนักนายกรัฐมนตรี
อนุญาตให้ไอทีวี กลับเข้าดำเนินการสถานีโทรทัศน์ ระบบ ยู เอช เอฟ
โดยใช้คลื่นความถี่และทรัพย์สินอุปกรณ์เครือข่ายเดิมต่อไปจนครบตามกำหนดระยะเวลาในสัญญาเข้าร่วมงานฯเดิม
ได้ เนื่องจากบรรดาทรัพย์สินต่างๆ รวมถึงสิทธิ หน้าที่ และภาระผูกพันของไอทีวี
ตามสัญญาเข้าร่วมงานฯ จะตกเป็นของรัฐตามบทเฉพาะกาล มาตรา 56
แห่งร่างพระราชบัญญัติดังกล่าว

อย่างไรก็ตาม
ไอทีวียังคงดำเนินคดีฟ้องร้องกับสำนักงานปลัดสำนักนายกรัฐมนตรีต่อไปตามกระบวนการยุติธรรม
และข้อเรียกร้องค่าเสียหายข้ออื่นๆ
ที่เรียกร้องให้สำนักงานปลัดสำนักนายกรัฐมนตรีชดเชยความเสียหายโดยชำระคืนเป็นเงินสดตลอดจนการชดเชยความเสียหายโดยวิธีอื่น
ให้แก่ไอทีวี ยังคงมีผลทางกฎหมายอยู่
หากศาลมีคำพิพากษาชี้ขาดตามที่บริษัทเรียกร้องโดยคดีความระหว่าง ไอทีวี และ
สำนักงานปลัดสำนักนายกรัฐมนตรี ที่ยังคงดำเนินอยู่ในกระบวนการยุติธรรมมี 2 คดี ได้แก่

1.  คดีหมายเลขดำที่ 1/2550 วันที่ 4 มกราคม 2550
    ไอทีวีเป็นโจทก์ยื่นข้อพิพาทต่อสถาบันอนุญาโตตุลาการขอให้พิจารณาเรื่องค่าปรับจากการปรับผังรายการและดอกเบี้ยจากค่าอนุญาตให้ดำเนินการส่วนต่าง

2.  คดีหมายเลขดำที่ 46/2550 วันที่ 9 พฤษภาคม 2550
    ไอทีวีเป็นโจทก์ยื่นข้อพิพาทต่อสถาบันอนุญาโตตุลาการ กรณีสำนักงานปลัดสำนักนายกรัฐมนตรี
    บอกเลิกสัญญาไม่ชอบและเรียกร้องหนี้สินไม่ชอบด้วยกฎหมายและสัญญา
    และเรียกร้องค่าเสียหายอันเกิดจากการกระทำไม่ชอบดังกล่าวจำนวน 21,814 ล้านบาท

ผลจากการที่สำนักงานปลัดสำนักนายกรัฐมนตรีได้เพิกถอนสัญญาอนุญาตให้ดำเนินการฯ ของไอทีวี
ทำให้ไอทีวีจำเป็นต้องหยุดดำเนินกิจการสถานีโทรทัศน์ไอทีวี ตั้งแต่วันที่ 8 มีนาคม 2550 เป็นต้นมา
เป็นเหตุให้นับแต่วันที่ 9 มีนาคม 2550 เป็นต้นมาตลาดหลักทรัพย์แห่งประเทศไทย
(ตลาดหลักทรัพย์ฯ) ได้ประกาศให้หุ้นของ ไอทีวี
เป็นหลักทรัพย์ที่เข้าข่ายอาจถูกเพิกถอนหลักทรัพย์ตามข้อบังคับตลาดหลักทรัพย์แห่งประเทศไทย เรื่อง
การเพิกถอนหลักทรัพย์จดทะเบียน พ.ศ. 2542 พร้อมทั้งขึ้นเครื่องหมาย NC (Non-Compliance)
และ SP (Suspension) ห้ามซื้อหรือขายหลักทรัพย์ของไอทีวี จนกว่า
ไอทีวีจะสามารถแก้ไขฟื้นฟูกิจการเพื่อให้เหตุแห่งการเพิกถอนหมดไป และนับแต่วันที่ 8 มีนาคม
2552 เป็นต้นมาตลาดหลักทรัพย์แห่งประเทศไทยได้ประกาศให้หุ้นของไอทีวี
เป็นหลักทรัพย์ที่ถูกเพิกถอนออกจากการซื้อ-ขาย ในกระดานหลักของตลาดหลักทรัพย์แห่งประเทศไทย
และย้ายหลักทรัพย์ของไอทีวี ไปอยู่ในหมวด NPG (non-performing group) จนกว่า ไอทีวี
จะสามารถแก้ไขผลการดำเนินงานให้หลุดพ้นจากเหตุแห่งการเพิกถอนได้

ปัจจุบันไอทีวีอยู่ระหว่างการพิจารณาดำเนินการเพื่อจัดทำแผนฟื้นฟูกิจการเสนอต่อผู้ถือหุ้นของไอทีวี
ตามแนวทางของตลาดหลักทรัพย์แห่งประเทศไทยร่วมกับที่ปรึกษาการเงินและที่ปรึกษากฎหมาย
แต่เนื่องจากไอทีวียังมีคดีความที่ยังอยู่ในกระบวนการพิจารณาของศาล
และอาจต้องใช้ระยะเวลานานจนกว่ากระบวนการยุติธรรมจะถึงที่สุด
และผลของคดีความดังกล่าวอาจส่งผลที่เป็นสาระสำคัญต่อสถานะการเงินและการดำเนินธุรกิจต่อไปในระยะยาว
ไอทีวี
จึงจำเป็นต้องใช้เวลาในการพิจารณาอย่างละเอียดรอบคอบในการศึกษาความเป็นไปได้ของแผนฟื้นฟูกิจการ
รวมถึงสถานะงบการเงินรวมของไอทีวี ณ 31 ธันวาคม 2552 ไอทีวี มีส่วนของผู้ถือติดลบอยู่
3,036 ล้านบาท
อีกทั้งมีภาระรายจ่ายทางบัญชีในการสำรองเผื่อค่าดอกเบี้ยอันอาจเกิดขึ้นในกรณีที่ไอทีวีแพ้คดีในอัตราร้อยละ
15 ต่อปี ของค่าอนุญาตให้ดำเนินการส่วนต่างรวม 2,889 ล้านบาท คิดเป็นจำนวนเงินปีละประมาณ
434 ล้านบาท หรือไตรมาสละประมาณ 109 ล้านบาท
ซึ่งตามเงื่อนไขในการจัดทำแผนฟื้นฟูตามกฎเกณฑ์ของตลาดหลักทรัพย์ฯ ไอทีวี
จะต้องแสวงหาธุรกิจใหม่ที่สามารถสร้างผลกำไรสะสมให้ได้เพิ่มขึ้นอย่างน้อย 3,336
ล้านบาทหรือหาวิธีอื่นใดเพื่อทำให้ส่วนของผู้ถือหุ้นในงบดุลเป็นบวกไม่ต่ำกว่า 300 ล้านบาท
และนอกจากนั้นไอทีวี
ยังต้องสามารถทำกำไรจากการดำเนินงานในธุรกิจหลักอย่างน้อยสามไตรมาสติดต่อกันได้มากกว่า
326 ล้านบาทหรือ 434 ล้านบาท ในระยะเวลา 1 ปี (ในกรณีที่ผลกำไรไม่ต่อเนื่อง)
จึงจะพ้นจากเหตุแห่งการเพิกถอนหลักทรัพย์ของไอทีวีออกจากตลาดหลักทรัพย์แห่งประเทศไทย

สืบเนื่องจากข้อจำกัดหลายประการข้างต้น
รวมถึงเงินสดในมือสำหรับใช้ดำเนินกิจการต่อไปมีจำนวนจำกัด ณ วันที่ 31 ธันวาคม 2552
ไอทีวีมีเงินคงเหลือและเงินฝากรวมทั้งเงินลงทุนในตราสารทางการเงินที่เทียบเท่าเงินสดทั้งหมดประมาณ
1,127 ล้านบาท
ประกอบกับสภาวะเศรษฐกิจถดถอยทั่วโลกและปัจจัยการเมืองในประเทศที่มีผลกระทบต่อเศรษฐกิจในประเทศในด้านลบมาโดยตลอดตั้งแต่ปี
2551 จนถึงปี 2552 ไอทีวี จึงจำเป็นต้องชะลอการงทุนในธุรกิจใหม่ๆ
ไปสักระยะหนึ่งจนกว่าจะมีความชัดเจนของผลคดีความในชั้นต้น
ในกรณีที่ไอทีวีได้ข้อสรุปเกี่ยวกับผลการศึกษาความเป็นไปได้และ/หรือแผนการฟื้นฟูกิจการแล้ว
ไอทีวีจะนำเสนอให้ที่ประชุมผู้ถือหุ้นของไอทีวี
พิจารณาอนุมัติความเป็นไปได้ของแผนและรายงานต่อตลาดหลักทรัพย์ฯ ต่อไป

ทรัพย์สินที่ใช้ในการประกอบธุรกิจ

สินทรัพย์ถาวร

ไอทีวี มีสินทรัพย์ถาวร ที่ได้มาหลังจากวันที่ 7 มี.ค.2550 ณ วันที่ 31 ธันวาคม 2552
มีรายละเอียดดังนี้

+------------------------+---+------------+------------+--------------+
| รายการ                 | ล |            | ใช้เ        | มูลค่าตามบัญชี   |
|                        | ัก |            | ป็นหลักประกัน | (สุทธิ)        |
|                        | ษ |            |            |              |
|                        | ณ |            | การกู้ยืม     | (ล้านบาท)     |
|                        | ะ |            |            |              |
|                        | ข |            |            |              |
|                        | อ |            |            |              |
|                        | ง |            |            |              |
|                        | ส |            |            |              |
|                        | ิท |            |            |              |
|                        | ธิ |            |            |              |
+------------------------+---+------------+------------+--------------+
| เครื่องมือและอุปกรณ์สำนักงาน |   |            | ไม่มี        | 0.20         |
|                        |   |            |            |              |
|                        | ไ |            |            |              |
|                        | อ |            |            |              |
|                        | ท |            |            |              |
|                        | ีว |            |            |              |
|                        | ีเ |            |            |              |
|                        | ป |            |            |              |
|                        | ็น |            |            |              |
|                        | เ |            |            |              |
|                        | จ |            |            |              |
|                        | ้า |            |            |              |
|                        | ข |            |            |              |
|                        | อ |            |            |              |
|                        | ง |            |            |              |
|                        | เ |            |            |              |
|                        | ป |            |            |              |
|                        | ็น |            |            |              |
|                        | ท |            |            |              |
|                        | ร |            |            |              |
|                        | ัพ |            |            |              |
|                        | ย |            |            |              |
|                        | ์ส |            |            |              |
|                        | ิน |            |            |              |
|                        | ท |            |            |              |
|                        | ี่ไ |            |            |              |
|                        | ด |            |            |              |
|                        | ้ม |            |            |              |
|                        | า |            |            |              |
|                        | ห |            |            |              |
|                        | ล |            |            |              |
|                        | ัง |            |            |              |
|                        | จ |            |            |              |
|                        | า |            |            |              |
|                        | ก |            |            |              |
|                        | ว |            |            |              |
|                        | ัน |            |            |              |
|                        | ที่ |            |            |              |
|                        |   |            |            |              |
|                        |   |            |            |              |
|                        | 7 |            |            |              |
|                        |   |            |            |              |
|                        |   |            |            |              |
|                        | ม |            |            |              |
|                        | ี. |            |            |              |
|                        | ค |            |            |              |
|                        | . |            |            |              |
|                        | 2 |            |            |              |
|                        | 5 |            |            |              |
|                        | 5 |            |            |              |
|                        | 0 |            |            |              |
+------------------------+---+------------+------------+--------------+
| รวมมูลค่าสินทรัพย์ถาวร      |   |            |            | 0.20         |
+------------------------+---+------------+------------+--------------+
| หัก สำรอง               |   |            |            | (0.18)       |
| ค่าเผื่อการด้อยค่าของสินทรัพย์ |   |            |            |              |
|                        |   |            |            | 8)           |
+------------------------+---+------------+------------+--------------+
| ราคาตามบัญชีสุทธิ          |   |            |            | 0.02         |
+------------------------+---+------------+------------+--------------+

หมายเหตุ : เมื่อวันที่ 7 มีนาคม พ.ศ. 2550 ไอทีวี
ได้รับหนังสือแจ้งบอกเลิกสัญญาเข้าร่วมงานและการดำเนินการสถานีวิทยุโทรทัศน์ระบบ ยู เอช เอฟ
เป็นผลให้อนุญาตให้ดำเนินการดังกล่าวสิ้นสุดลง ซึ่งเป็นข้อบ่งชี้ของการด้อยค่าของอุปกรณ์
สินทรัพย์ภายใต้สัญญาอนุญาตให้ดำเนินการ ซึ่งได้รับรู้ผลขาดทุนจากการด้อยค่าของสินทรัพย์ จำนวน
1,901.17 ล้านบาท และใน วันที่ 15 มกราคม พ.ศ. 2551
พระราชบัญญัติองค์การกระจายเสียงและแพร่ภาพสาธารณะแห่งประเทศไทยดังกล่าวได้มีการประกาศในราชกิจจานุเบกษาโดยมีผลบังคับใช้เป็นกฎหมายตั้งแต่วันที่
15 มกราคม พ.ศ. 2551 เป็นต้นไป ทำให้ บรรดาทรัพย์สินต่างๆ
รวมถึงสิทธิหน้าที่และภาระผูกพันของไอทีวี
ตามสัญญาเข้าร่วมงานฯจะตกเป็นของรัฐตามบทเฉพาะกาลมาตรา 56
แห่งร่างพระราชบัญญัติดังกล่าว

  อย่างไรก็ตามไอทีวี ยังคงมีคดีความฟ้องร้องกับสำนักปลัดสำนักนายกรัฐมนตรี
  ที่ยังดำเนินต่อไปในกระบวนการยุติธรรมและข้อเรียกร้องค่าเสียหายข้ออื่นๆ
  ที่เรียกร้องให้สำนักปลัดสำนักนายกรัฐมนตรี ชดเชยค่าเสียหายโดยชำระคืนเป็นเงินสดให้แก่ไอทีวี
  ยังคงมีผลทางกฎหมายอยู่หากศาลมีคำพิพากษาชี้ขาดตามที่ไอทีวีเรียกร้อง

สัญญาการค้าที่มีสาระสำคัญ ดังนี้

1.  สัญญาว่าจ้างที่ปรึกษาทางการเงิน

+---------------------+---+----------------------------------------------+
| ชื่อสัญญา              | : | สัญญาว่าจ้างที่ปรึกษาทางการเงิน                     |
+---------------------+---+----------------------------------------------+
|  คู่สัญญา              | : | บริษัทหลักทรัพย์ ซีมีโก้ จำกัด(มหาชน) และ             |
|                     |   |                                              |
|                     |   | บริษัท ไอทีวี จำกัด (มหาชน) (ไอทีวี)                |
+---------------------+---+----------------------------------------------+
|  วันที่ลงนามสัญญา       | : | 13 สิงหาคม 2551                               |
+---------------------+---+----------------------------------------------+
|  ระยะเวลาสัญญา       | : | 13 สิงหาคม 2551 ถึง เดือนเมษายน 2552            |
+---------------------+---+----------------------------------------------+
| รายละเอียดสัญญา       |   | ไอทีวีได้ทำสัญญาว่าจ้างที่ปรึกษาทางการเงินกับ           |
|                     |   | บริษัทหลักทรัพย์แห่งหนึ่ง                            |
|                     |   | เพื่อให้คำปรึกษาจัดเตรียมแผนการ                    |
|                     |   | ดำเนินการเพื่อแก้ไขเหตุแห่งการเพิกถอนหลักทรัพย์ของไอทีวี |
|                     |   | ออกจากการจดทะเบียนในตลาดหลักทรัพย์แห่งประเทศไทย   |
+---------------------+---+----------------------------------------------+
|  อัตราค่าบริการ        | : | หากไอทีวีดำเนินการตามแผนฟื้นฟูกิจการ อัตราค่าบริการ    |
|                     |   | 3.10 ล้านบาท ตลอดสัญญา สัญญามีกำหนด 1            |
|                     |   | ปีหรือตั้งแต่วันเริ่มสัญญาจนถึงวันประชุมผู้ถือหุ้น            |
|                     |   | แบ่งจ่ายตามการส่งมอบแผน                         |
|                     |   | และหากไอทีวีไม่ดำเนินการจัดเตรียมแผนฟื้นฟูกิจการ       |
|                     |   | บริษัทหลักทรัพย์จะคิดค่าบริการขั้นต่ำจำนวน 1.54 ล้านบาท  |
|                     |   | แบ่งจ่ายตามขอบเขตงานที่ได้ดำเนินการและส่งมอบ        |
+---------------------+---+----------------------------------------------+

2.  สัญญาว่าจ้างบริหารจัดการ

+---------------------+---+----------------------------------------------+
|   ชื่อสัญญา            | : | สัญญาว่าจ้างบริหารจัดการ                          |
+---------------------+---+----------------------------------------------+
| คู่สัญญา               | : | คณะบุคคลศรีสมาน และ บริษัท ไอทีวี จำกัด (มหาชน)     |
|                     |   | (ไอทีวี)                                       |
+---------------------+---+----------------------------------------------+
| วันที่ลงนามสัญญา        | : | 27 มิถุนายน 2551                               |
+---------------------+---+----------------------------------------------+
| ระยะเวลาสัญญา        | : | 1 กรกฏาคม 2551 ถึง 30 มิถุนายน 2556             |
+---------------------+---+----------------------------------------------+
| รายละเอียดสัญญา       | : | เพื่อดำเนินการ 1. จัดเตรียมแผนฟื้นฟูกิจการ            |
|                     |   | จัดเตรียมสำนวนและหลักฐานประกอบคดีพิพาท            |
|                     |   | 2.บริหารจัดการงานบัญชีและธุรกรรมการเงินต่างๆ        |
|                     |   |  3.บริหารจัดการงานกำกับด                        |
|                     |   | ูแลกิจการตามหลักเกณฑ์ที่ตลาดหลักทรัพย์แห่งประเทศไทยและ |
|                     |   | สำนักงานกำกับหลักทรัพย์และตลาดหลักทรัพย์แห่งประเทศไทย |
|                     |   | 4.กำหนด                                      |
|                     |   | บริหารจัดการและดำเนินงานธุรกรรมทั่วไปภายในสำนักงาน  |
|                     |   | 5.บริหา                                       |
|                     |   | รจัดการการจัดเก็บเอกสารสำคัญทั้งด้านการเงินและกฎหมาย |
|                     |   | ตลอดจนดูแลรักษาทรัพย์สินและอุปกรณ์                  |
+---------------------+---+----------------------------------------------+
| อัตราค่าบริการ         | : | เดือนละ 0.8 ล้านบาท คู่สัญญามีสิทธิบอกเลิกสัญญา        |
|                     |   | โดยแจ้งล่วงหน้า 30 วัน                           |
+---------------------+---+----------------------------------------------+

3.  สัญญาว่าจ้างที่ปรึกษากฏหมาย

+---------------------+---+----------------------------------------------+
|   ชื่อสัญญา            | : | สัญญาว่าจ้างที่ปรึกษากฏหมายและดำเนินงานด้านกฏหมาย    |
+---------------------+---+----------------------------------------------+
| คู่สัญญา               | : | คณะบุคคลคุปติมนัส และ บริษัท ไอทีวี จำกัด (มหาชน)     |
|                     |   | (ไอทีวี)                                       |
+---------------------+---+----------------------------------------------+
| วันที่ลงนามสัญญา        | : | 1 พฤศจิกายน 2552                              |
+---------------------+---+----------------------------------------------+
| ระยะเวลาสัญญา        | : | 1 พฤศจิกายน 2552 ถึง 31 ตุลาคม 2553             |
+---------------------+---+----------------------------------------------+
| รายละเอียดสัญญา       | : | ให้คำปรึกษาและดำเนินงานด้านกฏหมาย                |
|                     |   | อันเกี่ยวข้องกับข้อพิพาทอนุญาโตตุลาการและข้อพิพาทในศาล  |
+---------------------+---+----------------------------------------------+
| อัตราค่าบริการ         | : | เดือนละ 0.28 ล้านบาท  สัญญามีกำหนด 1 ปี           |
|                     |   | คู่สัญญามีสิทธิบอกเลิกสัญญา โดยแจ้งล่วงหน้า 7 วัน        |
+---------------------+---+----------------------------------------------+

4.  สัญญาการจัดการกองทุนส่วนบุคคล

+---------------------+---+----------------------------------------------+
|   ชื่อสัญญา            | : | สัญญาการจัดการกองทุนส่วนบุคคล                     |
+---------------------+---+----------------------------------------------+
| คู่สัญญา               | : | บริษัทหลักทรัพย์จัดการกองทุน ทิสโก้ จำกัด และ บริษัท     |
|                     |   | ไอทีวี จำกัด (มหาชน)                            |
+---------------------+---+----------------------------------------------+
| วันที่ลงนามสัญญา        | : | 20 พฤศจิกายน 2551                             |
+---------------------+---+----------------------------------------------+
| ระยะเวลาสัญญา        | : | 20 พฤศจิกายน 2551 ถึง 19 พฤศจิกายน 2552 อายุสัญญา |
|                     |   | 1 ปี ต่ออายุได้อีกคราวละ 1 ปี โดยอัตโนมัติ            |
+---------------------+---+----------------------------------------------+
| รายละเอียดสัญญา       | : | ดำเนินการบริหารเงินลงทุนในตราสารหนี้               |
|                     |   | ตามนโยบายการลงทุนของไอทีวี                      |
+---------------------+---+----------------------------------------------+
| อัตราค่าบริการ         | : | อัตราร้อยละ 0.09 ต่อปี                           |
|                     |   | ของมูลค่าทรัพย์สินสุทธิของกองทุนที่คำนวณได้เป็นรายวัน     |
|                     |   | การชำระค่าธรรมเนียม บริษัทหลักทรัพย์จัดการกองทุนรวม   |
|                     |   | จะหักจากกองทุนเป็นรายไตรมาส ภายใน 15            |
|                     |   | หลังจากวันสิ้นไตรมาส                             |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน      |
+---------------------+---+----------------------------------------------+

5.  สัญญาแต่งตั้งผู้รับฝากทรัพย์สินกองทุนส่วนบุคคล

+---------------------+---+----------------------------------------------+
|   ชื่อสัญญา            | : | สัญญาแต่งตั้งผู้รับฝากทรัพย์สินกองทุนส่วนบุคคล            |
+---------------------+---+----------------------------------------------+
| คู่สัญญา               | : | ธนาคารทหารไทย จำกัด(มหาชน)                    |
+---------------------+---+----------------------------------------------+
| วันที่ลงนามสัญญา        | : | 20 พฤศจิกายน 2551                             |
+---------------------+---+----------------------------------------------+
| ระยะเวลาสัญญา        | : | 20 พฤศจิกายน 2551 ถึง 19 พฤศจิกายน 2552 อายุสัญญา |
|                     |   | 1 ปี ต่ออายุได้อีกคราวละ 1 ปี โดยอัตโนมัติ            |
+---------------------+---+----------------------------------------------+
| รายละเอียดสัญญา       | : | ดำเนินการรับฝากทรัพย์สิน                          |
|                     |   | ที่ได้มาจากการลงทุนในตราสารหนี้                    |
+---------------------+---+----------------------------------------------+
| อัตราค่าบริการ         | : | อัตราร้อยละ 0.02 ต่อปี ของมูลค่าทรัพย์สินสุทธิ ณ        |
|                     |   | วันทำการสุดท้ายของสัปดาห์และทุกวันสุดท้ายของเดือน      |
|                     |   | โดยคำนวณเป็นรายสัปดาห์ การชำระค่าธรรมเนียม        |
|                     |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน      |
+---------------------+---+----------------------------------------------+

6.  สัญญาเช่าพื้นที่สำนักงานปัจจุบัน

เมื่อวันที่ 7 มีนาคม พ.ศ. 2550 ไอทีวี
ได้รับหนังสือแจ้งบอกเลิกสัญญาเข้าร่วมงานและการดำเนินการสถานีวิทยุโทรทัศน์ระบบ ยู เอช เอฟ
เป็นผลให้อนุญาตให้ดำเนินการดังกล่าวสิ้นสุดลง ทำให้ไอทีวี
ยกเลิกสัญญาเช่าพื้นที่ตั้งสถานีโทรทัศน์และสัญญาการค้าทั้งหมด ตั้งแต่วันที่ 8 มีนาคม 2550
เป็นต้นโดยมีสัญญาเช่าพื้นที่ที่ยังคงมีผลบังคับใช้อยู่ มีสาระสำคัญของสัญญา ดังนี้

+---------------------+---+----------------------------------------------+
| ชื่อสัญญา              | : | สัญญาเช่าพื้นที่ในอาคารชินวัตรทาวเวอร์ 3              |
+---------------------+---+----------------------------------------------+
|  คู่สัญญา              | : | บริษัท เอสซี แอสเสท คอร์ปอเรชั่น จำกัด (มหาชน) และ  |
|                     |   |                                              |
|                     |   | บริษัท ไอทีวี จำกัด (มหาชน)                       |
+---------------------+---+----------------------------------------------+
|  วันที่ลงนามสัญญา       | : | 17 พฤศจิกายน 2551                             |
+---------------------+---+----------------------------------------------+
|  ระยะเวลาสัญญาเช่า    | : | 1 มกราคม 2552 ถึง 31 ธันวาคม 2554              |
+---------------------+---+----------------------------------------------+
|  รายละเอียดพี้นที่เช่า    | : | จำนวนพื้นที่เช่า 32 ตารางเมตร                     |
+---------------------+---+----------------------------------------------+
|  อัตราค่าเช่า          | : |   15,200 บาทต่อเดือน                           |
|                     |   |   โดยผู้เช่ามีสิทธิขอต่อสัญญาได้โดยแจ้งล่วงหน้าไม่น้อยกว่า  |
|                     |   |   90 วัน                                      |
|                     |   |   ผู้ให้เช่าขอสงวนส                              |
|                     |   | ิทธิในการขอปรับอัตราค่าเช่าได้ตามสภาพเศรษฐกิจในขณะนั้น |
|                     |   |   ไม่เกินร้อยละ 15 ของอัตราค่าเช่าเดิม              |
+---------------------+---+----------------------------------------------+

ลิขสิทธิ์รายการ

ไอทีวี มีมูลค่าทางบัญชีของลิขสิทธิ์รายการและต้นทุนผลิตรายการ ณ วันที่ 31 ธันวาคม 2552
จำนวน 103.20 ล้านบาท โดยเมื่อวันที่ 7 มีนาคม พ.ศ. 2550 ไอทีวี
ได้รับหนังสือแจ้งบอกเลิกสัญญาเข้าร่วมงานและการดำเนินการสถานีวิทยุโทรทัศน์ระบบ ยู เอช เอฟ
เป็นผลให้อนุญาตให้ดำเนินการดังกล่าวสิ้นสุดลง ซึ่งเป็นข้อบ่งชี้ของการด้อยค่าของ
ค่าลิขสิทธิ์รายการ ซึ่งได้รับรู้ผลขาดทุนจากการด้อยค่าของสินทรัพย์ดังกล่าวจำนวน 103.20
ล้านบาท

2. บริษัท แมทช์บอกซ์ จำกัด

บริษัท แมทช์บอกซ์ จำกัด (MB)
ดำเนินธุรกิจให้บริการด้านออกแบบความคิดสร้างสรรค์และสื่อสารโฆษณาแบบครบวงจร

ลักษณะการประกอบธุรกิจ

MB จดทะเบียนก่อตั้งเป็นบริษัทจำกัด เมื่อวันที่ 13 มีนาคม 2534 ด้วยทุนจดทะเบียน 9 ล้านบาท
โดยมี SHIN เป็นผู้ถือหุ้นใหญ่ในสัดส่วนร้อยละ 99.96

MB
ประกอบธุรกิจหลักในการให้บริการด้านออกแบบความคิดสร้างสรรค์ให้กับสินค้าและบริการของลูกค้า
รวมทั้งจัดซื้อ สื่อโฆษณาทุกประเภท และรับจ้างผลิตชิ้นงานและวัสดุโฆษณาผ่านทางโทรทัศน์
หนังสือพิมพ์ วิทยุ ป้าย และเว็บไซต์ รวมทั้งงานด้านสิ่งพิมพ์ต่างๆ

รายได้จากลูกค้าของ MB ในปี 2552 แบ่งออกเป็นลูกค้าภายในกลุ่มไอทีวี สัดส่วน 67%
และลูกค้าภายนอกกลุ่ม 33%

การประกอบธุรกิจแต่ละสายผลิตภัณฑ์

1.  บริการด้านออกแบบความคิดและวางแผนกลยุทธ์โฆษณาอย่างสร้างสรรค์ให้กับสินค้าและบริการของลูกค้า
    ลูกค้าของ MB มีทั้งภายในและภายนอก โดยในการแแข่งขัน MB
    จะเข้าไปร่วมเสนอตัวอย่างชิ้นงานโฆษณาให้กับลูกค้าร่วมกับบริษัทผู้สร้างสรรค์งานโฆษณารายอื่นๆ
    ในช่วงระยะเวลาที่ผ่านมา MB มีชื่อเสียงและได้รับการยอมรับจากตลาด
    ในเรื่องการทำโฆษณาสื่อสารในสินค้าประเภทเทคโนโลยีสื่อสารและโทรคมนาคม
    อีกทั้งได้รับการยอมรับในความสำเร็จของการโฆษณาสื่อสารแนะนำสินค้าใหม่สู่ตลาด

2.  บริการด้านสื่อโฆษณา เป็นบริการที่จัดหาเนื้อที่โฆษณาทั้งโทรทัศน์ หนังสือพิมพ์ วิทยุ
    ป้ายกลางแจ้ง และอินเตอร์เน็ต

3.  บริการด้านการผลิตชิ้นงาน วัสดุโฆษณา เพื่อนำไปดำเนินการลงโฆษณาในเนื้อที่โฆษณา

4.  บริการด้านสิ่งพิมพ์ต่าง ๆ ทั้งด้านออกแบบและจัดพิมพ์ในรูปแบบต่าง ๆ

5.  บริการด้านการจัดกิจกรรม ( Event Marketing)
    ซึ่งบริษัทได้รับความไว้วางใจให้เป็นผู้วางแผนจัดงานกิจกรรมทางการตลาดให้กับองค์กรของรัฐ
    และบริษัทใหญ่ๆได้แก่ บรรษัทบริหารสินทรัพย์ไทย และการบินไทย

ปัจจัยความเสี่ยง

ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของ MB สามารถสรุปได้ดังนี้

1.  ลูกค้าหลักใช้งบโฆษณาลดลง หรือเปลี่ยนบริษัทโฆษณา

2.  การแข่งขันในตลาดประเด็นลดราคาค่าธรรมเนียมในการให้บริการ

3.  ภาวะเศรษฐกิจถดถอยของประเทศ

+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 6                                                           |
|                                                                       |
| รายงานคณะกรรมการตรวจสอบ                                               |
+-----------------------------------------------------------------------+

[]

[]

[]

+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 7                                                           |
|                                                                       |
| รายงานความรับผิดชอบของคณะกรรมการต่อรายงานทางการเงิน                       |
+-----------------------------------------------------------------------+

[]